एक साल में बाइबल - ইণ্ডিয়ান ৰিভাইচ ভাৰচন - जुलाई 12\n২ বংশাবলি 19:1-11\n1. তাৰ পাছত যিহূদাৰ ৰজা যিহোচাফটে শান্তিৰে যিৰূচালেমৰ নিজৰ ঘৰলৈ ঘূৰি আহিল৷\n2. তেতিয়া হনানীৰ পুত্ৰ যেহূ দৰ্শকে তেওঁৰ লগত সাক্ষাত কৰিবলৈ গ’ল আৰু ৰজা যিহোচাফটক ক’লে, “দুৰ্জনক সহায় কৰা আৰু যিহোৱাক ঘিণ কৰোঁতা সকলক প্ৰেম কৰা জানো তোমাৰ উচিত? এই কাৰণে তোমাৰ ওপৰত যিহোৱাৰ ক্ৰোধ আহিছে।\n3. তথাপি তুমি দেশৰ পৰা আচেৰা মুৰ্ত্তিবোৰ উচ্ছন্ন কৰাত আৰু ঈশ্বৰক বিচাৰিবলৈ তোমাৰ মন থিৰ কৰাত তোমাৰ কিছু সদ্ভাৱ পোৱা গ’ল।”\n4. তাৰ পাছত যিহোচাফটে যিৰূচালেমত বসতি কৰিলে; আৰু তেওঁ পুনৰাই ওলায় বেৰ-চেবাৰ পৰা ইফ্ৰয়িম পৰ্বতীয়া অঞ্চললৈকে লোকসকলৰ মাজত ফুৰি, তেওঁলোকৰ পূর্ব-পুৰুষসকলৰ ঈশ্বৰ যিহোৱাৰ ফালে তেওঁলোকক ঘূৰাই আনিলে।\n5. আৰু দেশৰ ভিতৰত গড়েৰে আবৃত যিহূদাৰ আটাইবোৰ নগৰৰ ভিতৰত প্ৰত্যেক নগৰত তেওঁ এজন এজনকৈ বিচাৰকৰ্ত্তা নিযুক্ত কৰিলে৷\n6. তেওঁ বিচাৰকৰ্ত্তাসকলক ক’লে, “তোমালোকে যি কৰিবা সেই বিষয়ে সাৱধানে কৰিবা; কিয়নো তোমালোকে লোকসকলৰ কাৰণে নহয় কিন্তু যিহোৱাৰ কাৰণেহে বিচাৰ কৰিবা; বিচাৰত তেওঁ তোমালোকৰ সহায়কাৰী হ’ব।\n7. এতেকে এতিয়া তোমালোকে যিহোৱালৈ ভয় ৰাখিবা; তোমালোকে সাৱধান হৈ কাৰ্য কৰা কিয়নো আমাৰ ঈশ্বৰ যিহোৱাৰ গুৰিত অন্যায়, কি মুখ চোৱা, কি ভেটি খোৱা নহয়।”\n8. ইয়াৰ উপৰিও, যিহোচাফটে যিৰূচালেমত যিহোৱা-সমন্ধীয় বিচাৰৰ অৰ্থে আৰু বিবাদ ভাঙিবৰ অৰ্থে লেবীয়াসকলৰ, পুৰোহিতসকলৰ আৰু ইস্ৰায়েলৰ ফৈদৰ মুখিয়াল কেইজনমানক নিযুক্ত কৰিলে। তেখেতসকল যিৰূচালেমত বাস কৰিলে৷\n9. তেওঁ তেখেতসকলক এই আজ্ঞা দিলে, বোলে, “তোমালোকে যিহোৱালৈ ভয় ৰাখি বিশ্বাসীৰূপে সিদ্ধ মনেৰে এইদৰে কাৰ্য কৰিবা:\n10. ৰক্তপাতৰ বিষয়ে বা ব্যৱস্থা ও আজ্ঞাৰ বা বিধি ও শাসন-প্ৰণালীৰ বিষয়ে যি কোনো গোচৰ, নিজ নিজ নগৰত বাস কৰা তোমালোকৰ ভাইসকলৰ পৰা তোমালোকৰ গুৰিত উপস্থিত হ’ব, সেই বিষয়ে তোমালোকে সেই লোকসকলক উপদেশ দিবা যাতে তেওঁলোকে যিহোৱাৰ বিৰুদ্ধে দোষী নহ’ব আৰু তোমালোকৰ ওপৰত আৰু তোমালোকৰ ভাইসকলৰ ওপৰত তাৰ কাৰণে যিহোৱাৰ ক্ৰোধ নাথাকিব; যদি তোমালোকে ইয়াকে কৰা তেতিয়া তোমালোক দোষী নহ’বা।\n11. চোৱা, যিহোৱাৰ সকলো বিচাৰত প্ৰধান পুৰোহিত অমৰীয়া আৰু ৰজাৰ আটাই বিচাৰত যিহূদা-বংশীয় অধ্যক্ষ ইশ্মায়েলৰ পুত্ৰ জবাদিয়াক তোমালোকৰ ওপৰত নিযুক্ত কৰা হৈছে৷ লেবীয়াসকলো তোমালোকৰ আগত শাসনকৰ্ত্তা হৈ থাকিব। তোমালোকে সাহসেৰে কাৰ্য কৰা আৰু যেন যিহোৱা সাধু লোকসকলৰ সংগী হওঁক।”\n২ বংশাবলি 20:1-37\n1. তাৰ পাছত মোৱাবৰ সন্তান সকল, অম্মোনীয়াৰ সন্তান সকল আৰু তেওঁলোকৰ লগত কিছুমান মায়োনীয়া লোকে যিহোচাফটৰ বিৰুদ্ধে যুদ্ধ কৰিবলৈ আহিল৷\n2. তেতিয়া কিছুমান লোক আহি যিহোচাফটক এই সম্বাদ দিলে বোলে, “সাগৰৰ সিপাৰে থকা অৰামৰ পৰা অতিশয় অধিক লোক আপোনাৰ বিৰুদ্ধে উঠি আহিছে৷ চাওঁক, তেওঁলোক হচচোন-তামৰত অৰ্থাৎ অয়িন-গদীত আছে।”\n3. তেতিয়া যিহোচাফটে ভয় কৰি যিহোৱাক বিচাৰিবলৈ ঠাৱৰ কৰিলে৷ তেওঁ যিহূদাৰ সকলো ফালে উপবাস ঘোষণা কৰিলে।\n4. যিহূদাৰ লোকসকলে যিহোৱাৰ আগত সাহায্য যাচ্‌না কৰিবলৈ গোট খালে; যিহূদাৰ আটাই নগৰৰ পৰা লোকসকলে যিহোৱাক বিচাৰ কৰিবলৈ আহিল।\n5. যিহোচাফটে যিহোৱাৰ গৃহৰ নতুন চোতালখনৰ আগত যিহূদাৰ আৰু যিৰূচালেমৰ সমাজৰ আগত থিয় হ’ল।\n6. তেওঁ ক’লে, “হে আমাৰ পূর্ব-পুৰুষসকলৰ ঈশ্বৰ যিহোৱা, আপুনি জানো স্বৰ্গৰ ঈশ্বৰ নহয় নে? আৰু আপুনিয়েই জানো জাতি সমূহৰ সকলো ৰাজ্যৰ ওপৰত শাসনকৰ্ত্তা নহয়? আপোনাৰেই হাতত শক্তি আৰু পৰাক্ৰম থকাত আপোনাৰ অহিতে কোনেও থিয় হ’ব নোৱাৰে।\n7. হে আমাৰ ঈশ্বৰ, আপুনিয়েই জানো আপোনাৰ প্ৰজা ইস্ৰায়েল লোকসকলৰ আগৰ পৰা এই দেশ নিবাসীসকলক দূৰ কৰি অব্ৰাহামৰ বংশক চিৰকালৰ বাবে এই দেশ দিয়া নাই?\n8. তেওঁলোকে এই দেশত বাস কৰিছিল আৰু এই ঠাইত আপোনাৰ নামৰ বাবে এক ধৰ্মধাম সাজি লৈ কৈছিল,\n9. ‘আমালৈ যদি অমঙ্গল ঘটে - তৰোৱাল বা বিচাৰ, সিদ্ধ দণ্ড বা মহামাৰী বা আকালে হওঁক তেতিয়া আমি এই গৃহৰ আগত আৰু আপোনাৰ আগত (কিয়নো এই গৃহত আপোনাৰ নাম আছে) থিয় হৈ, সঙ্কতৰ কালত আপোনাৰ আগত কাতৰোক্তি কৰিম; তাতে আপুনি সেই বিষয়ে শুনি আমাক উদ্ধাৰ কৰিব।’\n10. এতিয়া চাওঁক, সেই অম্মোনৰ আৰু মোৱাবৰ সন্তান সকল আৰু চেয়ীৰ পৰ্ব্বতীয়া লোকসকলে যেতিয়া মিচৰ দেশৰ পৰা ওলাই অাহিছিল তেতিয়া আপুনি তেওঁলোকৰ দেশত ইস্ৰায়েলক সোমাবলৈ নিদিলে; তেতিয়া ইস্ৰায়েলে তেওঁলোকৰ পৰা এফলীয়া হ’ল আৰু তেওঁলোকক বিনষ্ট নকৰিলে৷\n11. এতিয়া চাওঁক, তেওঁলোকে উপকাৰৰ সলনি আমাৰ কেনে অপকাৰ কৰিছে; আপুনি যি উত্তৰাধীকাৰ আমাক দিলে, আপোনাৰ সেই উত্তৰাধিকাৰৰ পৰা তেওঁলোকে আমাক খেদাই দিবলৈ আহিছে৷\n12. হে আমাৰ ঈশ্বৰ, আপুনি তেওঁলোকৰ বিচাৰ নকৰিবা নে? কিয়নো আমাৰ অহিতে সেই যি অধিক অতিশয় লোক সমূহ আহিছে, তেওঁলোকৰ বিৰুদ্ধে আমাৰ নিজৰ কোনো সামর্থ নাই৷ আমি যি কৰিব লাগিব, সেই বিষয়ে নাজানো, কেৱল আপোনালৈ চাই আছোঁ।”\n13. এইদৰে শিশুসকল, মহিলাসকল আৰু তেওঁলোকৰ সন্তান সকলে সৈতে গোটেই যিহূদা যিহোৱাৰ সাক্ষাতে থিয় হ’ল।\n14. তেতিয়া সেই সমাজৰ মাজৰ মত্তনীয়াৰ বৃদ্ধ পৰিনাতি, যিয়ীয়েলৰ পৰিনাতি বনায়াৰ নাতি, জখৰিয়ৰ পুত্ৰ জহজীয়েল নামেৰে আচফৰ বংশৰ এজন লেবীয়া লোকৰ ওপৰত যিহোৱাৰ আত্মা স্থিতি হ’ল।\n15. জহজীয়েলে ক’লে, “হে যিহূদা, যিৰূচালেমৰ নিবাসীসকল আৰু হে মহাৰাজ যিহোচাফট; তোমালোকে কাণ দিয়া: যিহোৱাই তোমালোকক এই কথা কৈছে: ‘তোমালোকে সেই অতিশয় অধিক লোক সমূহক দেখি ভয় নকৰিবা আৰু নিৰুৎসাহ নহ’বা৷ কিয়নো এই যুদ্ধ তোমালোকৰ নহয়, কিন্তু ঈশ্বৰৰহে।\n16. তোমালোকে কাইলৈ তেওঁলোকৰ বিৰুদ্ধে নামি যাব লাগিব৷ চোৱা, তেওঁলোকে চীচলৈ যোৱা বাটেদি উঠি আহিছে৷ তোমালোকে যিৰুৱেল মৰুপ্ৰান্তৰ আগত উপত্যকাৰ শেষ ভাগত তেওঁলোকক পাবা।\n17. এই যুদ্ধত তোমালোকে যুদ্ধ কৰিবলৈ প্ৰয়োজন নহ’ব৷ হে যিহূদা আৰু যিৰূচালেম, তোমালোকে শাৰী পাতি থিয় দি থাকা আৰু তোমালোকে যিহোৱাৰ সৈতে, যিহোৱাই কৰা নিস্তাৰ দেখিবা৷ তোমালোকে ভয় নকৰিবা আৰু নিৰুৎসাহ নহ’বা৷ কাইলৈ তেওঁলোকৰ বিৰুদ্ধে ওলাই যোৱা, কিয়নো যিহোৱা তোমালোকৰ লগত আছে’৷”\n18. তেতিয়া যিহোচাফটে মূৰ দোঁৱাই মাটিলৈ মুখ কৰি প্ৰণিপাত কৰিলে৷ তেতিয়া যিহূদাৰ সকলো লোক অাৰু যিৰূচালেম নিবাসীসকলে যিহোৱাৰ আগত উবুৰি হৈ পৰি তেওঁৰ প্ৰণিপাত কৰিলে।\n19. কহাতৰ বংশৰ আৰু কোৰহৰ বংশৰ লেবীয়াসকলে তেতিয়া উঠি থিয় হ’ল আৰু অতিশয় বৰ মাতেৰে ইস্ৰায়েলৰ ঈশ্বৰ যিহোৱাৰ প্ৰশংসা কৰিলে৷\n20. পাছত তেওঁলোকে ৰাতিপুৱাতে উঠি তকোৱাৰ মৰুপ্ৰান্তলৈ ওলাই গ’ল৷ ওলাই যোৱা সময়ত, যিহোচাফটে থিয় হৈ ক’লে, “হে যিহূদা আৰু যিৰূচালেম নিবাসীসকল, মোলৈ কাণ দিয়া! তোমালোকে নিজ ঈশ্বৰ যিহোৱাত বিশ্বাস কৰা, তাতে তোমালোক সমর্থন পাবা আৰু তেওঁৰ ভাববাদীসকলত বিশ্বাস কৰা, তাতে তোমালোক কৃতকাৰ্য হ’বা।”\n21. তাৰ পাছত তেওঁ লোকসকলৰ সৈতে মন্ত্ৰণা কৰি ৰণলৈ সাজু হোৱাসকলৰ আগে আগে “যিহোৱাৰ স্তুতি গান কৰা; কিয়নো তেওঁৰ দয়া চিৰকাললৈকে থাকে”, এই কথা কৈ কৈ, যিহোৱাৰ উদ্দেশ্যে গীত গাবলৈ আৰু পবিত্ৰ শোভাৰে যিহোৱাৰ প্ৰশংসা কৰিবলৈ কিছুমান লোকক নিযুক্ত কৰিলে।\n22. যেতিয়া তেওঁলোকে গীত গাবলৈ আৰু প্ৰশংসা কৰিবলৈ আৰম্ভ কৰিলে, তেতিয়া যিহূদাৰ বিৰুদ্ধে অহা অম্মোনৰ আৰু মোৱাবৰ সন্তান সকলৰ বিৰুদ্ধে যিহোৱাই গুপুত ঠাইত খাপ দি থকা শত্ৰুৰ সেনাসকলক নিযুক্ত কৰিলে; তাতে তেওঁলোক পৰাস্ত হ’ল।\n23. কিয়নো অম্মোনৰ আৰু মোৱাবৰ সন্তান সকলে নিঃশেষে বিনষ্ট আৰু সংহাৰ কৰিবলৈ, চেয়ীৰ-নিবাসীসকলৰ বিৰুদ্ধে উঠি আহিছিল৷ যেতিয়া তেওঁলোকে চেয়ীৰ নিবাসীসকলক সংহাৰ কৰি উঠিছিল, তেতিয়া তেওঁলোকে নিজৰ মাজতে ইজনে সিজনক বিনষ্ট কৰিলে।\n24. যিহূদাৰ লোকসকলে যেতিয়া মৰুপ্ৰান্তৰ প্ৰহৰী-দুৰ্গলৈ আহিল, তেতিয়া তেওঁলোকে সেই ঠাইৰ পৰা সেই অতিশয় লোক সকলৰ সৈন্যদললৈ মুখ ঘূৰাই চাই দেখিলে যে, তেওঁলোক মৰা শ হৈ মাটিত পৰি আছে; ৰক্ষা পোৱা এজনো নাই।\n25. তেতিয়া যিহোচাফট আৰু তেওঁৰ লোকসকলে তেওঁলোকৰ লুটদ্ৰব্য আনিবলৈ গৈ শৱৰ লগত বহুত সম্পত্তি আৰু বহুমূল্য বাখৰ পালে৷ তেওঁলোকে সেইবোৰ নিজৰ বাবে তেওঁলোকৰ গাৰ পৰা উলিয়াই আনিলে৷ তাতে ইমান ধন হ’ল যে তেওঁলোকৰ যিমান ধন কঢ়িয়াব পৰা ক্ষমতা আছিল তাতোকৈয়ো অধিক ধন তেওঁলোকে বৈ নিলে৷ সেই লুটদ্ৰব্য ইমান অধিক আছিল যে সেইবোৰ লৈ যাবলৈ তেওঁলোকৰ তিনি দিন লাগিল।\n26. তাৰ পাছত চতুৰ্থ দিনা তেওঁলোকে বৰাখা উপত্যকাত গোট খালে৷ সেই ঠাইত তেওঁলোকে যিহোৱাৰ ধন্যবাদ কৰিলে আৰু সেই কাৰণে আজিলৈকে সেই ঠাই বৰাখা উপত্যকা বুলি প্ৰখ্যাত আছে।\n27. তাৰ পাছত যিহূদা আৰু যিৰূচালেমৰ প্ৰতিজন লোকে আৰু তেওঁলোকৰ অগ্ৰগামী যিহোচাফটে আনন্দেৰে যিৰূচালেমলৈ ঘূৰি আহিবলৈ নিশ্চিত কৰিলে; কিয়নো যিহোৱাই তেওঁলোকৰ শত্ৰুবোৰৰ ওপৰত তেওঁলোকক আনন্দিত কৰিছিল।\n28. তাতে তেওঁলোকে নেবল, বীণা আৰু তুৰী বজাই যিৰূচালেমলৈ যিহোৱাৰ গৃহলৈ আহিল।\n29. যিহোৱাই ইস্ৰায়েলৰ শত্ৰুবোৰৰ বিৰুদ্ধে যুদ্ধ কৰা কথা আন আন দেশৰ সকলো লোকে শুনি, ঈশ্বৰৰ প্ৰতি ভয় পালে।\n30. এইদৰে যিহোচাফটৰ ৰাজ্য সুস্থিৰ হ’ল; কিয়নো তেওঁৰ ঈশ্বৰে তেওঁক চাৰিওফালে শান্তি দিছিল।\n31. যিহোচাফটে যিহূদাৰ ওপৰত ৰাজত্ব কৰিলে। তেওঁ পঁয়ত্ৰিশ বছৰ বয়সত ৰজা হৈ, যিৰূচালেমত পঁচিশ বছৰ ৰাজত্ব কৰিলে। তেওঁৰ মাতৃ চিলহীৰ জীয়েক অজুবা আছিল।\n32. তেওঁ তেওঁৰ পিতৃ আচাৰ পথত চলিছিল, আৰু তেওঁৰ পৰা নুঘূৰি, যিহোৱাৰ সাক্ষাতে সদাচৰণ কৰিছিল।\n33. তথাপি পবিত্ৰ ঠাইবোৰ গুচুউৱা নহ’ল আৰু তেওঁলোকে তেতিয়াও নিজৰ পূর্ব-পুৰুষসকলৰ ঈশ্বৰলৈ নিজ নিজ মন যুগুত নকৰিলে।\n34. যিহোচাফটৰ অন্যান্য গুৰুত্বপূৰ্ণ বিষয়বোৰ প্ৰথমৰে পৰা শেষলৈকে ইস্ৰায়েলৰ ৰজাসকলৰ বুৰঞ্জীৰ লগতে হনানীৰ পুত্ৰ যেহূৰ ইতিহাস-পুস্তকখনিত লিখা আছে।\n35. ইয়াৰ পাছত যিহূদাৰ ৰজা যিহোচাফটে ইস্ৰায়েলৰ অতি দুৰাচাৰী অহজিয়া ৰজাৰ লগত যোগ দিলে।\n36. বিশেষকৈ তেওঁ সাগৰলৈ যাবৰ কাৰণে জাহাজ সজাৰ অৰ্থে, তেওঁৰ লগত যোগ দিলে৷ তেওঁলোকে ইচিয়োন-গেবৰত কেইবাখনো জাহাজ সাজিলে।\n37. তেতিয়া মাৰেচাৰ দোদাবাহুৰ পুত্ৰ ইলীয়েজৰে যিহোচাফটৰ বিৰুদ্ধে এই ভাববাণী প্ৰচাৰ কৰিলে; তেওঁ ক’লে, “কিয়নো তুমি অহজিয়াৰ লগত যোগ দিলা, এই কাৰণে যিহোৱাই তোমাৰ কাৰ্যবোৰ ধংস কৰিলে।” তাতে সেই জাহাজবোৰ ভগ্ন হ’ল যাতে তেওঁলোক অন্য দেশলৈ যাব নোৱাৰে।\n1. ঈশ্বৰ তেওঁৰ স্বর্গীয় সভাৰ মাজত থিয় হৈছে; দেৱতাবোৰৰ সেই সভাত তেৱেঁই বিচাৰ কৰে।\n2. “কিমান কাললৈকে তোমালোকে অন্যায় বিচাৰ কৰিবা আৰু দুষ্টবোৰৰ পক্ষত থাকিবা? (চেলা)\n3. তোমালোকে দৰিদ্ৰ আৰু অনাথসকলৰ প্রতি ন্যায় বিচাৰ কৰা; দুখী আৰু দীনহীনৰ ন্যায্য অধিকাৰ ৰক্ষা কৰা।\n4. দুখীয়া আৰু কঙালক বচোৱা; দুষ্টবোৰৰ হাতৰ পৰা তেওঁলোকক মুক্ত কৰা।”\n5. তেওঁলোকৰ জ্ঞান আৰু বিচাৰ-বুদ্ধি বুলি একো নাই; চাৰিওফালে অন্ধকাৰতে তেওঁলোক ফুৰে; পৃথিবীৰ আটাই ভিত্তিমূলবোৰ কঁপি উঠিছে।\n6. মই ক’লো, “তোমালোকেই দেৱতাবোৰ; তোমালোক সকলোৱেই সৰ্ব্বোপৰি জনাৰ সন্তান।\n7. কিন্তু তথাপিও তোমালোক মনুষ্যৰ দৰে মৰিবা; অধিপতিসকলৰ এজনৰ দৰেই তোমালোকৰ পতন হ’ব।”\n8. হে ঈশ্বৰ, তুমি উঠা, পৃথিবীৰ বিচাৰ কৰা; কিয়নো সমুদায় জাতি তোমাৰ অধিকাৰত আছে।\n29. যুৱকৰ বলেই তেওঁৰ গৌৰৱ, আৰু পকা চুলিয়ে বৃদ্ধ লোকৰ অভিজ্ঞতা দৰ্শাই।\n30. ঘা লগোৱা প্ৰহাৰে দুষ্টতা পৰিষ্কাৰ কৰে, আৰু প্রহাৰে অন্তৰৰ গভীৰতম অংশ পৰিষ্কাৰ কৰে।\n1. ইয়াৰ পাছত তেওঁলোক আম্ফিপলি আৰু আপল্লোনিয়া নগৰৰ মাজেদি থিচলনীকি চহৰলৈ গ’ল। তাত ইহুদী সকলৰ এটা নাম-ঘৰ আছিল।\n2. পৌলে তেওঁৰ নিয়ম অনুযায়ী ইহুদী সকলৰ নাম-ঘৰলৈ গ’ল আৰু একেৰাহে তিনিটা বিশ্রাম-বাৰত তেওঁলোকৰ সৈতে ধৰ্মশাস্ত্ৰৰ পৰা যুক্তিৰে আলোচনা কৰিলে।\n3. তেওঁ শাস্ত্ৰীয় বচন মেলি ব্যাখ্যা কৰিলে যে, খ্রীষ্টই দুখভোগ কৰা আৰু মৃত্যুৰ পৰা পুণর্জীৱিত হোৱাৰ প্রয়োজন আছিল। তেওঁ আকৌ ক’লে, “এই যি যীচুক মই আপোনালোকৰ আগত প্রচাৰ কৰিছোঁ, সেই যীচুৱেই হৈছে খ্রীষ্ট।”\n4. তাতে কিছুমান ইহুদীয়ে এই কথাত সন্মতি জনাই পৌল আৰু চীলৰ লগত যোগ দিলে। তাৰোপৰি অনেক ঈশ্বৰভক্ত গ্রীক আৰু গণ্য-মান্য মহিলা সকলকে ধৰি এক বৃহৎ দলে তেওঁলোকৰ লগত যোগ দিলে।\n5. কিন্তু বিশ্বাস নকৰা ইহুদী সকলে হিংসা কৰি বজাৰ অঞ্চলৰ পৰা কিছুমান দুষ্ট লোকক মাতি আনি একগোট কৰিলে আৰু নগৰৰ মাজত গণ্ডগোল লগাই দিলে। পৌল আৰু চীলক বিচাৰি মানুহবোৰৰ মাজলৈ নিবৰ বাবে তেওঁলোকে যাচোনৰ ঘৰ আক্রমণ কৰিলে।\n6. কিন্তু তাত তেওঁলোকক নাপাই যাচোন আৰু কোনো কোনো ভাইক টানি আনি চহৰৰ শাসনকর্তাৰ আগলৈ লৈ গ’ল আৰু চিঞৰি কবলৈ ধৰিলে, “যি লোক সকলে সমগ্র পৃথিৱী উলট-পালট কৰিছে, তেওঁলোক এতিয়া ইয়াতো উপস্থিত হৈছে,\n7. আৰু যাচোনে তেওঁলোকক আলহী কৰি ৰাখিছে। এই লোক সকলে চীজাৰৰ আজ্ঞা অমান্য কৰি কৈ ফুৰিছে যে, যীচু নামৰ আন এজন ৰজা আছে।”\n8. এইবোৰ কথা শুনি সমবেত জনতা আৰু নগৰৰ শাসনকর্তা সকল উদ্বিগ্ন হৈ পৰিল।\n9. তেওঁলোকে যাচোন আৰু আন লোক সকলৰ পৰা জৰিমনা ললে আৰু জৰিমনা আদায় দিয়াৰ পাছত তেওঁলোকক যাবলৈ এৰি দিলে।\n10. সেই ৰাতিয়েই ভাই সকলে পৌল আৰু চীলক বিৰয়ালৈ পঠাই দিলে। সেই ঠাই পাই তেওঁলোক ইহুদী সকলৰ নাম-ঘৰলৈ গ’ল।\n11. থিচলনীকিৰ লোক সকলতকৈ বিৰয়াৰ লোক সকল উদাৰ মনোভাৱাপন্ন আছিল। তেওঁলোকে অতি আগ্রহেৰে বাক্য শুনি গ্রহণ কৰিলে আৰু সত্যতা জানিবলৈ প্রতিদিনে শাস্ত্ৰৰ বাক্য অনুসন্ধান কৰিলে।\n12. ইয়াৰ ফলত তেওঁলোকৰ মাজৰ অনেকে বিশ্বাস কৰিলে। এই বিশ্বাসী সকলৰ মাজত কেইজনমান প্রভাৱশালী গ্রীক মহিলা আৰু বহুত পুৰুষও আছিল।\n13. কিন্তু পৌলে বিৰয়ালৈ আহি ঈশ্বৰৰ বাক্য প্রচাৰ কৰি আছে বুলি শুনিবলৈ পাই থিচলনীকিৰ ইহুদী সকল সেই ঠাইলৈ আহি লোক সকলক উত্তেজিত কৰিলে।\n14. ভাই সকলে তেতিয়াই পলম নকৰি পৌলক সাগৰৰ তীৰলৈ পঠাই দিলে; কিন্তু চীল আৰু তীমথিয় বিৰয়াতে থাকিল।\n15. যি সকল লোকে পৌলক লগত লৈ গৈছিল, তেওঁলোকে তেওঁক আথিনী চহৰলৈ লৈ গ’ল আৰু পৌলক তাতে এৰিলে। পাছত তেওঁলোকে পৌলৰ পৰা চীল আৰু তীমথিয়ৰ কাৰণে এই আদেশলৈ আহিল যে, তেওঁলোকে যেন অতি সোনকালে পৌলৰ লগ লয়।


পিন ক'ড H0H 0H0 - অসমীয়া ৱিকিপিডিয়া\nপিন ক'ড H0H 0H0 (উচ্চাৰণ:হ'হ'হ' ) কানাডাৰ ডাক বিভাগৰ দ্বাৰা পৃথিৱীৰ ভৌগোলিক উত্তৰ মেৰুৰ বাবে নিৰ্ধাৰিত পিন ক'ড। কানাডাৰ ঠাই সমূহৰ ডাক বিভাগীয় পিন ক'ড সমূহ ছটা বৰ্ণ-সংখ্যা বিশিষ্ট যি একো একোটা স্থানীয় এলেকা নিৰ্দিষ্ট কৰে।\nপৃথিৱীৰ ভৌগোলিক উত্তৰ মেৰু,কানাডাৰ ডাক বিভাগীয় পিন ক'ড H0H 0H0 (হ'হ'হ')\nখ্ৰিষ্টিয়ান সকলৰ ঋষি চেইণ্ট নিক'লাছ অফ মায়েৰা অৰ্থাৎ ছাণ্টাক্লজলৈ লিখা চিঠি সমূহৰ ঠিকনাত এই পিন ক'ড ব্যৱহৃত হয়। খ্ৰিষ্টিয়ান সকলৰ বিশ্বাস মতে ছাণ্টাক্লজৰ ঘৰ পৃথিৱীৰ ভৌগোলিক উত্তৰ মেৰুত আৰু কানাডা চৰকাৰে দাবী কৰা মতে পৃথিৱীৰ ভৌগোলিক উত্তৰ মেৰু কানাডা ৰাষ্ট্ৰ্ৰৰ ভূ-ৰাজনৈতিক সীমাৰ ভিতৰত পৰে। অৱশ্যে ভৌগোলিক উত্তৰ মেৰুৰ অন্যান্য কাষৰীয়া ৰাষ্ট্ৰ্ৰসমূহে কানাডাৰ এই দাবী মানি ল'ব নিবিচাৰি সেই ঠাই আন্তৰ্জাতিক সমূদ্ৰ-জলৰাশিত পৰে বুলি ধৰি থৈছে।\n১৯৭৪ চনতেই কানাডাৰ ডাক বিভাগৰ মন্ত্ৰীল স্থিত ডাকঘৰত কৰ্মচাৰী সকলে মন কৰে যে এক বুজন সংখ্যক চিঠি নাগৰিক সকলে প্ৰতিবছৰে বিশেষকৈ বৰদিনৰ সময়ত ছাণ্টাক্লজলৈ বুলি লিখি পোষ্ট কৰে যি বোৰ বিলি কৰিব পৰা নাযায়। সেই চিঠিবোৰ দেখা কৰ্মচাৰী সকলে বুজি পাইছিল যে সেইবোৰ সৰু সৰু ল'ৰা-ছোৱালী বোৰেই লিখে আৰু বেছিভাগেই হয়টো সিহঁতৰ জীৱনৰ প্ৰথম চিঠি। গতিকে কৰ্মচাৰী সকলে প্ৰেৰকৰ ঠিকনা উল্লেখ থাকিলে চিঠি সমূহৰ উত্তৰ নিজে লিখি ঘূৰাই পঠিয়াবলৈ ধৰে।\nবৰদিনৰ সময়ত এনেধৰণৰ চিঠিৰ পৰিমাণলৈ লক্ষ্য কৰি ১৯৮৩ চনত কানাডাৰ ডাক বিভাগে চিঠি সমূহৰ উত্তৰ দিবলৈ চৰকাৰী ভাৱে ছাণ্টাক্লজ-চিঠিৰ উত্তৰ আঁচনি নামেৰে এক সূকীয়া প্ৰণালীয়েই গঢ়ি তোলে। কানাডাৰ বিভিন্ন ডাকঘৰ সমূহত মূলতঃ বিভাগৰ অৱসৰ-প্ৰাপ্ত কৰ্মচাৰী সন্মিলীত প্ৰায় এঘাৰ হাজাৰ স্বয়ংসেৱকে এই আঁচনিত জড়িত হৈ থাকি প্ৰতি বছৰে প্ৰায় এক নিযুত এনে চিঠিৰ উত্তৰ নিশ্বিত ভাৱে প্ৰেৰণ কৰাৰ দায়িত্ব লৈ আছে। ডাক বিভাগে জনসাধাৰণৰ (সৰু সৰু ল'ৰা-ছোৱালী বোৰৰ) সুবিধাৰ্থে ছাণ্টাক্লজৰ ঘৰৰ প্ৰকৃত ঠিকনা তলত দিয়া ধৰণে প্ৰকাশ কৰি চিঠি সমূহ সেই ঠিকনালৈ পঠিয়াবলৈ অনুৰোধ কৰিছিল\nডাক টিকটৰ প্ৰয়োজন নাই, যদিও যিকোনো ষ্টিকাৰ লগাই পঠিয়ালে ছাণ্টাৰ মিছেছ ক্লজে চাই ভাল পায়।\nকানাডা আৰু বিদেশৰ পৰা অহা চিঠি সমূহ যি ভাষাতেই লিখা হয় সেই ভাষাতে উত্তৰ পঠিওৱাৰ ব্যৱস্থা কানাডাৰ চৰকাৰে কৰে। অন্ধ সকলৰ ব্ৰেইলী লিপিত লিখা চিঠিৰো উত্তৰ দিয়া হয়।\nকানাডাৰ ডাক বিভাগে আজিকালি ই-মেইল পঠিয়াবলৈ ছাণ্টাক্লজৰ ই-মেইল ঠিকনা canadapost.ca/santascorner বুলি উল্লেখ কৰিছে যিটোৰ গুপ্তশব্দ ডাক বিভাগৰ হাততেই আছে।\n↑ Noronha, Charmaine (9 December 2013). "Canada plans claim that would include North Pole". http://bigstory.ap.org/article/canada-plans-claim-would-include-north-pole। আহৰণ কৰা হৈছে:9December 2013.\n↑ "Arctic Sovereignty: Loss by Dereliction?". Northern Perspectives খণ্ড 22 (4). Winter 1994–1995. http://www.carc.org/pubs/v22no4/loss.htm। আহৰণ কৰা হৈছে: 16 February 2011.\n↑ "Another million-letter year!". News Releases. Canada Post. 27 January 2006. http://www.canadapost.ca/cpo/mc/aboutus/news/pr/2006/2006_jan_news_santa.jsf। আহৰণ কৰা হৈছে: 27 April 2009.\n↑ Canada Post (27 January 2007). "Over one million children write letters to Santa". Archived from the original on9April 2010. https://web.archive.org/web/20100409020858/http://www.canadapost.ca/cpo/mc/aboutus/news/pr/2005/2005_jan_news_santa.jsf। আহৰণ কৰা হৈছে: 27 April 2009.\n↑ "News Releases". canadapost.ca. https://www.canadapost.ca/cpo/mc/aboutus/news/pr/2011/2011_nov_santapo.jsf.\n↑ "Canada Post – 2014 Holiday Season – Mailing Dates". canadapost.ca. http://www.canadapost.ca/cpo/mc/personal/campaigns/holiday/default.jsf#santa.\n"https://as.wikipedia.org/w/index.php?title=পিন_ক%27ড_H0H_0H0&oldid=251212"ৰ পৰা অনা হৈছে\nএই পৃষ্ঠাখন ১২ নৱেম্বৰ, ২০২০ তাৰিখে ২০:২৮ বজাত অন্তিম সংশোধন কৰা হৈছিল।


Raddison Blu ৰ সন্মুখত TMCৰ প্ৰতিবাদ - NE India News\nHome Assamese Raddison Blu ৰ সন্মুখত TMCৰ প্ৰতিবাদ\nRaddison Blu ৰ সন্মুখত TMCৰ প্ৰতিবাদ\nRaddison Blu ৰ সন্মুখত TMC প্ৰতিবাদ\nমহাৰাষ্ট্ৰৰ ৰাজনৈতিক ধুমুহাই কপাঁ‌ই গৈছে অসমকো । মহাৰাষ্ট্ৰৰ শিৱসেনা দলৰ বিসম্বাদী বিধায়ক সকলে বাহৰ পাতিছে জালুকবাৰীৰ ৰেডিছন ব্লু হোটেলত । মহাৰাষ্ট্ৰ চৰকাৰৰ মন্ত্ৰী একনাথ সিন্ধেৰ নেতৃত্বত বিসম্বাদী বিধায়ক সকলে মুখ্যমন্ত্ৰী উদ্ধৱ ঠাকৰেৰ প্ৰত্যাহ্বান জনাইছে ।\nবৃহস্পতিবাৰে ৰেডিছন ব্লুত উপস্থিত তৃণমুল কংগ্ৰেছৰ সমৰ্থক । ৰেডিছন ব্লুৰ সন্মুখত উপস্থিত হৈ প্ৰতিবাদ সাব্যস্ত কৰে তৃণমুল কংগ্ৰেছৰ সমৰ্থকৰ দলটোৱে । দলটোৱে হোটেলৰ ভিতৰলৈ যাবলৈ অপচেষ্টা চলায় । নিৰাপত্তাৰক্ষী কটকটীয়া নিৰাপত্তা বেষ্টনী ভাঙি হোটেলৰ ভিতৰত প্ৰবেশ কৰাত ব্যৰ্থ হয় তৃণমুল কংগ্ৰেছৰ প্ৰতিবাদকাৰী দলটো । কি কাৰণত তৃণমুল কংগ্ৰেছে প্ৰতিবাদ কৰিছে তাক লৈয়ো নিশ্চিত নহয় প্ৰতিবাদত উপস্থিত থকা একাংশ সমৰ্থক । একাংশৰ মন্তব্য বিজেপিয়ে দেশত চৰকাৰ ভঙা পতাৰ খেল চলাইছে , এয়া অসাংবিধানিক । তৃণমুল কংগ্ৰেছৰ প্ৰতিবাদ প্ৰত্যক্ষ কৰা একাংশ সচেতন লোকৰ মন্তব্য , যদিহে বিজেপিয়ে অসাংবিধানিক কাৰ্য কৰিছে তেন্তে প্ৰতিবাদ কৰক হেঙেৰাবাৰী কাৰ্যলয়ৰ সন্মুখত । ৰেডিচন ব্লুত কিয় ? ৰেডিচন ব্লু হোটেলত শিৱসেনাৰ নেতা মন্ত্ৰী বিধায়কহে আছে । ৰেডিচন ব্লুত বিজেপিৰ বিৰুদ্ধে প্ৰতিবাদ কৰি কি লাভ হব বুলি প্ৰশ্ন পথেৰে চলাচল কৰা জনতাৰ ।\nPrevious articleকৰ্নাটকৰ এগৰাকী বিধায়কৰ কাণ্ড ! দেশজুৰি প্ৰতিক্ৰিয়া\nNext articleপঞ্চায়তত হোৱা দুৰ্নীতিৰ অভিযোগক নাকচ ভৈৰৱনগৰ গাওঁ পঞ্চায়তৰ সভাপতিৰ\nউদ্ধৱ ঠাকৰেৰ আন এক পৰাজয়\nৰবিবাৰৰ পৰা মহাৰাষ্ট্ৰ বিধানসভাৰ বিশেষ অধিবেশন


জাতীয় সঙ্গীতৰ ১১১ বছৰ,বৰ্ণাঢ্য কাৰ্য্যসূচীৰে মহোৎসৱৰ আয়োজন !!! | News Next One\nজাতীয় সঙ্গীতৰ ১১১ বছৰ,বৰ্ণাঢ্য কাৰ্য্যসূচীৰে মহোৎসৱৰ আয়োজন !!!\nআয়োজন কৰিছে গুৱাহাটীৰ অন্যতম সামাজিক -সাংস্কৃতিক বে-চৰকাৰী সংগঠন 'অসমৰ জাতীয় সংগীত প্ৰসাৰ আৰু প্রচাৰ সেৱা দলে\nক’ভিড প্ৰ’ট’কলৰ বাবে গুৱাহাটীৰ কাৰ্যসূচী ৰবীন্দ্র ভৱন প্রেক্ষাগৃহৰ সলনি ডিজিটেল প্লেটফৰ্মত\nডিজিটেল প্লেটফৰ্মৰ কাৰ্যসূচী অহা ৬ জুন তাৰিখে সন্ধিয়া ৭ বজাত সকলো সদস্যৰ লগতে ৰাইজৰ সহযোগিতা কামনা কৰা হৈছে\nগুৱাহাটীঃ গুৱাহাটীৰ অন্যতম সামাজিক -সাংস্কৃতিক বে-চৰকাৰী সংগঠন 'অসমৰ জাতীয় সংগীত প্ৰসাৰ আৰু প্রচাৰ সেৱা দলে’ অহা ৬ জুন তাৰিখে ১১১ তম অসমৰ জাতীয় সংগীত মহোৎসৱ ২০২১-২২ বৰ্ষ, গুৱাহাটীৰ কাৰ্যসূচী গুৱাহাটীৰ ৰবীন্দ্র ভৱন প্রেক্ষাগৃহৰ সলনি ডিজিটেল প্লেটফৰ্মত মহোৎসৱৰ চানেকি অনুষ্ঠান ৰূপত অনুষ্ঠিত কৰিব বুলি জানিব পৰা গৈছে ।\nউল্লেখযোগ্য যে অহা ২৩ মে' তাৰিখে সাহিত্যৰথী লক্ষ্মীনাথ বেজবৰুৱা দেৱৰ ৰচিত কালজয়ী গীত তথা অসমৰ জাতীয় সঙ্গীত 'অ মোৰ আপোনাৰ দেশ'-এ ১১১ বছৰ সম্পূৰ্ণ কৰিব।এই উপলক্ষে সংগঠনতোৱে এক বৰ্ণাঢ্য কাৰ্য্যসূচীৰে এক মহোৎসৱৰ আয়োজন কৰিছিল৷ কিন্তু দেশৰ লগতে ৰাজ্যখনত বৰ্দ্ধিত ক'ৰ'না মহামাৰীৰ প্ৰকোপৰ বাবে উক্ত কাৰ্যসূচীক অলপ ব্যতিক্ৰমী ধৰণে সজাই উদযাপিত কৰাৰ পৰিকল্পনা গ্ৰহণ কৰিছে আয়োজক কমিটিয়ে ৷\nউল্লেখযোগ্যে যে, চলিত বছৰৰ মাৰ্চ মাহতেই উক্ত অনুষ্ঠান উদযাপন কৰাৰ বাবে পূৰ্ণ প্ৰস্ততি তুংগত উঠিছিল ৷ কিন্তু ভাৰত চৰকাৰৰ নিৰ্বাচনী আয়োগে জাৰি কৰা নিৰ্বাচনী অধিসূচনা অনুসৰি পূৰ্বে ঘোষিত সাত ঘন্টীয়া কাৰ্যসূচী বাতিল কৰা হৈছিল যদিও উক্ত কাৰ্যসূচীৰ অনুষ্ঠান জুন মাহলৈ পিছুৱাই দিয়া হৈছিল যদিও বৰ্তমানৰ ক'ৰ'না মহামাৰীৰ প্ৰকোপৰ বাবে আৰু ক'ভিড-১৯ ৰ প্ৰটক'ল অনুসৰি ডিজিটেল প্লেটফৰ্মত উক্ত অনুষ্ঠান চানেকি ৰূপত উদযাপন কৰিব৷ উক্ত অনুষ্ঠানতে ক'ভিড যোদ্ধা সকলৰ প্ৰতি শ্ৰদ্ধাজনাই এখনি কাব্য পুথি উন্মোচন কৰিব ৷\nঅসমৰ জাতীয় সংগীত "অ' মোৰ আপোনাৰ দেশ" ৰ সঠিক আৰু শুদ্ধ ৰূপত ইতিমধ্যে অসমৰ জাতীয় সংগীত প্রসাৰ আৰু প্রসাৰ সেনা দলৰ বলিষ্ঠ নেতৃত্বত অসমৰ জনপ্ৰিয় সংগীত পৰিচালক নন্দ বেনাৰ্জীৰ সংগীত পৰিচালনাত জাতীয় সংগীত বাণীবদ্ধ কৰিছে ৷ উক্ত দিনাই "অসমৰ জাতীয় সংগীত ইতিহাসৰ তথ্যানুসন্ধানকাৰী গৱেষক তথা মহোৎসৱৰ মুখ্য সম্পাদক ৰাজীৱ হৰি কৌশিকৰ গৱেষণামূলক গ্রন্থ "অসমৰ জাতীয় সংগীত আৰু লক্ষ্মীনাথ বেজবৰুৱা(৮৫০) পৃষ্ঠা জোৰা গৱেষণা মূলক গ্ৰন্থৰ বুক প্র'ম' ভিডিঅ' ক্লিপিং যোগে ডিজিটেল প্লেটফৰ্মত প্রচাৰ কৰিব ৷\nএই উপলক্ষে অসমৰ জাতীয় সংগীত প্ৰসাৰ আৰু প্রচাৰ সেৱা দলৰ প্রস্তুতিৰ ডিজিটেল প্লেটফৰ্মৰ কাৰ্যসূচী অহা ৬ জুন তাৰিখে সন্ধিয়া ৭ বজাত সকলো সদস্যৰ লগতে ৰাইজৰ সহযোগিতা কামনা কৰিছে ৷


দক্ষিণ এছিয় ক্ৰীড়া - অসমীয়া ৱিকিপিডিয়া\nদক্ষিণ এছিয়া অলিম্পিক পৰিষদৰ ল'গ'\nদক্ষিণ এছিয় ক্ৰীড়া (ইংৰাজী: South Asian Games, SA Games) দ্বি-বাৰ্ষিকভিত্তিত প্ৰবৰ্তিত বহু-ক্ৰীড়া প্ৰতিযোগিতা হিচাপে দক্ষিণ এছিয়াৰ ক্ৰীড়াবিদসকলে অংশগ্ৰহণ কৰিবলৈ অনুষ্ঠিত কৰা হয়। কিন্তু মাজে মাজে অনিয়মিতভাবে অনুষ্ঠিত হোৱা দেখা যায়। ১৯৮৩ চনত দক্ষিণ এছিয় ক্ৰীড়া সংস্থা গঠন কৰা হয়। সংস্থাৰ পৰিচলনা পৰিষদ কৰ্তৃকে সৰ্বপ্ৰথমে এই প্ৰতিযোগিতা ১৯৮৪ চনত নেপালৰ কাঠমাণ্ডুত অনুষ্ঠিত কৰে। ২০০৪ চনলৈ এই প্ৰতিযোগিতাৰ নাম আছিল দক্ষিণ এছিয় ফেডাৰেশ্বন ক্ৰীড়া বা চাফ গেমচ্। এই সংস্থাৰ বৰ্তমান সদস্যৰ সংখ্যা হল ৮। দক্ষিণ এছিয় আঞ্চলিক সহযোগিতা সংস্থাৰ নতুন সদস্য দেশ হিচাপে আফগানিস্তানে এতিয়ালৈকে দুটি প্ৰতিযোগিতাত অংশগ্ৰহণ কৰিছে। প্ৰতিষ্ঠাকালীন সময়ৰে পৰা বাংলাদেশ, ভূটান, ভাৰত, মালদ্বীপ, নেপাল, পাকিস্তান আৰু শ্ৰীলংকা একাদশ প্ৰতিযোগিতাৰ সকলোতে অংশগ্ৰহণ কৰিছে।\nদক্ষিণ এছিয় ক্ৰীড়াৰ শেষৰ সংস্কৰণ প্ৰতিযোগিতাটি ২০১০ চনত বাংলাদেশৰ ৰাজধানী ঢাকাত অনুষ্ঠিত হয়। ২০১৩ চনৰ প্ৰতিযোগিতাটি ১৩-২১ ফেব্ৰুৱাৰীত ভাৰতৰ নতুন দিল্লীত অনুষ্ঠিত হবলগীয়া আছিল। পিছে এই ক্ৰীড়া বাতিল হল। এই প্ৰতিযোগিতাৰ শেহতীয়া সংস্কৰণ ভাৰত চৰকাৰৰ ক্ৰীড়া আৰু যুৱকল্যাণ দপ্তৰৰ স্বতন্ত্ৰ কেন্দ্ৰীয় মন্ত্ৰী শ্ৰী সৰ্বানন্দ সোণোৱালে ঘোষণা কৰা মতে ৬-১৬ ফেব্ৰুৱাৰী , ২০১৬ চনত অসম আৰু মেঘালয়ত অনুষ্ঠিত হব।\n2 খেলৰ স্থান\n3 দক্ষিণ এছিয় বীচ ক্ৰীড়া\n4 দক্ষিণ এছিয় শীতকালীন ক্ৰীড়া\n5 শীৰ্ষ স্থান\n6 মুঠ পদক তালিকা\n১৯৮৪ চনত নেপালৰ ৰাজধানী কাঠমাণ্ডুত প্ৰথম দক্ষিণ এছিয় ক্ৰীড়া প্ৰতিযোগিতা অনুষ্ঠিত হয়। এই প্ৰতিযোগিতা প্ৰতি দুবছৰৰ অন্তৰে অন্তৰে আয়োজন কৰা হলেও মাজে মাজে অনিয়মিত ভাবেও অনুষ্ঠিত হৈছে । প্ৰথমে প্ৰতিযোগিতাৰ নাম দক্ষিণ এছিয় ফেডাৰেশ্বন ক্ৰীড়া বা চাফ গেমচ্ আছিল। কিন্তু ২০০৪ চনত সংস্থাৰ পৰিচলনা পৰিষদৰ ৩২তম সভাত গৃহীত সিদ্ধান্ত মতে আনুষ্ঠানিকভাবে ফেডাৰেশ্বন শব্দটি বাদ দিয়া হয়। প্ৰতিযোগিতাৰ গুৰুত্ব আৰু দৰ্শক আকৃষ্টতাৰ বিষয়ে চিন্তা কৰি এইটো কৰা হৈছিল।\nপ্ৰতিষ্ঠাকালীন সমযৰ পৰা ফুটবল খেল দক্ষিণ এছিয় ক্ৰীড়া প্ৰতিযোগিতাত অন্তৰ্ভুক্ত আছিল। বাংলাদেশৰ ৰাজধানী ঢাকাত অনুষ্ঠিত ২০১০ চনত এই প্ৰতিযোগিতাত প্ৰথমবাৰৰ বাবে মহিলা ফুটবল খেলে স্থান পায়।\nখেলৰ স্থান[সম্পাদনা কৰক]\n১৯৮৪ ১ম কাঠমাণ্ডু\n১৯৮৯ ৪ৰ্থ ইছলামাবাদ\n১৯৯৫ ৭ম চেন্নাই\n১৯৯৯ ৮ম কাঠমাণ্ডু\n২০০৪ ৯ম ইছলামাবাদ\n২০১৬ ১২শ গুৱাহাটী আৰু ছিলং\n২০১৯ ১৩শ কাঠমাণ্ডু\nদক্ষিণ এছিয় বীচ ক্ৰীড়া[সম্পাদনা কৰক]\nদক্ষিণ এছিয় শীতকালীন ক্ৰীড়া[সম্পাদনা কৰক]\n২০১১ ১ম দেৰাদুন আৰু অলী\nশীৰ্ষ স্থান[সম্পাদনা কৰক]\nভাৰত ১১ বাৰ - -\nপাকিস্তান - ৮ বাৰ ২ বাৰ\nশ্ৰীলংকা - ২ বাৰ ৭ বাৰ\nনেপাল - ১ বাৰ -\nবাংলাদেশ - - ২ বাৰ\nমুঠ পদক তালিকা[সম্পাদনা কৰক]\nস্বৰ্ণপদক ৰূপৰ পদক ব্ৰঞ্জৰ পদক\n১ ভাৰত ১১ ৯০০ ৫৪২ ২৮৬ ১৭২৮\n২ পাকিস্তান ১১ ৩১১ ৩৭৫ ৩৩৬ ১০২২\n৩ শ্ৰীলংকা ১১ ১৮৫ ২৮৮ ৪৫৫ ৯২৮\n৪ নেপাল ১১ ৭৬ ৯৯ ২৩৮ ৪১৩\n৫ বাংলাদেশ ১১ ৬৩ ১৬২ ৩৪৭ ৫৭২\n৬ আফগানিস্তান ২ ১৩ ১৬ ৩৪ ৬৪\n৭ ভূটান ১১ ২ ১৫ ৩৮ ৫৫\n৮ মালদ্বীপ ১১ ০ ১ ৮ ৯\n↑ "IOA postpones South Asian Games, scraps recent committees". Rediff. December 16, 2011. Retrieved February 6, 2012.\n↑ " South Asian Games to held from Feb 6-16 in Guwahati, Shillong ".Zee News. October 25, 2015. Retrieved January 22, 2016.\n↑ "South Asian Winter Games to have two opening and closing - Times Of India". Timesofindia.indiatimes.com. 2010-11-25. http://timesofindia.indiatimes.com/sports/more-sports/others/South-Asian-Winter-Games-to-have-two-opening-and-closing/articleshow/6987909.cms। আহৰণ কৰা হৈছে: 2011-08-01.\n"https://as.wikipedia.org/w/index.php?title=দক্ষিণ_এছিয়_ক্ৰীড়া&oldid=176455"ৰ পৰা অনা হৈছে


ৰক্তদান এক মহান দান(ডাঃ দীপুল হালৈ) - সাহিত্য ডট অৰ্গ\n• আপুনি কেতিয়াবা ৰক্তদান কৰি পাইছেনে ?\n• ৰক্তদান কৰি এক বিমল আনন্দ পোৱা যায় |\n• প্ৰাপ্তবয়স্ক ৪৫কেজি ওজনৰ মানুহে(পুৰুষ মহিলা) বিনাদ্বিধাই ৰক্তদান কৰিব পাৰে- যদিহে তেওঁ বিশেষ কেইটামান ৰোগৰ দ্বাৰা আক্ৰান্ত নহয় | এই ৰোগকেইটা( মেলেৰিয়া, হেপাটাইটীছ, টিবি, এইডছ, ৰক্তহীনতা, যৌনৰোগ) তেজ গ্ৰহনৰ আগেয়ে স্ক্ৰীন কৰা হয় |\n• ৰক্তদান সম্পৰ্কে ভ্ৰান্ত ধাৰণা আছে ; যেনে, তেজ দান কৰিলে দুৰ্বল হয়, মহিলাই ৰক্তদান কৰিব নোৱাৰে ইত্যাদি |\n• ১২০দিনৰ(চাৰি মাহ) অন্তৰত এজন লোকে পুনৰবাৰ ৰক্তদান কৰিব পাৰে |\n• ৰক্তদানৰ লগত কোনো জাত-পাতৰ কথা জড়ীত নহয় | মূল কথা- তেজৰ গ্ৰুপ চাৰিটা- এ, এবি, ও, আৰু এবি |\n• বেছিভাগ লোকৰে তেজৰ গ্ৰুপ হ’ল ও আৰু অতিকম সংখ্যক লোকৰ এবি |\n• নিজৰ তেজৰ গ্ৰুপ পৰীক্ষা কৰি তাক নিজে আৰু আনক জনাই ৰখা উচিত |\n• তেজৰ কোনো বিকল্প নাই |\n• ইনছুলিন নিৰ্ভৰ ডায়েবেটিছ মেলাইটাছত(IDDM) আক্ৰান্ত ব্যক্তিয়ে তেজ দান কৰিব নালাগে |\n• অতি বেছি উচ্চ ৰক্তচাপ (Severe hypertension) ৰক্তদান কৰিব নিদিয়ে |\n• গৰ্ভৱতী মহিলা, সন্তান প্ৰসব হোৱাৰ ৬মাহলৈ, মৃগীৰোগৰ দৰব লৈ থাকিলে ৰক্তদান কৰিব নালাগে |\n• ৰক্তদান কৰিলে মানুহ শকত নহয় |\n• ঘৰৰ পৰিয়ালৰ জেষ্ঠজনক কথাটো ভালকৈ বুজোৱা উচিত কাৰণ বহু মানুহৰ তেজদান কৰাটো ভয়ৰ কাৰণ বুলি ভাবে |\n• অকব বহু সদস্য ই তেজদান কৰি পোৱা নাই যেন লাগিছে | ভয় নাখাব আগবাঢ়ি আহক- জীৱন বচাওক (Donate Blood Save Live)\n• “অকব”ত যিমান সদস্য আছে সকলোৰে এখন ৰক্তৰ গ্ৰুপৰ তালিকা কৰিলে ভাল | এই তালিকাখন এনে হ’ব পাৰে : নাম/বয়স/লিংগ/ওজন/ঠিকনা/ৰক্তৰ গ্ৰুপ(Blood Group with Rh)/আগতে কেতিয়া ৰক্তদান কৰিছে/ এতিয়ালৈ কেইবাৰ ৰক্তদান কৰিছে/ বিশেষ ৰোগ |• আহক আমি আমি আজিয়েই ৰক্তদানৰ বাবে সংকল্পবদ্ধ হওঁ |\n← সগৰ্ভা (বৰ্নালী দেউৰী)\nস্বাস্থ্যৰ খুঁটি নাটি” (ডাঃ ভূপেন্দ্ৰ শ‍ইকীয়া) →\nভ্ৰমণত কি কি ঔষধ লগত নিব? (ডা০ ভূপেন শইকীয়া)\nজ্ঞান-সংজ্ঞা-স্নায়ু-ক’মা ইত্যাদি – ড০ হিতেশ্বৰ শৰ্মা\nচেল্ফ মেডিকেচনৰ পৰা আঁতৰত থাকক – ডঃ পাৰ্থ সাৰথি ভূঞা\nনামঃ ধনঞ্জয় ডেকা\nঠিকনাঃ ডাকঘৰ ও নগৰ-সৰ্থেবাৰী, জিলাঃ বৰপেটা, (অসম), পিন- ৭৮১৩০৭\nৰক্তৰ গ্ৰুপঃ বি +\nআগতে কেতিয়া ৰক্তদান কৰিছেঃ কৰিছো\nএতিয়ালৈ কেইবাৰ ৰক্তদান কৰিছেঃ ৭ বছৰ আগত\nবিশেষ ৰোগঃ নাই


ন' টেনশ্যন! আহি গ'ল Paytmৰ বেংক | News Next One\nন' টেনশ্যন! আহি গ'ল Paytmৰ বেংক\nডিজিটেল ডেস্কঃ যিসকলে ম’বাইল ৰিচাৰ্জ, অনলাইন শ্বপিং, মুভি টিকট বুকিং আদিৰ বাবে পেটিএম ব্যৱহাৰ কৰাত অভ্যস্ত, তেওঁলোকৰ বাবে সুখবৰ। কিয়নো এয়াৰটেল আৰু ভাৰতীয় ডাক বিভাগৰ পিছত এইবাৰ পেটিএমে আগবঢ়াইছে পেমেণ্ট বেংকৰ সুবিধা।\nআপুনি যদি ইতিমধ্যে পেটিএম ইউজাৰ, তেন্তে নতুনকৈ বেংক একাউণ্ট খুলিবৰ প্ৰয়োজন নাই। কিয়নো পেটিএমত থকা ই-ৱালেটেই হ'ব এতিয়া আপোনাৰ বেংক একাউণ্ট।\n♦ কি এই পেমেণ্ট বেংক?\n⇒ পেমেণ্ট বেংক হৈছে ভাৰতীয় ৰিজাৰ্ভ বেংকে অনুজ্ঞাপত্ৰ দিয়া নতুন পদ্ধতিৰ বেংক।\n⇒ পেমেণ্ট বেংকত এজন গ্ৰাহকে ৱালেটত ১ লাখ টকালৈ জমা থ’ব পাৰে।\n⇒ এয়া চেভিংছ অথবা কাৰেণ্ট একাউণ্ট হিচাপত জমা থাকিব।\n⇒ এই বেংকৰ যোগেদি আপুনি ডেবিট কাৰ্ড, অনলাইন বেংকিং আৰু ম’বাইল বেংকিঙৰো সুবিধা লাভ কৰিব।\n♦ সাধাৰণৰ বেংকতকৈ পেটিএম পেমেণ্ট বেংকৰ পাৰ্থক্য কি?\n⇒ পেমেণ্ট বেংকে অইন বেংকৰ দৰে আপোনাক ঋণ দিব নোৱাৰে।\n⇒ অৱশ্যে অইন বেংকৰ সৈতে অংশীদাৰিত্ব থাকিলে এই বেংকে ঋণকে ধৰি বীমা, মিউচুৱেল ফাণ্ড, পেঞ্চন ফাণ্ড আদি দিব পাৰে।\n♦ পেটিএম পেমেণ্ট বেংকে কি সুবিধা আগবঢ়াব?\n⇒ পেমেণ্ট বেংক হিচাপে পেটিএমে আপোনাক পেটিএম ৱালেটৰ সুবিধা আগবঢ়াব।\n⇒ ব্যৱসায়ৰ বাবে কাৰেণ্ট একাউণ্ট আৰু ব্যক্তিৰ বাবে চেভিংছ একাউণ্টৰ সুবিধা আগবঢ়াব এই বেংকটোৱে।\n♦ পেটিএম পেমেণ্ট বেংক একাউণ্ট কেনেদৰে খুলিব?\n⇒ বেংকিং সেৱা সোনকালেই মুকলি কৰা হ’ব বুলি পেটিএমৰ কৰ্তৃপক্ষই জানিবলৈ দিছে।\n⇒ কেওৱাইচি নথি জমা দিব লাগিব আৰু ডিজিটেল স্বাক্ষৰো কৰিব লাগিব।\n♦ আপোনাৰ এতিয়াৰ পেটিএম ৱালেটটো কি হ’ব?\n⇒ আপুনি যদি পেটিএমে বিচৰা নথি-পত্ৰ জমা দিয়ে, তেন্তে আপোনাৰ পেটিএম ৱালেটটো পেটিএম পেমেণ্ট বেংক হিচাপে বিবেচিত হ’ব।\n⇒ নথি জমা দিয়াৰ তাৰিখ ২১ ডিচেম্বৰ, ২০১৭।


লিকলিকি – গীতাৰ্থী গোস্বামী – ফটাঢোল\nAugust 1, 2019 গল্প\t7 Comments\nলিকলিকি – গীতাৰ্থী গোস্বামী\nগধূলিৰ আৰতিৰ সময়৷ দ’লৰ পৰা ঘণ্টাৰ ধ্বনি ভাঁহি আহে। বতাহত কঁপি কঁপি সেই ধ্বনিয়ে ভৰাই তোলে ৰাজকাৰেং৷\n: লিকলিকি, অ’ লিকলিকি, হঁয়ে ক’তনো মৰিলিগৈ?\nৰাণীমাৰ আটাহে ঘণ্টাৰ শব্দক ছেৰ পেলায়৷ মই নহ’লে এখন্তেকো শাঁতিত থাকিব নোৱাৰে ৰাণীমা৷\nকৃশ শৰীৰটোৰ বাবেই আইতাই লিকলিকি বুলিছিল৷ গাত কাপোৰ লোৱাৰ আগতেই দেউতাই মোক ৰজাৰ ঘৰলৈ উচৰ্গা কৰিছিল৷ নিচেই সৰুতে ৰজাৰ ঘৰত দেউতাই মোক থৈ গৈছিলহি৷ দেউতা আছিল আহোম স্বৰ্গদেউৰ যুঁজাৰু বীৰ৷ যুদ্ধত ৰজাৰ কাষত থকা বীৰ সৈনিক। নিজে মৰিও স্বৰ্গদেউক কুশলে ৰাখিবলৈ বদ্ধপৰিকৰ মোৰ দেউতা৷ সেয়েহে মোৰো আগমন কাৰেঙলৈ। ৰাণীমাৰ সৰুসুৰা আলপৈচান ধৰাকে আৰম্ভ কৰি, লাহে লাহে মই নিজে নজনাকৈ ৰাণীমাৰ জীৱনৰ আশ্ৰয় হৈ পৰিলোঁ৷ আহোম ৰজা অহাৰ আগতে এই দেশত আমাৰ পূৰ্বজ ৰজা আছিল৷ এতিয়া সেইবোৰ বুৰঞ্জী হ’ল৷ এই লিকলিকি ৰাণীমাৰ প্ৰধান লিগিৰী হ’লগৈ৷ লিকলিকি নহ’লে ৰাণীৰ একো কাম নহয়। উশাহটোহে নিজে লয় ৰাণীমাৱে। সেইকাৰণেই মোৰ অলপ অহংকাৰ আছিল। আন লিগিৰী-লিগিৰাবোৰক মই শাসন কৰিছিলোঁ। সিহঁতে মোক মনে মনে হিংসা কৰিছিল৷ মই সেইবোৰ কথাত গুৰুত্ব দিয়া নাছিলোঁ৷ সুবিধা পালে ৰহদৈ, পমিলাহঁতে ৰাণীমাৰ আগত মোৰ দোষ বখানিছিল৷ ৰাণীমাই মোক কেতিয়াবা মৃদু ধমক একোটা দিছিল৷ পকা ঠেকেৰাৰ দৰে ৰাণীমাৰ মুখখন খং উঠিলে বৰ বিতোপন হৈ উঠিছিল৷ মোৰ হ’লে বৰ মৰম লাগিছিল৷\nকেতিয়াবা মই ৰাণীমাৰ চুলিবোৰ লিৰিকি-বিদাৰি থাকিছিলোঁ৷ আৰাম পাই তেওঁ চকুহাল মুদি দিছিল৷ কেতিয়াবা তেওঁৰ হাতৰ-কাণৰ অলংকাৰবোৰ টেঙাৰে ঘঁহি ঘঁহি ধুই দিছিলোঁ। চিকচিকাই থকা অলংকাৰবোৰ ৰাণীমাই ঘূৰাই পকাই চাইছিল৷ সেইবোৰ তেওঁ কেৱল মোকহে চুবলৈ দিছিল৷ লিকলিকিৰ সমান অধিকাৰ কাৰেঙত কোনো লিগিৰীৰ নাছিল।\nমই গৌৰৱবোধ কৰিছিলোঁ৷ দেউতাৰ বীৰত্ব আৰু বিশ্বাসযোগ্যতাৰ বাবেই ময়ো কাৰেঙত এক বিশেষ স্থান পাইছিলোঁ৷ সুখী আছিলোঁ মই৷ ৰাণীমা ৰাজসভাত বহিলে মই তেওঁৰ কাষতে আছিলোঁ৷ সভাত বিভিন্ন আলোচনা, বিচাৰ আদি হৈছিল৷ ৰাণীমাৰ লগত মই সকলো চাই আছিলোঁ৷ কেতিয়াবা ৰজাৰ কিছুমান বিচাৰ মোৰ মনঃপুত নহৈছিল৷ কেতিয়াবা কিছুমান ৰায় শুনি মন বৰ আনন্দিত হৈছিল৷ সেইবোৰ ৰজাৰ নিজৰ কথা৷ সেই কথাবোৰত ৰাণীমাৰো হাত নাথাকে।\nৰজাৰ বিশ্বাসী বৰপাত্ৰ গোঁহাই বৰ ধেমেলীয়া মানুহ আছিল৷ সভাত তেওঁ ধেমালি কৰি কৰি ৰজাৰ লগতে সকলোকে হঁহুৱাইছিল।\nঅকলে পালে মোক তেওঁ জোকাইছিল৷ ৰাণীৰ লগত থাকি থাকি ৰাণীৰ দৰে চেহেৰা হোৱা বুলি কৈছিল৷ মই লাজতে দুপদুপাই দৌৰ মাৰিছিলোঁ৷ দাপোনৰ আগত নিজকে চাইছিলোঁ।\nবৰপাত্ৰ গোঁহাই দেউতালৈ মোৰ লাজ লাগিছিল৷ তেওঁৰ চাৱনিত মই বেলেগ ধৰণৰ এক কাতৰতা দেখিছিলোঁ৷ ৰাজসভাতো বেঁকাকৈ মোলৈ তেওঁ চাইছিল। মই তলমূৰ কৰিছিলোঁ৷ ৰাণীমা বা আন কোনেও কথাটোৰ ভূ নাপাইছিল। মই লিকলিকিয়া শৰীৰটোৰ ক’ৰবাত কিবাই বিন্ধা যেন পাইছিলোঁ৷ কাকো ক’ব নোৱাৰিছিলোঁ। মোৰ ভাগ্যৰ ওপৰত মোৰ অধিকাৰ নাছিল। মই কাৰেঙৰ লিগিৰী। মোৰ কপাল থিৰ কৰিব স্বৰ্গদেউ ঈশ্বৰ নাইবা ৰাণীমায়ে৷ তেওঁলোকৰ ইছাৰাতে চলিব মোৰ জীৱন ঘড়ী৷\nকেতিয়াবা ৰাণীমায়ে ধেমালি কৰি কৈছিল- “তোক মই বিয়া হ’বলৈ নিদিওঁ৷ তোক বিয়া দিলে মোৰ কি গতি হ’ব?” আকৌ অলপ পাছতে কৈছিল- “তোক মই স্বৰ্গদেউতকৈও ধুনীয়া ল’ৰা চাই বিয়া দিম৷ মোৰ কাৰণে তোৰ জীৱনটো শেষ হ’বলৈ নিদিওঁ৷ কিছুদিনৰ পৰা মই আলেঙে আলেঙে তোলৈ পাত্ৰ চাই আছোঁ৷” ৰাণীমায়ে তেনেকৈ ক’লে লাজতে মোৰ মৰি যাবলৈ মন গৈছিল। মুখখন ঢাকি সেই ঠাইৰ পৰা আঁতৰি গৈছিলোঁ৷\nআইচুদেউতাৰ গোমচেঙৰ লতা ফুলৰ বনকৰা মেখেলা বহুকেইখন আছে৷ তাৰে এখন পুৰণা মেখলা ৰাণীমায়ে মোক পিন্ধিবলৈ দিছিল এবাৰ। বিহু উৎসৱৰ সময়ত৷ মই আলফুলকৈ লৈ সামৰি থৈ দিলোঁ। আইচুৰ মেখলা মই কিসতে পিন্ধো?\nৰাণীমাৰ কাৰণে মই শুকান খৰিছা, শুকান ঔটেঙা, বগৰীৰ গুড়ি, জলকীয়াৰ কেঁচা চাটনি, শুকান গুড়ি এইবোৰ নিজহাতে তৈয়াৰ কৰিছিলোঁ৷ এইবোৰ পালে ৰাণীমাৰ ভাতমুঠি ভালকৈ পেটলৈ গৈছিল। মোৰ মনত শান্তি লাগিছিল।\nমনে মনে বৰপাত্ৰ গোহাঁই দেউতালৈ আশা পালিছিলোঁ মই৷ সপোনত তেওঁক দেখিছিলোঁ৷ হৃষ্টপুষ্ট শৰীৰেৰে বহুৰাতি সপোনত মোক তেওঁ আঁকোৱালি লৈছিল। খোলাকৈ একো নক’লেও মই গোহাঁইদেউৰ মুখত মোৰ প্ৰতি চেনেহ দেখিছিলোঁ৷ বগাকৈ গোল মুখখনিৰে বৰ সুন্দৰ চেহেৰা তেওঁৰ৷ সপোন দেখাৰ অধিকাৰ মোৰ আছে। কেতিয়াবা ভাবিছিলোঁ ৰাণীমাক কথাষাৰ কৈ চাওঁ। কিজানি তেওঁ সহায় কৰেই! ক’ব নোৱাৰিছিলোঁ৷ লিগিৰীৰ বন্ধ মুখ৷ মুখ খুলি বিপদত পৰিবলৈ সত নাযায়৷\nৰাণীমা মৰমীয়াল আছিল। মোক তেওঁ বৰকৈ পচন্দ কৰিছিল। দেখাত লক্ষ্মী গোসাঁনীৰ দৰে হ’লেও ৰাণীমাৰ বয়স বাঢ়ি আহিছিল। সৰুসুৰা বেমাৰ লগ লাগিছিল। মই যিমান পাৰোঁ আলপৈচান ধৰিছিলোঁ৷ ঘানীৰ গৰম তেলেৰে গোটেই শৰীৰ মালিছ কৰিছিলোঁ৷ ৰাণীমাৰ কিবা হোৱা কথাটো মই সহ্য কৰিব নোৱাৰোঁ৷\nআন সকলো ভাবনা একাষৰীয়া কৰি মই ৰাণীমাক আপদাল কৰিছিলোঁ৷ মই বেছি মৰমীয়াল আৰু বিশ্বাসী আছিলোঁ৷ সেয়ে কাৰো দুখ মোৰ সহ্য নহৈছিল। সৰুতেই মাতৃৰ বুকুৰ পৰা আঁতৰি আহি ৰাণীমাকে মাতৃৰ স্থান দি আহিছিলোঁ৷ ৰাণীমাৰ নৰীয়া বাঢ়ি আহিছিল। ৰাজ্যৰ সকলো বেজ-কবিৰাজৰ দ্বাৰা চিকিৎসা কৰোৱা হ’ল। ভাল হওক ছাৰি দিনে দিনে তেওঁৰ অৱস্থা বেয়ালৈ ঢাল খালে। এটা সময়ত তেওঁ পালেঙৰ পৰা উঠিব নোৱাৰা হ’ল৷ মই পাগলৰ দৰে ছটফটাই থাকিলোঁ। “লিকলিকি, লিকলিকি …….” দিনটোৰ বেছিভাগ সময় মোকে মাতি থাকিল ৰাণীমায়ে।\nলাহে লাহে এদিন ৰাণীমাৰ মাত-বোল নোহোৱা হ’ল। মোৰ বৰ আখজা লাগিল। দিনটো তেওঁৰ এষাৰ মাতৰ বাবে উদভ্ৰান্তৰ দৰে বাট চাওঁ। নাই, ৰাণীমাৰ মাত আৰু নোলাল৷ এদিন পুৱা মোৰ হাততেই ৰাণীমায়ে শেষৰ উশাহটো ল’লে। মই ৰাণীমাক জীয়াই ৰাখিবলৈ বহুত চেষ্টা কৰিলোঁ৷ জোঁকাৰি জোঁকাৰি তেওঁৰ মৃত শৰীৰটো মই জীয়াই তুলিব খুজিলোঁ। প্ৰচণ্ড শোকত মৃতপ্ৰায় হ’লোঁ মই৷ লগৰ লিগিৰী-লিগিৰাবোৰে মোক শান্ত কৰিবলৈ অহোপুৰুষাৰ্থ কৰিলে। এটা দিন মই প্ৰায় অচেতন হৈ থাকিলোঁ। দ্বিতীয় দিনাও ৰাণীমাৰ শৰীৰৰ কাষতে বহি থাকিলোঁ। তৃতীয় দিনা ৰাণীমাৰ মৈদামৰ দিন। স্বৰ্গদেউ শৱগৃহলৈ সোমাই আহিল।\n: লিকলিকি, তোৰ অবিহনে ৰাণীমাওৰ দুহাত শূণ্য৷ তেওঁৰ লগত তই যাব লাগিব৷ নতুন সাজ পিন্ধি সাজু হগৈ যা৷\nমই, এই লিকলিকিয়ে স্বৰ্গদেউৰ মুখলৈ ভেবা লাগি চাই ৰ’লোঁ৷ গোটেই জীৱন জুৰি দিয়া মৰমৰ বিনিময় এয়াই নেকি? মোৰ নিজৰ জীৱন? নিজৰ সপোনবোৰ? বৰপাত্ৰ গোহাঁইৰ লগত দেখা সপোনবোৰ? এতিয়া সেইবোৰৰ কোনো মূল্য নাই। ৰজাৰ আদেশ অমান্য কৰাৰ সাহস বা শক্তি একো নাই মোৰ৷ ৰাণীমাৰ লগত মোক মৈদামত জীয়াই জীয়াই ভৰাই দিব। নিজৰ আসন্ন মৃত্যু দেখি বৰ ভয় খালোঁ মই। এই সময়ত দেউতায়ো মোক সহায় কৰিব নোৱাৰে বুলি বুজিলোঁ। তেওঁ ৰজাৰ বিশ্বাসী সহচৰ। শক্তিমান যোদ্ধা৷ ৰজাৰ বাবে সৰ্বস্ব তেজিবলৈ সদা তৎপৰ৷ বৰ অসহায় অনুভৱ কৰিলোঁ মই৷ এয়া কেনে নিয়ম? আজীৱন উপহাৰ দিয়া বিশ্বাস আৰু সততাৰ বিনিময় মৃত্যুদণ্ড? ৰাজপৰিয়ালৰ বাবে এই মৃত্যু মৃত্যু নহয়, আত্মোৎসৰ্গ৷ মহা পূণ্যৰ কাম৷ মোৰ মৰিবলৈ অলপো মন যোৱা নাছিল৷ মৈদামৰ ভিতৰত অকনমান বতাহৰ বাবে ছটফটাই কৰুণ মৃত্যুৰ কথা ভাবি মই শিয়ঁৰি উঠিছিলোঁ। চকুপানীৰ ঠাই ল’লে শংকাই। সকাতৰে মই নেদেখাজনক প্ৰাৰ্থনা কৰিলোঁ৷ অহা জনমত লিগিৰী লিকলিকি কৰি যাতে স্ৰজন নকৰে মোক। লিগিৰীৰ সপোনৰ কোনো মূল্য নাই এই ধৰাত। দাসীৰ জীৱন নালাগে আৰু মোক৷\nপ্ৰাৰ্থনাই ক্ষোভৰ ৰূপ পালে। ক্ষোভ হিংসা হ’ল৷\nটানি টানি মৈদামলৈ লৈ যাওঁতে মই সেয়েহে অত্যন্ত হিংস্ৰ চাৱনিৰে স্বৰ্গদেউলৈ চালোঁ৷ ৰজা আৰু বিষয়াসকলে মোৰ চাৱনিক গুৰুত্ব নিদিলে। মই তথাপি চাই ৰ’লোঁ একেই হিংস্ৰতাৰে। মৈদামত ভৰাই দিয়াৰ পাছতো তীক্ষ্ণ নখেৰে বেৰত আঁকূহি আঁকূহি আমৃত্যু ক্ষোভ উজাৰিলোঁ৷ মোৰ ক্ষোভ, আশা, বেদনা একো শেষ নহ’ল।\nএতিয়াও চৰাইদেউত ঘূৰি ফুৰোঁ মই। মৈদামৰ বাহিৰত, ৰজাক বিচাৰি।\nমৈদামৰ ভিতৰৰ পৰা ৰাণীমায়ে চিঞৰে,\n: লিকলিকি, ক’তনো মৰিলিগৈ? আহ অ’ আই। তই নহ’লে যে মোৰ দিনতে এন্ধাৰ৷ লিকলিকি, লিকলিকি ……\n« বিশিষ্ট বুদ্ধিজীৱি বিজয় মহন্তৰ সৈতে এখন্তেক — হেমন্ত কাকতি\nপৰীক্ষা – অগ্নিভ দত্ত »\nইস্,গা টো কিবা সিৰসিৰাই গ’ল বা পঢ়ি।\nবৰ বেলেগ ষ্টাইলৰ গল্পটো৷ ভাল লাগিল৷\nবৰ সুন্দৰ তোমাৰ কলম ৷ শব্দ চিন্তা প্ৰকাশ সকলো সুন্দৰ ৷ উন্নত মানৰ এটি গল্প পঢ়ি আপ্লুত হ’লো\nআটাইলৈ ধন্যবাদ যাচিলোঁ\nকিবা লাগি গ’ল ..\nআহোমৰ ৰাজত্বৰ এক কৰুণ ইতিহাস। মৈদামৰ ভিতৰত কিমান চাগে এনে কাহিনী পোত খাই আছে। সুন্দৰ লিখনি।


মালিৰ এগৰাকী মহিলাই জন্ম দিলে ৯টা সন্তান– News18 Assam\nবিৰল! Ultrasoundত গম পোৱা গৈছিল ৭টা সন্তান জন্ম হ'ব কিন্তু অৱশেষত ৯টা সন্তান জন্ম দিলে এগৰাকী মহিলাই...\nUpdated:May 5, 2021, 8:09 AM IST\nপশ্চিম আফ্ৰিকাৰ দেশ মালিৰ চৰকাৰে দাবী কৰিছে যে তেওঁলোকৰ এগৰাকী মহিলা নাগৰিকে একেলগে ৯ টা সন্তান জন্ম দিছে। মহিলাগৰাকীক উন্নত চিকিৎসাৰ বাবে মৰক্কোলৈ অনা হৈছে।\nLast Updated: May 5, 2021, 8:09 AM IST\nপশ্চিম আফ্ৰিকাৰ দেশ মালিৰ চৰকাৰে দাবী কৰিছে যে তেওঁলোকৰ এগৰাকী মহিলা নাগৰিকে একেলগে ৯ টা সন্তান জন্ম দিছে। মহিলাগৰাকীক উন্নত চিকিৎসাৰ বাবে মৰক্কোলৈ অনা হৈছে। অৱশ্যে, মৰক্কোৰ কৰ্তৃপক্ষই এতিয়াও এই কথা নিশ্চিত কৰা নাই। একেলগে ৯ টা সন্তানৰ জন্ম যথেষ্ট বিৰল বুলি গণ্য কৰা হয়। মহিলাগৰাকী এতিয়া ভাল অৱস্থাত আছে বুলি কোৱা হৈছে।\nমালি চৰকাৰে উন্নত চিকিৎসাৰ বাবে ২৫ বছৰীয়া হালীমা চিছেক ৩০ মাৰ্চত মৰক্কোলৈ লৈ আহিছিল। প্ৰথমতে বিশ্বাস কৰা হৈছিল যে মহিলাগৰাকীয়ে ৭ টা সন্তান জন্ম দিব। একেলগে ৭ টা সন্তানৰ জন্মও বিৰল, কিন্তু ৯ টা শিশু একেলগে জন্ম হোৱাটো অতি বিৰল। ইফালে, মৰক্কোৰ কৰ্তৃপক্ষই এনে কোনো বিষয়ৰ বিষয়ে অৱগত হোৱাৰ কথা অস্বীকাৰ কৰিছে।\nস্বাস্থ্য মন্ত্ৰালয়ৰ মুখপাত্ৰ ৰাশিত কৌধাৰীয়ে কৈছিল যে দেশৰ কোনো চিকিৎসালয়ত এনে জন্মৰ বিষয়ে তেওঁৰ ওচৰত কোনো তথ্য নাই। মালিয়ান চৰকাৰৰ দ্বাৰা জাৰি কৰা এক বিবৃতিত কোৱা হৈছে যে চিছে চিজাৰিয়ান চেক্সনৰ জৰিয়তে ৫ গৰাকী কন্যা সন্তান আৰু ৪ জন পুত্ৰ সন্তানৰ জন্ম দিছে। এএফপিৰ সৈতে বাৰ্তালাপ কৰি মালীৰ স্বাস্থ্য মন্ত্ৰী ফাণ্টা চিভিয়ে কয়, 'মাতৃ আৰু শিশুৰ অৱস্থা এতিয়াও ভাল।'\nচিভিয়ে জনাইছে যে মহিলাগৰাকী কেইসপ্তাহমানৰ ভিতৰত ঘৰলৈ উভতি আহিব। স্থানীয় সংবাদ মাধ্যমৰ প্ৰতিবেদনত দাবী কৰা হৈছে যে চিকিৎসকসকল চিছেৰ স্বাস্থ্যৰ লগতে শিশুৰ জীয়াই থকাৰ বিষয়ে চিন্তিত। মালীৰ স্বাস্থ্য মন্ত্ৰালয়ে এক বিবৃতিত কৈছিল যে মালি আৰু মৰক্কো দুয়োটাতে আল্ট্ৰাচাউণ্ড পৰীক্ষাৰ পিছত ভবা হৈছিল যে চিছে ৭ টা সন্তান জন্ম দিবলৈ গৈ আছে।\nFirst published: May 5, 2021, 8:09 AM IST


নিৰামিষ খাদ্য – অতুল নাথ – ফটাঢোল\nনিৰামিষ খাদ্য – অতুল নাথ\nষ্টাফৰ চিষ্টাৰ কেইগৰাকীমানৰ ফেয়াৰৱেল পাৰ্টি আছিল শনিবাৰ এটাত। মই, আৰু লগৰ দুজনে একেখন টেবুলত খাবলৈ বহিছোঁ। তাৰে এজনৰ নাম জীটু শৰ্মা৷ ভাবিছিলোঁ জীটুৰ ব্ৰত, তাৰ লখিমপুৰৰ দদায়েক ঢুকাল, গতিকে সি চাগে মাছ-মাংস নেখাব। আমি লাহে লাহে নিজৰ খোৱাত মন দিছোঁ। প্ৰথমতে মটৰ পনীৰ দিলেহি, সি “মোক সেইবোৰ নেলাগে, ব্ৰতত আছোঁ” বুলি ওলোটাই পঠিয়ালে।\nডিউটিৰ পিছত মিটিং, তাৰ পিছতহে খানা। গতিকে ভোক তুংগত, যি পাইছিলোঁ গো-গ্ৰাসে গিলিছোঁ। তেনেতে মাংসৰ প্লেট দিলেহি। কিন্তু এইবাৰচোন সি বৰ আগ্ৰহেৰে উমনিত বহা কুকুৰাই ঠোঁটেৰে কণী টনাৰ দৰে মাংসৰ বাটিটো টু শব্দ এটাও নকৰাকৈ দুহাতেৰে চপাই নি পৰম তৃপ্তিৰে খাবলৈ ল’লে। দেখি আমি অবাক। “ই আকৌ কেনে বৰতীয়া? মটৰ পনীৰ নেখায়, অথচ মাংস খাইছে।”\nকথাটো মনতে দুদিন পাগুলিও উত্তৰ নেপায় আজি পুৱাই ডিউটিত জীটুক লগ পাই সিদিনা পাৰ্টিৰ সাথঁৰটো সুধিয়েই পেলালোঁ।\n: চাওক, ব্ৰয়লাৰ মাংস সম্পূৰ্ণ নিৰামিষ খাদ্যৰ ভিতৰত পৰে। কাৰণ সিহঁতে দানা আৰু পানী এইদুটাৰ বাদে একোৱেই নেখাই। আনকি পোক পৰুৱা এটাও খাবলৈ নেপায় সিহঁতে, ইপিনে সম্পূৰ্ণ পকীঘৰত পোহে সিহঁতক। মোৰ লগৰ এটাৰ ফাৰ্ম আছে, মই মাজে মাজে চাওঁগৈ। সেইকাৰণে মই শণিবাৰে পাৰ্টিত মাংস খাই দিলোঁ। জীটুৰ অকাট্য যুক্তি।\nতাৰ উত্তৰ শুনি মই বোলো,\n: এৰা আগৰবাৰ আপোনাৰ খুড়ী ঢুকাওঁতেও বিলাতী মদক আপুনি নিৰামিষৰ শাৰীলৈ আনিলে৷\n: আপেল, আঙ্গুৰ আদি ভাল ভাল ফলৰ ৰসৰ পৰা বনোৱা বিলাতী মদ এক নম্বৰ নিৰামিষ আহাৰ।\nআৰু এইবাৰ ব্ৰয়লাৰ মাংসকো আনিছে সেই লাইনলৈ। আমিষ খাদ্যৰ তালিকাখন চুটি কৰি অনাৰ মহৎ প্ৰচেষ্টাৰ বাবে আপোনাক চেল্যুট।\n« তেল কা খেল – অভিজিৎ মেধি\nফ্ৰী ৰিচাৰ্জ – ৰাজু কুমাৰ নাথ »\nহাঃ হাঃ, যুক্তিটো উলাই কৰিব পৰা বিধৰ নহয় দেখোন! ভাল লাগিল।


September 2017 - অসমীয়াৰ সুখ-দুখ\nxukhdukh.com September 22, 2017 0\nঅসমত বিদেশীৰ অনুপ্ৰবেশ, জনগাঁঠনিগত সমস্যা আৰু অসমীয়া জাতীয়তা ৰক্তিম শৰ্মা বিদেশী অনুপ্ৰবেশৰ সমস্যা এক আন্তৰ্জাতিক সমস্যা । আমেৰিকা,...\nBy xukhdukh.com on September 22, 2017 No comments:\nLabels: ARTICLE, RAKTIM SARMAH, xukhdukh.com, অসমীয়াৰ সুখ-দুখ, প্ৰৱন্ধ, ৰক্তিম শৰ্মা\nxukhdukh.com September 20, 2017 0\nগুড গৰ্ভানেঞ্চৰ ‘টুপি’, ৰাইজৰ মোহভংগ আৰু ন-পৰিবৰ্তনৰ হাবিয়াস ৰক্তিম গোস্বামী বৰ্তমান শাসকীয় দল বিজেপিয়ে নিৰ্বাচনী প্রচাৰৰ কালছোৱ...\nBy xukhdukh.com on September 20, 2017 No comments:\nxukhdukh.com September 19, 2017 3\nবিদ্যুৎস্পৃষ্ট হৈ শতাধিক লোকৰ মৃত্যুৰ বাবে দায়ী কোন? মনোৰম গগৈ যোৱা মাহত আগষ্টৰ ৭ তাৰিখে আছাম ইলেক্ট্ৰিচিটি ৰেগুলেটৰী কমিচনত এখন ...\nBy xukhdukh.com on September 19, 20173comments:\nLabels: CURRENT ISSUES, MANOROM-GOGOI, মনোৰম গগৈ, মুকলি চিন্তা\nxukhdukh.com September 19, 2017 0\nএইবাৰ পূজা আমি কেনেদৰে পাতিম? অৰুণজ্যোতি দাস যদিওবা ভাৰতৰ বিভিন্ন ঠাইত এই পূজাৰ আয়োজন হয়, তথাপি ‘দূৰ্গা পূজা’ বুলি ক’লেই ভাৰতৰ যিকো...\nBy xukhdukh.com on September 19, 2017 No comments:\nLabels: ARUNJYOTI-DAS, CHINTAN, অৰুণজ্যোতি দাস, চিন্তন\nxukhdukh.com September 18, 2017 0\nপেট্ৰ’ল ডিজেলৰ গোপন মূল্যবৃদ্ধি দীপাংকৰ মল্ল বৰুৱা যিকোনো এখন দেশৰ অৰ্থনীতিৰ বাবে পেট্ৰ’ল আৰু ডিজেলৰ ভূমিকা অপৰিসীম। এই দুইবিধ ইন্...\nBy xukhdukh.com on September 18, 2017 No comments:\nLabels: CURRENT ISSUES, DIPANKAR MALLA BARUAH, দীপাংকৰ মল্ল বৰুৱা, সাময়িক প্ৰসংগ, সাম্প্ৰতিক প্ৰসংগ\nxukhdukh.com September 13, 2017 1\nটুপি বিতৰ্কত জুবিন বনাম দেশৰ নতুন তাড়ণা অজয় লাল দত্ত এজন অভিনেতাই তেওঁৰ চলি থকা চিনেমাখনৰ প্ৰচাৰ কৰি থাকোতে ইঠাইৰ পৰা সিঠাইলৈ ...\nBy xukhdukh.com on September 13, 2017 1 comment:\nLabels: AJOY LAL DUTTA, CURRENT ISSUES, ZUBEEN, অজয় লাল দত্ত, জুবিন, সাম্প্ৰতিক প্ৰসংগ\nxukhdukh.com September 12, 2017 0\nচৰকাৰী আদৰ্শ মহাবিদ্যালয়ঃ নামাকৰণ বনাম পুনঃনামাকৰণৰ ৰাজনীতি অজয় লাল দত্ত বিগত সময়চোৱাত কিদৰে অসমত চৰকাৰী পৃষ্ঠপোষকতাত স্থাপিত কলেজ...\nBy xukhdukh.com on September 12, 2017 No comments:\nপুঁজিবাদৰ বিৰোধী শক্তি কোন? ইন্দ্ৰজিৎ বৰা পুঁজিবাদৰ বিৰোধিতা কৰাসকল কেৱল বাওঁপন্থীনে? যদি নহয়, তেন্তে পুঁজিবাদৰ বিৰোধিতা কৰা সকল প্...\nxukhdukh.com September 08, 2017 0\nশিল্পীৰ সামাজিক আৰু জাতীয় চেতনা ড° বিজয় কৃষ্ণ চেতিয়া সাম্প্ৰতিক সময়ত “শিল্পী” শব্দটোক লৈ আমাৰ মনত এক গভীৰ সংশয় ভাৱৰ সৃষ্টি হৈছে। ...\nBy xukhdukh.com on September 08, 2017 No comments:\nxukhdukh.com September 07, 2017 0\nঅসমত থলুৱাৰ প্ৰভূত্ব ৰক্ষা হ’বনে? দীপাংকৰ মল্ল বৰুৱা সকলো মানুহে নিজৰ ঘৰখনত, নিজে থকা চুবুৰিটোত, নিজৰ গাওঁখনত মূৰ তুলি বাস কৰিব খোজ...\nBy xukhdukh.com on September 07, 2017 No comments:


লম্বোদৰ কলিতাৰ সময় (দিগন্ত কুমাৰ ভট্টাচাৰ্য) - সাহিত্য ডট অৰ্গ\n‘লম্বোদৰ কলিতাৰ মূৰৰ বিকৃতি ঘটিছে’- লাহে লাহে খবৰটো ওচৰ-চুবুৰীয়াসকলৰ মাজলৈ উৰি গ’ল।\nপ্ৰথমতে লম্বোদৰ কলিতাৰ বোৱাৰীয়েকেই কথাটো মন কৰিছিল কিছুদিন আগতে। ৰাতিয়েই কলিতাৰ পুতেকক ক’লে কথাটো- ‘মোৰ লাগিছে দেউতাৰ বোধকৰো সেই পাহৰা বেমাৰটো আৰম্ভ হৈছে। বয়স হ’ল নহয়’।\n‘এলঝেইমাৰ? কিয় ক’লা?’\n‘ও হয় কিজানি। নহ’লে মূৰৰ বিকৃতিও হ’ব পাৰে। পৰহি দুপৰীয়া হঠাতে হাঁহাকাৰ লগাই দিলে, আমাৰ মাজনী সন্ধিয়ালৈ কলেজৰ পৰা কিয় অহা নাই বুলি। তেতিয়া কিজানি এক বজাও নাছিল। ভাতমুঠি খাই বিচনাত পৰিছিল হে’।\n‘ভুল হৈছিল চাগে’\n‘ময়ো ভুল হোৱা বুলিয়েই সিদিনা একো ভবা নাছিলোঁ। পিছে…আজি ৰাতিপুৱা তিনিমান বজাতে বিচনাৰ পৰা উঠি পদূলিমুখৰ শেৱালিজোপাৰ তলতে ৰৈ আছে। মই দুৱাৰ খোলাৰ শব্দ পাই উঠি গৈ দেউতাক সোধোঁতে ক’লে-আজি দেৰিয়েই হ’ল উঠোঁতে, চাহ একাপ দিয়া।..তেতিয়া জানা নে তিনি বাজিছিল!’\nলম্বোদৰ কলিতাৰ পুতেক বিষ্ণুৰ অলপ শংকা জন্মিল মনত। কথাটো বিষ্ণুৱে ঘৰত কাম কৰা নৰহৰিক ক’লে..নৰহৰিয়ে ঘৰৰ ধান বনা মিলৰ কামকৰা সকলক। এনেকৈ সকলোৰে কাৰণে লাহে লাহে কথাটো এক খবৰ হৈ বিয়পি পৰিল।\nবহুতে খবৰটো শুনি ইচ-আচ কৰি দুখ কৰিলে। কিছুমানে সহজভাৱেই ল’লে-‘বুঢ়াৰ বয়স আশী পাৰ হ’ল। এই বয়সত এনেকুৱা বেমাৰে লগ দিয়েই’।\n‘খুৰা, আপোনাৰ মনত আছে নে কেতিয়া আই এ পৰীক্ষা দিছিল?’\n‘স্বাধীনতাৰ সাত বছৰ পাছতেই, চৌৱন চন’।\n‘আপোনাৰ ল’ৰা বিষ্ণুৰ মেট্ৰিকৰ কথা মনত আছে`? সি-ময়ে একেলগে মেট্ৰিক দিছিলোঁ।’\n‘ভাল মনত পেলালা। সেই যে জুইয়ে পোৰা তিৰাশী..সি তিৰাশীত পাছ কৰিছিল মেট্ৰিক’।\nডাক্তৰে আৰু কিবাকিবি দুটামান সুধি লম্বোদৰ কলিতাৰ গাটো অলপ পৰীক্ষা কৰিলে। কলিতা বাহিৰলৈ ওলোৱাৰ পাছত ডাক্তৰে বিষ্ণুক মাতি চিন্তাৰ একো কাৰণ নাই বুলি ক’লে। ‘এলঝেইমাৰ হোৱা যেন লগা নাই মোৰ। বহু পুৰণি কথাও মনত আছে। কেতিয়াবা বয়স হ’লে এনেকুৱা হয়। আকৌ যদি হয়, মোক খবৰ দিবি।’\nলম্বোদৰ কলিতা বাহিৰত বহি আছে। ওচৰতে এহাল দম্পতী বহি আছে। তেওঁলোকৰ দুই-তিনি বছৰীয়া কণমানিটোক ওচৰতে বহা আন এগৰাকী মহিলাক ‘ৰাইমচ্’ মাতি শুনাবলৈ কৈছে। সি আধা ফুটা-নুফুটা মাতেৰে গাইছে-‘হিক’ৰি ডিক’ৰি ড’ক, দা মাউচ ৱেন্ট আপ দা ক্ল’ক…টিক টক্ টিক টক্..’। দেৱালখনত ওলমাই ৰখা চালে চকুৰোৱা ঘড়ীটোৱে দুই বজাৰ সংকেত দিছে। লম্বোদৰ কলিতাই বাওঁহাতখনলৈ চালে। আজি তেওঁ ঘড়ীটো পিন্ধি আহিবলৈ পাহৰিলে। হাতখন খালী খালী লাগিল তেওঁৰ। ঘড়ীটো যে তেওঁৰ বৰ হেঁপাহৰ!\n******** গাঁৱখনত ‘ক’ৰ চুক কেইটা জনা মানুহৰ সংখ্যা যেতিয়া আঙুলিৰ মূৰতে গণিব পৰা আছিল, তেতিয়াই গুৱাহাটীত আই এ পাছ কৰি লম্বোদৰ কলিতা গাঁৱলৈ উভতিছিল। বহুতেই কয়-নগৰত থাকিলে কিজানি হাকিম-ডাঙৰ বিষয়া হ’ব পাৰিলেহেঁতেন। ঘৰত টকা-সম্পত্তিৰ অভাৱ নাই। দেউতাক জমিদাৰ, এশ বিঘাৰো অধিক মাটি। গাঁৱলৈ আহি নিজাকৈ খেতি আৰম্ভ কৰিলে। ঘৰতে ধান বনা মিল এটাও কৰিলে। কিছু বছৰ পাছত নিজা উদ্যোগত প্ৰাইমেৰী স্কুল এখনো প্ৰতিষ্ঠা কৰিলে। লম্বোদৰ কলিতাক সন্মান নকৰা মানুহ তেতিয়াৰে পৰা এজনো পাবলৈ নাই। সভা-সমিতি, পূজা-বিহু সকলোতে তেওঁৰ উপদেশ নুশুনাকৈ কোনেও এখোজো আগনাবাঢ়ে।\nলম্বোদৰ কলিতাৰ ঘড়ীটো দেউতাকে আই এ পাছ কৰাৰ পাছতেই কিনি দিয়া। বগা ডায়েলৰ ৰূপালী ৰঙৰ ঘড়ী। সেইটোৱেই এতিয়াও পিন্ধি আছে। প্ৰথমতে গাঁৱৰ মানুহে ঘড়ীটোক নেদেখা বস্তু চোৱাৰ দৰে চাইছিল। হয়তো ঘড়ী পিন্ধা মানুহ তেৱেই আছিল গাঁৱত। আগতে ৰাতিপুৱা বেলিটোৱে তামোল গছৰ কাষ পালে গাঁৱৰপৰা টাউনলৈ একমাত্ৰ বাচখন ধৰিবলৈ দৌৰা-দৌৰি কৰা গাঁৱৰ দুই-এজনে নিজৰ ল’-ছোৱালীক কলিতাৰ ঘৰলৈ সঠিক সময় জানিবলৈ পঠোৱা হ’ল। স্কুলৰ চকীদাৰজনেও ‘দেউতা, দহ বাজিলে ঘণ্টাটো মাৰি দিও?’ বুলি কলিতাক সোধে লৰি আহি।\nকলিতাইও গা ধুই উঠি যি এবাৰ ঘড়ীটো পিন্ধে, ৰাতি বিচনাত পৰাৰ সময়তহে খোলে। এনেয়ো তেওঁ সময়ৰ কাম সময়ত নহ’লে অশান্তি পায়, কষ্ট হয় তেওঁৰ।\nযোৱা কিছুবছৰৰ পৰা তেওঁ ক’ৰবালৈ ওলাই গ’লে হে ঘড়ীটো পিন্ধে। আজিকালি তেওঁক কোনেও সময়ৰ কথা নোসোধে। সকলোৰে হাতে হাতে ঘড়ী। মোবাইলতো সময় চোৱাৰ সুবিধা। তেৱো ঘড়ীটো দুবাৰেই চায়। এবাৰ ৰাতিপুৱা শুই উঠি..আৰু আবেলি ভাত-ঘুমটিৰ পৰা উঠাৰ পাছত। সদায় পুৱা উঠিয়েই ঘড়ীটোৰ চাবিটো পকোৱা তেওঁৰ এটি অভ্যাস। ঘড়ীটোৰ ছেকেণ্ডৰ কাঁটাডাল নাই। এবাৰ পৰি ভাগিছিল বেয়াকৈ। টাউনৰ মেকানিকে ‘এই কোম্পানী কেতিয়াবাই বন্ধ হ’ল, পাৰ্টছ্ পাবলৈ নাই’ বুলি কিবাকৈ মিনিট’ৰ কাঁটা এডাল লগাই দিলে। ‘ছেকেণ্ডমতে সময়ৰ হিচাপনো ক’ত কৰিম এই বয়সত’ বুলি কলিতাই সেইডাল নলগালে। পুতেকে কৈছিল নতুন এটা ল’বলৈ। তেওঁৰ মন নগ’ল।\nকেতিয়াবা তেওঁ মন গ’লে মিঠাতেল অকণ গামোচাৰ চুকত লগাই ঘড়ীটো চিকচিকিয়া কৰিবলৈ বৃথা চেষ্টা কৰে। সকলোকে প্ৰতি মুহূৰ্ততে সময়ৰ কথা জনোৱা ঘড়ীটোক সেই সময়েই নিষ্ঠুৰভাৱে আঁচুৰি যোৱা দেখিলে তেওঁৰ হুমুনিয়াহ বাহিৰ হয় কেতিয়াবা।\n******** দুপৰীয়া অকণমান দেৰি বিচনাত পৰাৰ পাছতেই চিলমিল টোপনিত লম্বোদৰ কলিতাই সেইদিনা সপোন এটি দেখিছিল। সপোনত তেওঁৰ স্বৰ্গগতা পত্নী।\n‘তোমাৰ কাষলৈ যাবলৈ মন গৈছে’- তেওঁ কৈছিল পৰিবাৰক।\n‘এতিয়াও বহুত সময় আছে আপোনাৰ আহিবলৈ’\n‘কিমান সময়?’- পৰিবাৰে হাঁহিছিল, এক সেমেকা হাঁহি। খপজপকৈ উঠি তেওঁ ঘড়ীটোলৈ চালে। পাঁচ বাজিছে। নাতিনীয়েক মাজনীৰ মাতটো শুনা নাই। বোধকৰো কলেজৰ পৰা উভতি অহাই নাই। হঠাতে তাইক মাতিবলৈ খুউব মন গ’ল তেওঁৰ! তেওঁ গৈ বোৱাৰীয়েকক সুধিলে মাজনীৰ কথা।\nএনেকৈয়ে খবৰটো বিয়পি পৰিল।\nপুৱা-গধুলি তেওঁ ঘৰৰ মিলটোৰ সন্মুখতে চকী এখন পাৰি বহে। আজিকালি সকলো কাম পুতেক বিষ্ণুই চোৱা-চিতা কৰে।\n‘লম্বোদৰ বুঢ়া লাহে লাহে পাগল হ’ল’- বুলি শুনি গাঁৱৰ সৰুবোৰে তেওঁৰ ওচৰ চাপিবলৈ ভয় কৰে আজিকালি। আগতে এশমিটাৰ মান আঁতৰলৈ গৈ বিড়ি হোঁপা নৰহৰিয়ে আজিকালি নাৰিকল জোপাৰ আঁৰলৈয়েই বিড়ি খায়, চাধা মাৰে। বিড়িৰ ধোঁৱা ওচৰত বহি থকা লম্বোদৰ কলিতাৰ ওচৰলৈও উৰি আহে। কলিতাক দেখিলে পদূলিমুখৰ পৰাই তলমূৰ কৰি অহা গাঁৱৰ বহুকেইজনে এতিয়া চাও-নাচাওকৈ তেওঁৰ ফালে চাই মিললৈ সোমাই গৈ বিষ্ণুক বিচাৰে। আগতে কলিতাক দেখিলে চাইকেলৰ পৰা নামি মাত দি যোৱা যুৱককেইজনে এতিয়া আৰু চাইকেলৰ গতি ধীৰ নকৰে।\nদূৰৈত মাইকত বিহুগান এটি ৰিণি ৰিণিকৈ ভাঁহি অহা শুনিলে লম্বোদৰ কলিতাই। নৰহৰিৰ মুখত গম পালে গাঁৱৰ যুৱকসকলে হেনো নিশালৈ ফাগুন উৎসৱ পাতিছে। বিষ্ণুৱে চান্দাও দিছে হেনো।\nতেওঁ মনে মনে ৰ’ল। তেওঁ জানে যোৱা প্ৰায় এবছৰে তেওঁৰ ঘড়ীটো বন্ধ হৈ আছে। সদায় পাঁচ বাজি থকাই দেখুৱায়। কাৰোবাক কৈ ঘড়ীটো আগৰ দৰে চলি থকা কৰিবলৈ মন যোৱা নাই। আজিকালি তেওঁ সময়ৰ লগত দৌৰিব নালাগে। আনেও তেওঁক এতিয়া সময়ৰ কথা নোসোধে, প্ৰয়োজনো নাই। তেওঁ ভাবে, সময়ৰ গতিও ঘড়ীটোৰ দৰে বন্ধ কৰি থ’ব পৰা হ’লে, স্থিৰ কৰি পেলাব পৰা হ’লে!\nআকাশলৈ চালে তেওঁ। এতিয়া অস্তগামী আবেলিৰ বেলি আৰু পুৱাৰ বেলিটোৰ ৰঙৰ প্ৰভেদ বুজিবলৈ অপাৰগ তেওঁ। একেই শেঁতা কমলা ৰঙ!\nতথাপিও তেওঁৰ কেতিয়াবা মন যায়, সময়ৰ লগত এভৰি দুভৰিকৈ খোজ পেলাবলৈ। জীৰ্ণ-শীৰ্ণ ভৰি দুখনৰ দুৰ্বল খোজ। সেয়েহে তেওঁ ঘড়ীটো অভ্যাসবশত: মাজে মাজে চায়। আৰু…তেতিয়াই হঠাতে অৱচেতন মনটোৱে কৈ উঠে কেতিয়াবা-‘লম্বোদৰ, ঘড়ীটোৱে কৈছে-পাঁচ বাজিল। বিচনা এৰ…পদুলি মুখলৈ যা। তলসৰা শেৱালি ফুলখিনি কলপাত এখনত আনি গোসাইৰ থাপনাখনৰ কাষতে থ..তোৰ পৰিবাৰ গা ধুই আহি পাবৰে হ’ল..শেৱালি ফুল যে তাইৰ খুউব প্ৰিয়!’\n← ৰাজধানীলৈ যেতিয়া বান আহে ( নিবিড় অনুৰাগ মানস )\nৰঙতী ষ্টেচন ( দেৱপ্ৰতীম হাজৰিকা ) →\n‘প্ৰ’ম’চনেল অফাৰ’ — উৎপলা কৌৰ


বৈশাখী - অসমীয়া ৱিকিপিডিয়া\nবৈশাখী শিখ ধৰ্মৰ খালসা পন্থৰ জন্ম দিন\nসৌৰ নৱবৰ্ষ কৃষিভিত্তিক উৎসৱ, পঞ্জাবী নৱবৰ্ষ, খালসাৰ জন্ম\nপেৰেড আৰু নগৰ কীৰ্তন, মেলা অমৃত সঞ্চাৰ\nপ্ৰাৰ্থনা, শোভাযাত্ৰা, নিশ্বান চাহিব পতাকা উত্তোলন, মেলা, নৃত্য-গীত\nবৈশাখী (পঞ্জাবী: ਵਿਸਾਖੀ) শিখ সকলৰ ধৰ্মীয় তথা সাংস্কৃতিক উৎসৱ। বৈশাখ মাহৰ সংক্ৰান্তি তিথিত বৈশাখী পালন কৰা হয়। বৈশাখী সাধাৰণতে ইংৰাজী কেলেণ্ডাৰৰ ১৩/১৪ এপিল তাৰিখে উদযাপিত হয়। ১৬৯৯ চনত শিখ সকলৰ দশম গৰাকী গুৰু গোবিন্দ সিঙে এইদিনা খালসা পন্থা গঠন কৰিছিল। হিন্দু বিক্ৰম সংবৎ দিনপঞ্জী অনুসৰি বৈশাখী বৈশাখ সংক্ৰান্তি হিচাপে পালন কৰে। পাৰম্পৰিক ভাবে বৈশাখী বৈশাখ মাহৰ প্ৰথম দিন বাবে বহুতো ভাৰতীয়য়ে এইদিনা সৌৰ নৱবৰ্ষ পালন কৰে। এই সময়ত ভাৰতৰ ভিন ভিন অঞ্চলত বিভিন্ন বসন্ত উৎসৱৰ আয়োজন কৰা হয়।\nবৈশাখী ভাৰতীয় উপমহাদেশৰ ঘাইকৈ পঞ্জাব অঞ্চলত সংঘটিত ভাৰত তথা শিখ ধৰ্মৰ ঐতিহাসিক ঘটনাৰ দিন। মোগল সম্ৰাট ঔৰংজেৱৰ আদেশত ইছলামলৈ ধৰ্মান্তৰ হবলৈ অস্বীকাৰ কৰাৰ বাবে গুৰু টেগ বাহাদুৰৰ হত্যা কৰা হৈছিল। ইয়াৰ ফলত শিখ সকলৰ দশম গুৰুৰ অভিষেক আৰু একদিনয়ে গুৰু গোবিন্দ সিঙে খালসা পন্থা গঠন কৰিছিল। এই ঘটনা বৈশাখীৰ দিনা সংঘটিত হৈছিল। শিখ সম্ৰাজ্যৰ সম্ৰাট ৰজা ৰঞ্জিত সিঙে ১৮০১ চনৰ ১২ এপ্ৰিল তাৰিখে বৈশাখীৰ দিনা পঞ্জাব ৰাজ্য একত্ৰিত কৰি ৰাজপাট আৰোহণ কৰিছিল। শিখ ধৰ্মৰ প্ৰৱৰ্তক তথা প্ৰথম শিখ গুৰু গুৰু নানকদেৱ জীৰ শিষ্য চাহিব সিং বেদীয়ে তেওঁৰ ৰাজ অভিষেক কৰিছিল। ১৯১৯ চনৰ ১৩ এপ্ৰিল তাৰিখে বৈশাখীৰ দিনা অবিভক্ত ভাৰতৰ পঞ্জাব প্ৰদেশৰ অমৃতসৰ চহৰত ইংৰাজ সেনানায়ক ব্ৰিগেডিয়াৰ ৰেগিনাল্ড ডায়াৰৰ নিৰ্দেশত জালিয়ানৱালাবাগৰ হত্যাকাণ্ড সংঘটিত হৈছিল।\nবৈশাখীত, গুৰুদ্বাৰাসমূহ সজোৱা হয় আৰু কীৰ্তন অনুষ্ঠিত কৰা হয়। শিখসকলে স্থানীয় গুৰুদ্বাৰালৈ যায়, মেলা আৰু 'নগৰ কীৰ্তন'ৰ লগতে নৃত্য-গীত আৰু ভোজৰ আয়োজন কৰা হয়। ভাৰতৰ অন্যান্য প্ৰান্তৰ হিন্দু সকলে এইদিনা সৌৰ নৱবৰ্ষ পালন কৰে। ইয়াৰ লগতে বিভিন্ন কৃষিভিত্তিক উৎসৱো অনুষ্ঠিত হয়। এইদিনা গংগা, ঝিলাম আৰু কাবেৰী আদি পবিত্ৰ নদীত স্নান কৰা, মন্দিৰ দৰ্শন কৰা, সম্পৰ্কীয় তথা বন্ধুবৰ্গৰ সৈতে মিলন আৰু অন্যান্য উৎসৱত অংশগ্ৰহণ কৰা হয়। ভাৰতৰ অন্যান্য প্ৰান্তত বৈশাখীৰ সময়ত সমপৰ্যায়ৰ বিভিন্ন আঞ্চলিক নামৰে উৎসৱ পালন কৰা হয়।\n↑ 1.0 1.1 Cath Senker (2007). My Sikh Year. The Rosen Publishing Group. পৃষ্ঠা. 10. ISBN 978-1-4042-3733-9. https://books.google.com/books?id=PsQozVTKW44C&pg=PA10. , At Vaisakhi, Sikhs remember how their community, the Khalsa, first began."\n↑ 2.0 2.1 William Owen Cole; Piara Singh Sambhi (1995). The Sikhs: Their Religious Beliefs and Practices. Sussex Academic Press. পৃষ্ঠা. 63. ISBN 978-1-898723-13-4. https://books.google.com/books?id=zIC_MgJ5RMUC&pg=PA63. , Quote: "The Sikh new year, Vaisakhi, occurs at Sangrand in April, usually on the thirteenth day."\n↑ Harjinder Singh. Vaisakhi. Akaal Publishers. পৃষ্ঠা. 2. https://books.google.com/books?id=bCReCAAAQBAJ&pg=PA2.\n↑ 4.0 4.1 K.R. Gupta; Amita Gupta (2006). Concise Encyclopaedia of India. Atlantic Publishers. পৃষ্ঠা. 998. ISBN 978-81-269-0639-0. https://books.google.com/books?id=9dNOT9iYxcMC&pg=PA998.\n↑ Bodiwala, Suresh (November 18, 2017). "Sikh Religious Society Organizes Two -day Conference in Chicago to Implement Mool Nanakshahi Calendar". Chicago Tribune. http://www.chicagotribune.com/suburbs/naperville-sun/community/chi-ugc-article-sikh-religious-society-organizes-two-day-con-2017-11-18-story.html.\n↑ Harbans Singh (1 January 1998). The Encyclopaedia of Sikhism: S-Z. Publications Bureau. ISBN 978-81-7380-530-1. https://books.google.com/books?id=XhXYAAAAMAAJ&q=nanakshahi+and+khalsa+calendars.\n↑ 7.0 7.1 BBC Religions (2009), Vaisakhi and the Khalsa\n↑ Knut A. Jacobsen (2008). South Asian Religions on Display: Religious Processions in South Asia and in the Diaspora. Routledge. পৃষ্ঠা. 192. ISBN 978-1-134-07459-4. https://books.google.com/books?id=WT2odZ7_d7MC&pg=PA192. , Quote: "Vaisakhi is alsoaHindu festival, but for the Sikhs, it celebrates the foundation of the Khalsa in 1699."\n↑ 9.0 9.1 9.2 S. R. Bakshi, Sita Ram Sharma, S. Gajnani (1998) Parkash Singh Badal: Chief Minister of Punjab. APH Publishing pages 208–209\n↑ William Owen Cole; Piara Singh Sambhi (1995). The Sikhs: Their Religious Beliefs and Practices. Sussex Academic Press. পৃষ্ঠা. 135–136. ISBN 978-1-898723-13-4. https://books.google.com/books?id=zIC_MgJ5RMUC.\n↑ Seiple, Chris (2013). The Routledge handbook of religion and security. প্ৰকাশক New York: Routledge. পৃষ্ঠা. 96. ISBN 978-0-415-66744-9.\n↑ Pashaura Singh and Louis Fenech (2014). The Oxford handbook of Sikh studies. প্ৰকাশক Oxford, UK: Oxford University Press. পৃষ্ঠা. 236–237. ISBN 978-0-19-969930-8.\n↑ Harkirat S. Hansra (2007). Liberty at Stake, Sikhs: the Most Visible. iUniverse. পৃষ্ঠা. 28–29. ISBN 978-0-595-43222-6. https://books.google.com/books?id=RDlMUfGiEO8C&pg=PA28.\n↑ The Encyclopaedia of Sikhism Archived 8 মে' 2014 at the Wayback Machine, section Sāhib Siṅgh Bedī, Bābā (1756–1834).\n↑ Jonathan H. X. Lee; Kathleen M. Nadeau (2011). Encyclopedia of Asian American Folklore and Folklife. ABC-CLIO. পৃষ্ঠা. 1012–1013. ISBN 978-0-313-35066-5. https://books.google.com/books?id=9BrfLWdeISoC&pg=PA1012.\n↑ Christian Roy (2005). Traditional Festivals: A Multicultural Encyclopedia. ABC-CLIO. পৃষ্ঠা. 479–480. ISBN 978-1-57607-089-5. https://books.google.com/books?id=IKqOUfqt4cIC&pg=PA479.\n"https://as.wikipedia.org/w/index.php?title=বৈশাখী&oldid=253313"ৰ পৰা অনা হৈছে\nএই পৃষ্ঠাখন ০৬ ডিচেম্বৰ, ২০২০ তাৰিখে ১৩:৩৩ বজাত অন্তিম সংশোধন কৰা হৈছিল।


চেমচাং গেলেক্সী Z Fold3Price in India, Full Specifications & Features - 28th November 2021 | Digit\nচেমচাং গেলেক্সী Z Fold 3\nBy Digit Desk | আপডেটেট on(assamie) 17-Aug-2021\nচেমচাং গেলেক্সী Z Fold3Price in India: ₹ 149,999 (onwards) Available at2Store\nCurrent Best Price of চেমচাং গেলেক্সী Z Fold3is ₹ 149999\nচেমচাং গেলেক্সী Z Fold3Specs\nম'ডেল : Galaxy Z Fold 3\nৰঙসমূহ : Black ,Dark Green,Silver/Pink\nপ্ৰডাক্টৰ নাম : Samsung Galaxy Z Fold 3\nপিক্সেল ডেনচিটি (PPI) : 374\nস্ক্ৰেট্চ প্ৰতিৰোধক গ্লাছ : Corning Gorilla Glass Victus\nপিছফালৰ কেমেৰা মেগাপিক্সেল : 12 + 12 + 12\nসৰ্বাধিক ভিডিঅ' ৰিজ'লিউশন (পিক্সেলত) : 4K@60fps\nসন্মুখ কেমেৰাৰ মেগাপিক্সেল : 16 + 10\nফিংগাৰ প্ৰিণ্ট চেনচ'ৰ : Side mounted capacitive fingerprint sensor\nCPU গতি : 1x2.84 GHz, 3x2.42 GHz, 4x1.80 GHz\nচেমচাং গেলেক্সী Z Fold3Brief Description\nচেমচাং গেলেক্সী Z Fold3Smartphone প্ৰতি ইঞ্চি 374 -ৰ এটা পিক্সেল ঘনত্বত 1768 x 2208 পিক্সেল ৰিজ’লিউশ্বনৰ সৈতে 7.6 -ইঞ্চি AMOLED -ৰ সৈতে আহে৷ ফোনটো 1x2.84 GHz, 3x2.42 GHz, 4x1.80 GHz octa ক’ৰ প্ৰচেশ্বৰৰ দ্বাৰা সক্ষমিত আৰু ইয়াত 12 GB ৰেম আছে৷ চেমচাং গেলেক্সী Z Fold3Android 11 OS-ত চলে৷\nস্ক্ৰীণখন Corning Gorilla Glass Victus স্ক্ৰেটচ প্ৰতিৰোধক প্ৰদৰ্শনৰ দ্বাৰা সুৰক্ষিত৷\nফোনটো Qualcomm SM8350 Snapdragon 888 5G প্ৰচেশ্বৰৰ দ্বাৰা সক্ষমিত৷\nফোনটো 4400 mAh বেটাৰীৰ দ্বাৰা সক্ষমিত৷\nচেমচাং গেলেক্সী Z Fold3-ৰ সংযোগ ক্ষমতা বিকল্পসমূহৰ লগত অন্তৰ্ভুক্ত হৈ থাকে: ,GPS,Wifi,HotSpot,NFC,Bluetooth,\nপ্ৰধান কেমেৰাটো 12 + 12 + 12 MP শ্বুটাৰৰ৷\nচেমচাং গেলেক্সী Z Fold3-ৰ কেমেৰাটোত এইবিলাক অন্তৰ্ভুক্ত হৈ থাকে: ,,HDR,Video Recording\nস্মাৰ্টফোনটোত 16 + 10 MP চেলফিৰ শ্বুটিং ক্ষমতাৰ ফ্ৰ’ণ্ট ফেচিং কেমেৰাও আছে৷\nচেমচাং গেলেক্সী Z Fold3Price in India updated on 17th Aug 2021\nচেমচাং গেলেক্সী Z Fold3Price In India Starts From Rs. 149999 The best price of চেমচাং গেলেক্সী Z Fold3is Rs. 149999 on Amazon, which is 0% less than the cost of চেমচাং গেলেক্সী Z Fold3on Flipkart Rs.149999.This Mobile Phones is expected to be available in 256GB/12GB,512GB/12GB variant(s).\nএপ'ল iPhone 13 Pro 512GB 6GB RAM\nএপ'ল iPhone 11 Pro Max 512GB\nএপ'ল iPhone 12 Pro Max 512GB 6GB RAM\nUser Reviews of চেমচাং গেলেক্সী Z Fold 3


এটা মৰাশৰ স্বীকাৰোক্তি – (দেবেশ্বৰ কাকতি) - সাহিত্য ডট অৰ্গ\nবৰ ঠাণ্ডা৷ মাইনাচ চাৰি ডিগ্ৰী চেলচিয়াছত তহঁতে মোক ভৰাই থৈছ৷ উঃ৷ জীয়াই থাকোতে দিয়া যন্ত্ৰনাই তহঁতৰ সুখ নপলালে আৰু এতিয়া মৰিও যন্ত্ৰনা ভোগাইছ! তহঁতে মোক সোনকালে চিতাৰ গৰম জুইকুৰাত তুলি দে৷ মৰাৰ পাছতো তহঁতি মোক শাস্তি দিবলৈ নেৰিলি৷\nখেতিয়কৰ ল’ৰা আছিলোঁ মই৷ মোৰ দেউতাই কেকোঁৰা নাঙলৰে গুটিয়া ম’হৰ হাল বাই দ’ পথাৰত খেতি কৰি আমাক পঢ়ালে-শুনালে, ডাঙৰ-দীঘল কৰিলে৷ গাৱঁৰে হাইস্কুল খনত মাষ্টৰৰ চাকৰি কৰি থাকোতে চলিহা এম এল এয়ে সচিবালয়ৰ এই কেৰাণীৰ চাকৰিত সুমুৱাই দিলে৷ শ্বিলঙৰ পৰা ৰাজধানী নামি গুৱাহাটী পালোঁহি৷ বহুত মানুহ শ্বিলঙত থাকি আহিল৷ নতুন সচিবালয় বহুত কাম৷ মোৰ প্ৰমোচন হ’ল৷ উচ্চবৰ্গৰ কেৰাণী হ’লোঁ৷ তাৰ পাছত বহুত দিন প্ৰমোচন নাই৷ কৰি আছো চাকৰি, দুই হাতেৰে টেবুলৰ তলে ওপৰে কোৰোনাৰে চপোৱাৰ দৰে ধন চপালোঁ৷ দুটা ল’ৰা ডাঙৰ কৰিলোঁ৷ পঢ়া শুনা কৰি এটা বিদেশলৈ গুছি গ’ল৷ হওঁতে তেতিয়াৰ এম পি চাহাবক কৈ কমনৱেল্থ বৃত্তি দি মইয়ে তাক বিলাতত পঢ়িবলৈ সুবিধা কৰি দিছিলোঁ৷ পাছে কি হ’ব, মেম বিয়া কৰাই সি তাতে নিগাজি বাসিন্দা হৈ পৰিল৷ দুবাৰ নে এবাৰ আহিছিল, তাৰ পাছত আৰু খবৰ নাই৷ সৰুটো ই এণ্ড ডিৰ ঠিকাদাৰ হ’ল৷ ঢেৰ টকা পইচাৰ মালিক হ’ল৷ এতিয়া তাৰ ব্যৱসায় ডাঙৰ৷ মাক জীয়াই থকালৈকে কেতিয়াবা বিহুৱে সংক্ৰান্তিয়ে আহিছিল৷ মানুহজনী ঢুকোৱাৰ পাছৰ পৰা কাৰো মোক চাবলৈ সময় নাই৷ সৰু বোৱাৰীজনী একলা চৰা৷ এবাৰ অসুখ হৈ থাকোতে দেউতা এইখিনিতে চহী এটা কৰক বুলি মোৰ চহী লৈ গ’ল৷ ময়ো ভাবিলোঁ, জীয়াই থাকোতেই যেতিয়া ভোগ কৰিব নোৱাৰিলোঁ, মৰিলেনো কি কৰিম! চহী মাৰি দিলোঁ৷ পাছত গম পালোঁ সকলো মাটি বাৰী তাইৰ নামত কৰি ল’লে৷ মই বৃদ্ধাশ্ৰমলৈ অহাৰ আগতে থকা ঘৰটোও তাইৰ নামত কৰি ললে৷ ল, ল কি কৰিবি লৈ! লগত লৈ যাব পাৰিবি! মইয়ে দেখোন নোৱাৰিলোঁ৷\nঅকলে অকলে জীৱন নাযায়-নুপুৱায় লগাত বৃদ্ধাশ্ৰমলৈ গুছি আহিলোঁ৷ দুয়োটা ল’ৰাৰে ঠিকনা, ফোন নম্বৰ বৃদ্ধাশ্ৰমত দিছিলোঁ৷ বৃদ্ধাশ্ৰমৰ মানুহে কেইবাবাৰো খবৰ দিলে, কোনোটোৰে পৰিয়ালৰ মানুহৰ মোৰ খবৰ লবলৈ আহৰি নহ’ল৷ জীৱনৰ শেষ দিনটোৰ আগতে কনোবাই মোৰ কাণৰ ওচৰত চিঞৰি চিঞৰি কৈছিল, বোলে আপোনাৰ বিদেশত থকা ল’ৰাটো আহি আছে আপোনাক চাবলৈ৷ কোনোবাই কথা পাতি থকা শুনিছিলোঁ বোলে মোক চিতাত দিয়াৰ সময়লৈকে ডাঙৰবোপা যদি আহি নাপায়হি তেনেহ’লে মোক ঠাণ্ডাদি থৈ দিব লাগিব৷ সি হেনো তেনেকৈ কৈছে৷\nমই এতিয়া মৰা শই ঠাণ্ডাত কঁপি আছোঁ৷ সোনকালে আহ, হেৰ’ ডাঙৰবোপা৷ মোক চিতাৰ তাপ ল’বলৈ দে৷ মই জানো, ইমান নৰক যন্ত্ৰনাৰ পাছত মই স্বৰ্গলৈ গৈ কি কৰিম! তই আৰু পিণ্ড দি মোক স্বৰ্গলৈ নপঠাবি৷ বৃদ্ধাশ্ৰমখনেই মোৰ স্বৰ্গ আছিল অ’৷


সম্পাদকীয় : ৩য় বৰ্ষ, চতুৰ্থ সংখ্যা - সন্ধান\nYou are at:Home»সম্পাদকীয়»সম্পাদকীয় : ৩য় বৰ্ষ, চতুৰ্থ সংখ্যা\nBy সন্ধান on October 1, 2014 সম্পাদকীয়\nমানুহ সামাজিক ৷ অকলশৰীয়া জীৱন এক যন্ত্ৰণা সম যাত্ৰাৰ বাহিৰে আন একো নহয় ৷ সভ্যতাৰ আৰম্ভনিৰে পৰা মানৱ জীৱনৰ এক সামাজিক দৃশ্যপট আমি দেখি আহিছো ৷ সমাজ এখনে মানুহ এজনক বহু কথা শিকায় ৷ তাৰ ভিতৰত দায়িত্বজ্ঞান উল্লেখনীয় ৷ সমাজ এখন গঢ়ি উঠা খুব উজু কিন্তু সমাজ খন এক সুস্থিৰ, নিয়ন্ত্ৰক ভাৱত গতি কৰাটোহে আচল কথা ৷ আৰু এখন সমাজৰ ভৱিষ্যত সেই সমাজৰ প্ৰতিজন মানুহৰ হাতত থকা বুলি ক’লে কোনোৰকমে ভুল নহ’ব ৷ আৰু এইটো কথা প্ৰতিজন মানুহৰ জ্ঞাত হোৱাটো উচিত ৷ ঠিক একেদৰে বংশানুক্ৰমে সেই পৰম্পৰা ৰক্ষা কৰি থকাটো সকলোৰে কৰ্তব্য ৷ যেতিয়া সকলোৱে নিজৰ দায়িত্বানুযায়ী নিজৰ কৰ্তব্য পালন কৰিব তেতিয়া সেই সমাজত কোনো দিনে খাম খিয়ালীৰ সৃষ্টি নহ’ব ৷ বৰঞ্চ তেনে সমাজক আদৰ্শ হিচাপে লৈ বাকী আৰু বহু আদৰ্শ সমাজ গঠন হোৱাৰ নিশ্চয়তা থাকে ৷ আৰু ঠিক এনেদৰেই এক সভ্যতা গঢ় লৈ উঠে ৷\nকিন্তু অতি দুখজনক ভাৱে এতিয়া সমাজৰ প্ৰায় সকলো মানুহে নিজৰ নিজৰ দায়িত্ববোধ পাহৰি যোৱা উপক্ৰম হৈছে ৷ আচৰিতজনক কথা যে দায়িত্ব জনা মানুহ যদি এশ জন তেতিয়াহ’লে সেই দায়িত্ব পালন কৰা লোকৰ সংখ্যা খুব বেছিসংখ্যক হ’লেও দুই-তিনি জন মান হে ওলায় ৷ এইটো আজিৰ যুগৰ এক অপ্ৰিয় সত্য ৷ যান্ত্ৰিকতাৰ নাম লৈ মানুহবোৰে অৰ্থ উপাৰ্জনৰ লক্ষ্যৰে ইমান তললৈ নামি আহিছে যে গছ গছনি দূৰৰে কথা পইছাৰ নামত নিজৰ মাক দেউতাককো চিনি নোপোৱা হৈছে ৷ যিখন ভাৰতবৰ্ষই একলৱ্যৰ দৰে শিষ্যৰ নাম লৈ গৌৰৱবোধ কৰিছিলি এতিয়া সেই একেখন ভাৰতবৰ্ষত কোনো কোনো ঠাইত শিষ্যই গুৰু নমনা হৈছে ৷ আমি এতিয়া প্ৰকৃতি দিৱস, মাতৃ দিৱস, শিক্ষক দিৱস পালন কৰো ৷ কিন্তু আগৰ দিনত এইবোৰ নিয়ম নাছিল ৷ তথাপিতো আমি কিন্তু হৰপ্পা মহেঞ্জাদাৰোৰ পিছত অন্য এক সভ্যতা গঢ়ি তুলিব সক্ষম নহ’লো ৷ বৰঞ্চ ভাৰতক বহু সৰু সৰু টুকুৰাত বিভাজন কৰাতহে লাগিলোঁ৷\nএয়াই আমাৰ দায়িত্ববোধ নেকি …? বেদ, কোৰাণ বা বাইবেলে এয়াই কৰাৰ কথা কৈছে নেকি …? ইয়াৰ উত্তৰ যদি “হ্য়” হয় তেন্তে তেনে বেদ, কোৰাণ বা বাইবেল মহাগ্ৰন্থ কেতিয়াও হ’ব নোৱাৰে ৷ আৰু যদি ইয়াৰ উত্তৰ “নহয়” হয় তেন্তে আমি মানুহ এতিয়া নিজকে “জীৱ শ্ৰেষ্ঠ” বুলি গণ্য কৰাটো এক বিৰাট ডাঙৰ ভুল হ’ব ৷ বিভাজন কৰি কোনো প্ৰাণী শ্ৰেষ্ঠ হ’ব নোৱাৰে ; হয়তো নিকৃষ্ট হ’ব পাৰে ৷সেয়েহে এতিয়াও আমি সকলোৱে নিজৰ নিজৰ বাবে চিন্তা নকৰি নিজৰ সমাজ , দেশখন কেনেকৈ এক সুস্থিৰ, সবল কৰি তুলিব পাৰো তাকে চিন্তা কৰাহে উচিত হ’ব ৷ আৰু ইয়াৰ বাবে সকলোৱে নিজৰ দায়িত্ব স-সন্মানে স্বীকাৰ কৰি তাক পুংখানুপুংখ ভাবে পালন কৰি এখন আদৰ্শ দেশৰ সু নাগৰিক হিচপে গঢ়ি তোলাতো নিত্যান্তই আৱশ্যক ৷\nসম্পাদকীয় : ২য় বৰ্ষ, ১১ম সংখ্যা\nPrevious Articleস্বাধীনতা দিৱস উপলক্ষে সুধাকণ্ঠই ৰচনা কৰা গীত উদ্ধাৰ\nNext Article সপোন


বাঢ়ি আছে পজিটিভ! ৩১ মে'ৰ পিছত ভাৰতত লকডাউন অন্ত পৰাৰ সম্ভাৱনা কিমান? | News Next One\nবাঢ়ি আছে পজিটিভ! ৩১ মে'ৰ পিছত ভাৰতত লকডাউন অন্ত পৰাৰ সম্ভাৱনা কিমান?\nঅনলাইন প্ৰতিবেদনঃ ভাৰতত কৰ’না আক্ৰান্তৰ সংখ্যাই ইতিমধ্যে লাখৰ ঘৰ অতিক্ৰম কৰিছে। ইয়াৰ মাজতে পৰ্যায়ক্ৰমে আৰম্ভ হৈছে ৰেল সেৱা। শ্ৰমিকসকলৰ বাবে চলোৱা বিশেষ ৰেলৰ পিছত ৰাজধানী এক্সপ্ৰেছকে ধৰি ১ জুনৰ পৰা আৰু ২০০ খন ৰেলৰ চলাচলো আৰম্ভ হ’ব। ২৫ মে’ৰ পৰা বিমান সেৱা মুকলি কৰাৰো পৰিকল্পনা গ্ৰহণ কৰিছে কেন্দ্ৰ চৰকাৰে।\nগ্ৰীণ জ’ন ঘোষিত অঞ্চলসমূহত ইতিমধ্যে দোকান-পোহাৰসমূহো আগৰ দৰেকৈ খোলা দেখা গৈছে। শিক্ষানুষ্ঠান আৰু দুই-এক ব্যৱসায়িক প্ৰতিষ্ঠানৰ বাদে অধিকাংশ উদ্যোগ আৰু বাণিজ্যিক প্ৰতিষ্ঠানো সতৰ্কতামূলক ব্যৱস্থাসহ খুলিবলৈ চৰকাৰে অনুমতি প্ৰদান কৰিছে। এনে পৰিপ্ৰেক্ষিতত বহুতেই এয়া ৩১ মে’ৰ পিছত পুনৰ লকডাউন আৰু বৃদ্ধি নকৰাৰ ইংগিত হিচাপে ধাৰণা কৰিছে।\nএই সন্দৰ্ভত অৰ্থনীতি বিষয়ৰ দেশৰ আগশাৰীৰ অধ্যাপক অৰুণ কুমাৰে সংবাদ মাধ্যমৰ আগত মন্তব্য কৰিছে যে যিহেতু বাণিজ্যিক ক্ষেত্ৰখনক দীঘলীয়া সময়ৰ বাবে স্তব্ধ কৰি ৰখাতো সম্ভৱ নহয়, সেয়ে লকডাউনৰ বৰ্তমানৰ পৰ্যায়ত চৰকাৰে শিথিল কৰিবলৈ বাধ্য হৈ পৰিছে। বিশিষ্ট অধ্যাপকগৰাকীয়ে ৩১ মে’ৰ পিছত চৰকাৰে পুনৰ লকডাউন বৃদ্ধি নকৰে বুলিও আশা প্ৰকাশ কৰে।\nচতুৰ্থ পৰ্যায়ৰ লকডাউন কিহৰ ইংগিত?\nবৰ্তমান দেশত অব্যাহত আছে চতুৰ্থ পৰ্যায়ৰ লকডাউন। এই লকডাউনৰ ম্যাদ উকলিব অহা ৩১ মে’ত। চতুৰ্থ পৰ্যায়ৰ এই লকডাউন বাকী পৰ্যায়কেইটাৰ দৰে কঠোৰ কৰা হোৱা নাই। এই সময়ছোৱাত একাধিক আৰ্থিক কাম-কাজ আৰম্ভ কৰিবলৈ চৰকাৰে অনুমতি প্ৰদান কৰিছে।\nচৰকাৰৰ এই অনুমতি লাভ কৰি সমগ্ৰ দেশতে ঘৰৰ পৰা মানুহবোৰ ওলাই আহি ভাগে ভাগে কাম কৰিবলৈ লৈছে। ইমানদিনে প্ৰায় জনশূন্য হৈ থকা ৰাজপথসমূহ পুনৰ গাড়ী, মটৰ চাইকেল, চাইকেল আদিৰে ভৰি পৰিছে। দুখন ৰাজ্যৰ সন্মতিক্ৰমে আন্তঃৰাজ্যিক বাছৰ চলাচলো আৰম্ভ হৈছে।\nঅৱশ্যে একেলগে একাধিক লোক একগোট নোহোৱাতো নিশ্চিত কৰিবলৈ এতিয়াও ৰাজ্য চৰকাৰ আৰু জিলা প্ৰশাসনসমূহে বিভিন্ন ব্যৱস্থা হাতত লৈছে। মানুহৰ ভিৰ হোৱাৰ সম্ভাৱনা থকা চিনেমা হল, শ্বপিং মল, ছুইমিং পুল, পাৰ্ক, থিয়েটাৰ, সভা, ধৰ্মীয় অনুষ্ঠান আদিৰ ওপৰত আৰোপ কৰা নিষেধাজ্ঞা বৰ্তমানো অব্যাহত আছে।\nঅহা ২৫ মে’ত সম্পূৰ্ণ হ’ব লকডাউনৰ দুমাহ। ক্ৰমাগত দুমাহ ধৰি অব্যাহত থকা এই লকডাউনে ভাৰতৰ সমুখত এতিয়া সৃষ্টি কৰিছে একাধিক প্ৰত্যাহ্বানৰ। ২১ দিনীয়া প্ৰথম পৰ্যায়ৰ লকডাউনৰ সমাপ্তিৰ পিছত ইয়াৰ ম্যাদ পুনৰ বৃদ্ধি কৰাৰ লগে লগে দেখা দিছিল সেই প্ৰত্যাহ্বান। দেশৰ ভিন্ন প্ৰান্তত ২১ দিন ধৰি আৱদ্ধ হৈ থকা প্ৰবাসী শ্ৰমিকসকলে খাদ্য সংকট আৰু আশ্ৰয়স্থলক লৈ সমস্যাত পৰাত খোজকাঢ়িয়েই ঘৰলৈ যাত্ৰা কৰিবলৈ আৰম্ভ কৰিছিল।\nপৰিস্থিতিয়ে জটিল ৰূপ ধাৰণ কৰাত শ্ৰমিকসকলৰ বাবে শ্ৰমিক ৰেল আৰু বাছ চলোৱাৰ ব্যৱস্থা কৰাৰ পিছতো লাখ লাখ শ্ৰমিক উক্ত সুবিধা লাভৰ পৰা বঞ্চিত হৈ আছে। ফলত আজিও দেশৰ ভিন্ন প্ৰান্তত খোজকাঢ়ি ঘৰমুৱা হোৱা শ্ৰমিকৰ বাতৰি আহিয়েই আছে। বিপৰীতে দিনে দিনে কৰ’নাত আক্ৰান্ত লোকৰ সংখ্যাও বৃদ্ধি পাবলৈ লৈছে। সেয়ে সকলোৰে মনত এতিয়া প্ৰশ্ন উঠিছে যে ৩১ মে’ৰ পিছত লকডাউন উঠাই দিব নে আকৌ বৃদ্ধি কৰিব?\nমে' মাহৰ আৰম্ভণিতে পৰিবহণ খণ্ডৰ সৈতে জড়িত একাংশ লোকৰ সৈতে ভিডিঅ’ কনফাৰেন্সিংযোগে আলোচনাত ভাগ লৈ কেন্দ্ৰীয় পথ পৰিবহণ মন্ত্ৰী নীতিন গাডকাৰীয়ে জনাইছিল যে অতি শীঘ্ৰেই দেশত ৰাজহুৱা পৰিবহণ ব্যৱস্থা পুনৰ আগৰ দৰেকৈ আৰম্ভ কৰা হ’ব। ইতিমধ্যে গ্ৰীণ জ’নৰ অঞ্চলসমূহত ৫০ শতাংশ যাত্ৰীৰে ৰাজহুৱা পৰিবহণ ব্যৱস্থা আৰম্ভ কৰা হৈছে বুলিও মন্ত্ৰীগৰাকীয়ে আলোচনাকালত জনাইছিল।\nমন্ত্ৰীগৰাকীৰ এই ঘোষণালৈ চাই বহুতেই আশা কৰিছে যে ৩১ মে’ৰ পিছত দেশলৈ পুনৰ পূৰ্বৰ অৱস্থা সামান্যকৈ হ’লেও ঘূৰি আহিব। বিশেষজ্ঞসকলেও কৈছে যে এতিয়া আৰু লকডাউন বৃদ্ধি কৰিলে দেশৰ অৰ্থনীতি সম্পূৰ্ণৰূপে ধ্বংস হৈ পৰিব। স্বাস্থ্য বিশেষজ্ঞ আৰু সমাজবিদসকলেও সকলোকে কৰ’নাৰ সৈতে সহৱস্থান কৰি জীৱন-যাত্ৰা আৰম্ভ কৰিবলৈ আহ্বান জনাইছে।\nএই সন্দৰ্ভত দেশৰ আগশাৰীৰ স্বাস্থ্য বিশেষজ্ঞ তথা এপল’ হাস্পতালৰ মেডিকেল ডাইৰেক্টৰ ডাঃ সুব্ৰমণিয়ামে কৈছে যে যদিহে ৩১ মে’ৰ পিছত লকডাউন খুলি দিয়া নহয় তেন্তে কৰ’না সংকটৰ লগতে দেশে আন গুৰুতৰ সমস্যাৰ সন্মুখীন হ’বলৈ বাধ্য হৈ পৰিব। 'চৰকাৰে কিছু কিছু ক্ষেত্ৰত শিথিল কৰি মানুহৰ জীৱন-জীৱিকাৰ প্ৰতি লকডাউনে কঢ়িয়াই অনা সমস্যাৰ সমাধান কৰিবলৈ চেষ্টা চলাইছে। কিন্তু কম সংখ্যাক দোকান, ব্যৱসায়িক প্ৰতিষ্ঠান, উদ্যোগ খুলিলে মানুহৰ মাজত প্ৰয়োজন বৃদ্ধি পাব। ফলত সেইসমূহ ঠাইত দীঘলীয়া শাৰী লাগিব। সেয়ে চৰকাৰে লকডাউন সম্পূৰ্ণৰূপে প্ৰত্যাহাৰ কৰাৰ কথা চিন্তা কৰা উচিত।’-ডাঃ সুব্ৰমণিয়ামৰ মন্তব্য।\n৩১ মে’ৰ পিছত পৰিস্থিতি স্বাভাৱিক হ’বনে?\nলকডাউন শেষ হ’লেই পৰিস্থিতি স্বাভাৱিক হৈ পৰিব নে নাই তাক লৈয়ো বিশেষজ্ঞসকল উদ্বিগ্ন হৈ পৰিছে। ডাঃ সুব্ৰমণিয়ামে এই সম্পৰ্কে কৈছে, 'চৰকাৰে কৈছে যে ৰেল, বিমান সেৱা আৰম্ভ কৰাৰ সময়ত ছ’চিয়েল ডিচটেন্সিঙৰ নিয়মসমূহ পালন কৰিব। আমি তাকেই কৰিব লাগিব। সাৱধানতাৰে জীয়াই থাকিবলৈ শিকিব লাগিব।’\nকিন্তু এই ক্ষেত্ৰত সমস্যা হিচাপে দেখা দিছে দুমহীয়া লকডাউন সত্বেও বাকী দেশৰ দৰেকৈ ভাৰতত কৰ’না ৰোগীৰ সংখ্যা হ্ৰাস পোৱাৰ পৰিৱৰ্তে দিনে দিনে বৃদ্ধি পোৱা বিষয়টোৱে। চৰকাৰী তথ্য অনুযায়ী বৃহস্পতিবাৰে ২৪ ঘণ্টাত ৫৬০৯ জন লোকৰ দেহত নতুনকৈ পজিটিভ ধৰা পৰিছে।\nএনে পৰিপ্ৰেক্ষিতত লকডাউন এতিয়াই উঠাই দিলে পৰিস্থিতি ভয়াৱহ হৈ পৰিব পাৰে বুলি একাংশ স্বাস্থ্য বিশেষজ্ঞই আশংকা প্ৰকাশ কৰিছে। আইচিএমআৰৰ বিশেষজ্ঞসকলেও চৰকাৰক সকীয়াই থৈছে যে বিকল্প কোনো বিজ্ঞানসন্মত পদক্ষেপ গ্ৰহণ নকৰাকৈ লকডাউন প্ৰত্যাহাৰ কৰাতো দেশৰ বাবে বিপদজনক হ’ব। আইচিএমআৰৰ স্বাস্থ্য বিশেষজ্ঞসকলে যেতিয়াই প্ৰতিদিনে সংক্ৰমণৰ সংখ্যা কমি যাবলৈ আৰম্ভ কৰিব তেতিয়াহে লকডাউন খোলা উচিত বুলিও চৰকাৰক পৰামৰ্শ আগবঢ়াইছে।\nআনহাতে অৰ্থনীতিবিদসকলে কৈছে যে লকডাউন আৰু অধিক দীঘলীয়া কৰিলে দেশত হাহাকাৰ অৱস্থা হোৱাতো নিশ্চিত। লকডাউনৰ পিছত নিৱনুৱা সমস্যাই ভয়াৱহ ৰূপ ধাৰণ কৰিব বুলিও মন্তব্য কৰিছে কেবাগৰাকী আগশাৰীৰ অৰ্থনীতিবিদে। এনেদৰে পুনৰ লকডাউন বঢ়াই দিলেও সমস্যাই অধিক জটিল ৰূপ ধাৰণ কৰাৰ আশংকাসমূহেও বিষয়টোক লৈ সিদ্ধান্ত গ্ৰহণত চৰকাৰক বিমোৰত পেলাইছে।\n► বাতৰিটো পঢ়িবলৈ তলৰ ফটোখনত ক্লিক কৰক...\n'দেশৰ বৰ্তমানৰ পৰিস্থিতিলৈ চাই মই কও যে লকডাউন লাহে লাহে উঠাই দিব লাগে। কিন্তু এটা কথাত গুৰুত্ব দিব লাগিব যে এয়া লকডাউন প্ৰত্যাহাৰ কৰাৰ সঠিক সময় হয় নে নহয় আৰু সঠিক সময় যদি হয় তেন্তে কেনেধৰণে লকডাউন প্ৰত্যাহাৰৰ ব্যৱস্থা কৰিলে ভাল হ’ব সেয়াও জানি ল’ব লাগিব। যদিহে আমি লকডাউন খুলি দিও কিন্তু সামাজিক দূৰত্ব বৰ্তাই ৰাখিব নোৱাৰো, ভিৰ হোৱাত স্বতঃস্ফূৰ্তভাৱে বাধা দিব নোৱাৰো তেন্তে সংক্ৰমণৰ সংখ্যা বৃদ্ধি পোৱাতো নিশ্চিত।’-ডাঃ সুব্ৰমণিয়ামে কয়।\nসৰ্বাধিক নতুন পজিটিভ পোৱা দেশৰ তালিকাত ভাৰত\nবিশ্ব স্বাস্থ্য সংস্থাৰ মতে বৃৃহস্পতিবাৰে প্ৰথম ২৪ ঘণ্টাত সমগ্ৰ বিশ্বত যিমান নতুন পজিটিভ ধৰা পৰিছে সেই সমূহৰ ভিতৰত দুই তৃতীয়াংশই হৈছে মাত্ৰ চাৰিখন দেশৰ। উদ্বেগজনক কথা এয়ে যে এই চাৰিখন দেশৰ এখন হৈছে ভাৰত।\nবিশ্ব স্বাস্থ্য সংস্থাই বুধবাৰে এই বুলিও সকীয়াই দিছিল যে কৰ’না মহামাৰী এতিয়া শেষ হোৱাৰ দিশে আগবাঢ়িছে বুলি ভবাতো ভুল হ’ব। সংস্থাটোৱে প্ৰকাশ কৰা এক বিবৃতিত কোৱা হৈছিল, 'উন্নত দেশসমূহে এতিয়া লকডাউনৰ পৰা মুক্তি পাবলৈ আৰম্ভ কৰিছে। কিন্তু একেসকময়তে তৃতীয় বিশ্বৰ দেশসমূহত কৰ’না ভাইৰাছৰ সংক্ৰমণ তীব্ৰ গতিত বৃদ্ধি পাবলৈ লৈছে।’\nবিবৃতিটোত আৰু কৈছে, 'আমি আৰু বহুদূৰ যাবলৈ বাকী আছে। এতিয়া এই মহামাৰীয়ে নিম্ন আৰু মধ্যম আয়ৰ দেশসমূহক গ্ৰাস কৰিবলৈ আৰম্ভ কৰাক লৈ আমি উদ্বিগ্ন হৈ পৰিছো।’\nলকডাউন খুলিলেই পুনৰ সংক্ৰমণৰ সম্ভাৱনা\nচীন, দক্ষিণ কোৰিয়া, ইটালী, স্পেইনকে আদি কৰি কেবাখনো দেশে লাহে লাহে বা সম্পূৰ্ণৰূপে লকডাউন উঠাই লৈছে। লকডাউন প্ৰত্যাহাৰ কৰাৰ এই সময়তে উক্ত দেশসমূহত দ্বিতীয় পৰ্যায়ৰ সংক্ৰমণৰ সম্ভাৱনা অধিক ঘনীভূত হৈ পৰিছে।\nইতিমধ্যে চীনত নতুনকৈ সংক্ৰমণ হোৱাৰ ঘটনাৰ কথা পোহৰলৈ আহিছে। দক্ষিণ কোৰিয়াতো নাইট ক্লাৱৰ সৈতে সম্পৰ্ক থকা সংক্ৰমণৰ ঘটনা পোৱা গৈছে। ইয়াৰ পিছতে দক্ষিণ কোৰিয়াই পুনৰ বিভিন্ন ক্ষেত্ৰত নতুনকৈ নিষেধাজ্ঞা জাৰি কৰিছে।\nআনহাতে, দীঘলীয়া লকডাউনৰ পিছত ইউৰোপৰ একাধিক দেশে সেয়া প্ৰত্যাহাৰ কৰি কিদৰে অৰ্থব্যৱস্থাক পুনৰ স্বাভাৱিক কৰি তুলিব পাৰি তাৰ ওপৰত গুৰুত্ব আৰোপ কৰিবলৈ আৰম্ভ কৰিছে। এইবোৰৰ মাজতে ইউৰোপিয়ান ইউনিয়নৰ স্বাস্থ্য সংস্থা ইউৰোপিয়ান চেণ্টাৰ ফৰ ডিজিছ প্ৰিভেনশ্যন এণ্ড কন্ট্ৰোলৰ নিৰ্দেশক ডাঃ এন্ড্ৰিয়া অম্মানে ইউৰোপত কৰ’নাৰ দ্বিতীয় লহৰ আহিব বুলি সকীয়াই দি এতিয়াৰে পৰা তাৰ বাবে সাজু হ’বলৈ আহ্বান জনাইছে।\nবিশ্বৰ ভিন্ন প্ৰান্তৰ দেশসমূহৰ ঘটনাৰাজিলৈ চাই অৰ্থনীতিৰ বিশেষজ্ঞ অৰুণ কুমাৰেও আশংকা প্ৰকাশ কৰিছে যে লকডাউনৰ পিছত ভাৰতত কৰ’নাৰ দ্বিতীয় লহৰ বাকী দেশসমূহতকৈও অধিক ভয়াৱহ হৈ পৰিব পাৰে। সম্প্ৰতি যি হাৰত নতুন পজিটিভৰ ঘটনা পোহৰলৈ আহিছে সেয়া উদ্বেগজনক বুলিও মন্তব্য কৰে কুমাৰে।\nতেওঁ কৈছে যে যিহেতু দুমাহৰ লকডাউন সত্বেও ভাৰতত এতিয়াহে আক্ৰান্তৰ সংখ্যা বাঢ়িবলৈ লৈছে তেনে সময়ত দ্বিতীয় লহৰত পৰিস্থিতি কিমান ভয়াৱহ হৈ পৰিব পাৰে তাৰ কল্পনা কৰাটো এই মুহূৰ্তত সম্ভৱ নহয়। ফলত সংখ্যা বাঢ়িলে আকৌ লকডাউন ঘোষণা কৰিলে ভাৰতৰ অৰ্থব্যৱস্থাক আগৰ দৰে কৰি তুলিবলৈ আৰু কেবাবছৰৰো প্ৰয়োজন হ’ব বুলিও মন্তব্য কৰে অৰ্থনীতিবিদগৰাকীয়ে।


Prime Minister Narendra Modi addressed the second global virtual summit on COVID-19 | PM Narendra Modi: ''ভাৰতে কোভিডৰ ক্ষেত্ৰত নিজৰ দায়িত্ব পালন কৰি যাব''- কোভিড–১৯ক লৈ দ্বিতীয় ভাৰ্চুৱেল গ্লোবেল সন্মিলনত ক'লে নৰেন্দ্ৰ মোদীয়ে– News18 assam\nPM Narendra Modi: ''ভাৰতে কোভিডৰ ক্ষেত্ৰত নিজৰ দায়িত্ব পালন কৰি যাব''- কোভিড–১৯ক লৈ দ্বিতীয় ভাৰ্চুৱেল গ্লোবেল সন্মিলনত ক'লে নৰেন্দ্ৰ মোদীয়ে\nএই সন্মিলনখন আমেৰিকা যুক্তৰাষ্ট্ৰৰ ৰাষ্ট্ৰপতি জো বাইডেনৰ দ্বাৰা আয়োজন কৰা হৈছিল।\nLast Updated : May 12, 2022, 21:20 IST\nপ্ৰধানমন্ত্ৰী নৰেন্দ্ৰ মোদীয়ে বৃহস্পতিবাৰে কোভিড–১৯ৰ ওপৰত অনুষ্ঠিত দ্বিতীয় ভাৰ্চুৱেল গ্লোবেল সন্মিলনত ভাষণ প্ৰদান কৰে। অনুষ্ঠানত ভাষণ দি প্ৰধানমন্ত্ৰীয়ে কয় যে কোভিড মহামাৰীয়ে জীৱনযাত্ৰা ব্যাহত কৰিছিল। সমগ্ৰ বিশ্বই কোভিড মহামাৰীৰ বাবে সংকটৰ সন্মুখীন হৈছিল। ভাৰতৰ কথা উল্লেখ কৰি তেওঁ কয়– ''আমি মহামাৰীৰ বিৰুদ্ধে জনকেন্দ্ৰিক ৰণনীতি গ্ৰহণ কৰিছোঁ। ভাৰতে বিশ্বৰ সৰ্ববৃহৎ কোভিড টিকাকৰণ কাৰ্যসূচী চলাইছে। আজি আমি দেশৰ প্ৰায় ৯০ শতাংশ প্ৰাপ্তবয়স্কক টিকাকৰণ কৰিছোঁ।''\nতেওঁ কয় যে "ভাৰতত আমি আমাৰ পৰম্পৰাগত ঔষধ ব্যৱহাৰ কৰি কোভিডৰ বিৰুদ্ধে আমাৰ যুঁজত ৰোগ প্ৰতিৰোধ ক্ষমতা বৃদ্ধি কৰোঁ। যোৱা মাহত আমি বিশ্ব স্বাস্থ্য সংস্থাৰ পৰম্পৰাগত ঔষধ কেন্দ্ৰৰ আধাৰশিলা স্থাপন কৰিছিলোঁ, যাৰ উদ্দেশ্য আছিল এই জ্ঞান বিশ্বৰ বাবে উপলব্ধ কৰা।''\nতেওঁ লগতে বিশ্ব সম্প্ৰদায়ৰ এজন দায়িত্বশীল সদস্য হিচাপে ভাৰতে কোভিডৰ ক্ষেত্ৰত নিজৰ দায়িত্ব পালন কৰি যাব বুলি উল্লেখ কৰে৷\nএই সন্মিলনখন আমেৰিকা যুক্তৰাষ্ট্ৰৰ ৰাষ্ট্ৰপতি জো বাইডেনৰ দ্বাৰা আয়োজন কৰা হৈছিল। প্ৰধানমন্ত্ৰী মোদীয়ে মহামাৰী প্ৰতিৰোধৰ ফলত উদ্ভৱ হোৱা উত্তেজনা বা অস্থিৰতাৰ বিষয়ত নিজৰ মতামত আগবঢ়ায়। সন্মিলনখনে মুখ্যতঃ দুটা বিষয়ৰ ওপৰত গুৰুত্ব আৰোপ কৰে। প্ৰথমটো হ'ল বিশ্ব সম্প্ৰদায়ে কেনেদৰে কৰোনা ভাইৰাছ মহামাৰীৰ সৈতে মোকাবিলা কৰিব আৰু বিশ্বই এনেধৰণৰ আন যিকোনো মহামাৰীৰ বাবে প্ৰস্তুত হোৱাটো নিশ্চিত কৰিব।\nউল্লেখ্য যে কোৰোনাৰ দুবছৰৰো অধিক সময় হ'ল যদিও পৃথিৱীখন ইয়াৰ পৰা সম্পূৰ্ণৰূপে মুক্ত হোৱা নাই। চীনৰ উহানৰ পৰা মহামাৰীৰ প্ৰাদুৰ্ভাৱৰ পিছত ই আকৌ এবাৰ বেইজিং, ছাংহাইৰ দৰে চহৰত ধ্বংসযজ্ঞ চলাইছে।\nFirst published: May 12, 2022, 21:20 IST\nCovid CrisisNarendra Modi\nগ্ৰেচ মাৰ্ক প্ৰাপ্ত সহস্ৰাধিক টেট শিক্ষকে চাকৰি হেৰুওৱাৰ উপক্ৰম! গ্ৰেচ মাৰ্ক ব্যৱস্থাক অবৈধ আখ্যা গুৱাহাটী উচ্চ ন্যায়ালয়ৰ, নৱ নিযুক্ত স্নাতক শিক্ষকৰ যোগদান স্থগিত\nমৃত্যুৰ পিছতো অংগ দানেৰে ৫টি শিশুক জীৱন দান দিলে ৬ বছৰীয়া কণমানিয়ে! AIIMSৰ আটাইতকৈ কম বয়সীয়া অংগ দাতা হিচাপে পৰিগণিত হ'ল ৰোলি\nবিধায়ক-সাংসদে পথ মেৰামতিৰ কেৱল প্ৰতিশ্ৰুতিহে দিয়! উপায়ন্ত হৈ ৰূপজ্যোতি কুৰ্মী আৰু তপন গগৈৰ সুমতি কামনাৰে ৰাইজে পাতিলে যজ্ঞ\nExcessive Yawning: অনবৰতে হামি আহি থাকে নেকি? সাৱধান! এইবোৰ মাৰাত্মক ৰোগৰ লক্ষণ হ'ব পাৰে!\nকণিকা কাপুৰৰ দ্বিতীয় বিবাহ! হ'বলগীয়া স্বামীৰ সৈতে শ্বেয়াৰ কৰিলে মেহেন্দী চেলিব্ৰেশ্যনৰ ফটো, ৰাজহুৱাকৈ ক'লে- 'মই তোমাক বহুত ভালপাও'


‘হোষ্টেল লাইফ’ৰ স্মৃতি – অনুৰূপ মহন্ত – ফটাঢোল\n‘হোষ্টেল লাইফ’ৰ স্মৃতি – অনুৰূপ মহন্ত\nমানুহে হেনো গোটেই জীৱনত ইমানখিনি কথা শিকিব নোৱাৰে, যিমান হোষ্টেল লাইফত শিকিব পাৰে। পিছে সঁচাকৈ কিমান শিকিব পাৰি নোৱাৰি পাছৰ কথা, কিন্তু সেই সময়ৰ অভিজ্ঞতাবিলাক সদায় মনত থাকি যায়। মোৰ তেনেকুৱাই দুটামান অভিজ্ঞতাকে ক’বলৈ ওলাইছোঁ, যিকেইটা মনত পৰিলে এতিয়াও হাঁহি উঠে।\n◾প্ৰথম- চেম্পু বনাম কণ্ডিশ্যনাৰ:\n২০০৭ চন। গুৱাহাটীত পঢ়ি আছোঁ তেতিয়া। সেই সময়ত ল’ৰাবিলাকৰ চুলি দীঘল কৰি ‘স্ট্রেইট’ কৰোৱাৰ ফেশ্যন এটা চলিছিল। আমাৰ ক্লাছত ডিব্ৰুগড়ৰ এটা ল’ৰা আছিল। সি একেৰাহে ছমাহমান চুলি দীঘল কৰিছিল ‘স্ট্রেইট’ কৰাবৰ বাবে। এদিন গুৱাহাটী ক্লাৱৰ পাৰ্লাৰ এখনত গৈ সি চুলিখিনি ‘স্ট্রেইট’ কৰাই আহিল।\nপাৰ্লাৰতে হেনো তাক কৈ পঠিয়ালে- এতিয়াৰ পৰা কেৱল ‘গাৰ্নিয়াৰ’ৰ ‘চেম্পু’ আৰু ‘কণ্ডিশ্যনাৰ’হে ব্যৱহাৰ কৰিব লাগিব, নহ’লে চুলি খিনি বেয়া হৈ যাব। দুইটা বস্তু কেনেকৈ ব্যৱহাৰ কৰিব লাগিব বুজাই পাৰ্লাৰৰ পৰাই দুইটাৰে এটাকৈ বটল তাক বিক্ৰী কৰিলে। চুলি ‘স্ট্রেইট’ কৰোৱাৰ ফুৰ্তিতে সি আমাক সেইদিনা সৰু-সুৰাকৈ পাৰ্টি এটাও দিলে।\nপাছদিনা, ‘চেম্পু’ৰ বটল লৈ সি ৰাতিপুৱাই বাথৰুমত সোমাল। তাৰ পাছত গা ধুবলৈ যোৱাবোৰে বাহিৰত লাইন লাগি আছে, সি বাথৰুমৰ পৰা গা ধুই নোলায় হে নোলায়। বহুতৰে গালি শুনি শেষত যেনিবা ওলালে।\nৰাতিপুৱাৰ ক্লাছ দুটা কৰাৰ পাছত অলপ ‘ব্ৰেক টাইম’ থাকে। তাৰ আকৌ আগৰে অভ্যাস ‘ব্ৰেক টাইম’ত চুলিখিনি অলপ তিয়াই অহাৰ। ক্লাছৰ ‘টয়লেট’ত গৈ সেই মতেই চুলিখিনি তিয়াই আহি পাছৰ ক্লাছটোত বহিলেহি। ছাৰে পঢ়াই থকাৰ মাজতে সকলোৰে উঠিলে হাঁহি। তেতিয়াহে আমি তালৈ চাইছোঁ, তাৰ গোটেই চুলি খিনিতে চাবোনৰ ফেনৰ দৰে ফেন উঠি আছে।\nহোষ্টেললৈ আহিহে আমি ইয়াৰ ৰহস্য উদ্ঘাটন কৰিলোঁ। তাক বোলে পাৰ্লাৰত কৈ পঠাইছিল প্ৰথমে চুলিত চেম্পু কৰি ধুই তাৰ পাছত কণ্ডিশ্যনাৰ ঘঁহি নোধোৱাকৈয়ে ৰাখি দিবলৈ, আৰু সন্ধ্যা শুদা পানীৰে ধুই দিবলৈ। তেনে কৰিলে বোলে স্ট্রেইট কৰা চুলিখিনি বেছি মিহি হয়। পিছে আমাৰ পণ্ডিতে ‘গাৰ্নিয়াৰৰ’ ‘চেম্পু’ আৰু ‘কণ্ডিশ্যনাৰ’ দুইটাৰে বটল একেই সেউজীয়া দেখি কামটো ওলোটাকৈ কৰিলে বাবে এনে হ’ল। পাছত আকৌ সি আমাক কয়, “আৰে ভাই, সেই কাৰণেহে মোৰ গা ধোওতে ৰাতিপুৱা ইমান সময় লাগিছিল, ‘চেম্পু’টোৰ (কণ্ডিশ্যনাৰটো) ফেনেই ওলোৱা নাছিল, আধা বটল মান ঘঁহি ঘঁহি শেষ কৰি দিলোঁ।\n◾দ্বিতীয়- ২০০৭ চনৰ ৩১ ডিচেম্বৰৰ ৰাতি আৰু চোৰ:\nআমাৰ হোষ্টেলত ৰুম অনুসৰি ল’ৰা অলপ কম হোৱাৰ বাবে হোষ্টেলৰ একেবাৰে তলৰ মহলাটো সেই সময়ত প্ৰাইভেট ষ্টুডেণ্টক থাকিবলৈ দিয়া হৈছিল। বিভিন্ন চৰকাৰী কলেজত পঢ়া কিন্তু নিজৰ কলেজৰ হোষ্টেলত ছিট নোপোৱা কিছুমান ল’ৰা আমাৰ হোষ্টেলৰ তলৰ মহলটোত থাকিছিল। ওপৰৰ দুটা মহলাত থকা আমাৰ ল’ৰাখিনিৰ লগত সিহঁতে মিলি জুলিয়েই থাকিছিল, হোষ্টেলৰ নিয়ম মানি চলিছিল বাবে আমাৰো একো অসুবিধা হোৱা নাছিল।\nকিন্তু, সেই সময়ত ঘনাই হোষ্টেলত চুৰ হৈছিল, আৰু চোৰ ধৰা পৰা নাছিল। সেয়ে আমাৰ ল’ৰাখিনিয়ে প্ৰাইভেটৰখিনিক সন্দেহৰ চকুৰে চাবলৈ ধৰিছিল, হয়তো সিহঁতেও আমাক তেনেদৰেই চাইছিল। মুঠতে চোৰৰ উৎপাটত হোষ্টেলৰ একতা যথেষ্ট দুৰ্বল হৈ পৰিছিল।\n৩১ ডিচেম্বৰৰ ৰাতি। গতিকে সকলোৱে মিলি হাঁহি ফূৰ্তি কৰিছে। হোষ্টেলৰ মেছতো ‘স্পেচিয়েল খানা’ বনাইছে। দুটামান ৰূমত আকৌ কেইটামানে দুৱাৰ বন্ধ কৰি বিশেষ পাৰ্টি কৰি পৰিৱেশ আৰু ৰঙীন কৰি তুলিছে। ৰাতি এঘাৰ মান বাজিছে। তেনেতে হোষ্টেলৰ তলৰ মহলাৰ প্ৰাইভেটখিনি থকা এটা ৰূমত আমাৰ লগৰ এটা গৈ সোমাল। সি গৈ দেখে তাত ইতিমধ্যে পাৰ্টি শেষ হৈছে, সকলোৱে নিচাতে যি-তি কথা পাতি আছে। আমাৰ লগৰটোৱেও ৰঙীন পৰিবেশৰ আড্ডাত ভাগ ল’বলৈ বহিল। সি কথা পাতি থাকোতে মন কৰিলে তাত এটা অচিনাকি ল’ৰাইও আড্ডাত ভাগ লৈছে।\nআমাৰ লগৰটোৱে অচিনাকি ল’ৰাটোক সুধিলে সি কাৰ লগৰ। ল’ৰাটোৱে সেই ৰূমটোৰ আবাসী ল’ৰাটোলৈ আঙুলিয়াই দেখুৱালে। এইবাৰ আমাৰ লগৰটোৱে ৰূমটোৰ আবাসী ল’ৰাটোক সুধিলে, সঁচাকৈ সেই অচিনাকি ল’ৰাটো তাৰ লগৰ নেকি বুলি। কিন্তু সকলোকে আচৰিত কৰি ৰূমটোৰ আবাসী ল’ৰাটোৱে ক’লে,-” নহয়, মই ইয়াক চিনি নাপাওঁ।”\nহঠাৎ লাগিল হুলস্থুল। আমাৰ লগৰটোৱে চোৰ চোৰ বুলি চিঞৰিবলৈ ধৰিলে, আৰু চিঞৰ শুনি হোষ্টেলৰ পঞ্চাশটামান ল’ৰাই সেই ৰূমলৈ দৌৰি আহিল।অচিনাকি ল’ৰাটোৱে ভয়ত একো নাই হৈ, বেলকনিয়েদি জঁপিয়াই পলাল। ল’ৰাবিলাকেও পাছে পাছে বহুত দূৰলৈকে খেদিলে যদিও চোৰ ধৰিবগৈ নোৱাৰিলে।\nসেই ৰাতিটো তেনেকৈয়ে চোৰৰ উত্তেজনাতে পাৰ হ’ল, কাৰো ভালকৈ শোৱাও নহ’ল। পাছ দিনাহে ৰূমটোৰ আবাসী ল’ৰাজনে সকলোকে কৈছে -“কালি মোৰ লগৰ এটা আহিছিল ইয়াত পাৰ্টি কৰিবলৈ, আজি তাক বিচাৰি পোৱা নাই।”\nআগনিশা ঘটা ঘটনাটো তাৰ মনতেই নাই। যেতিয়া আমি তাক গোটেই ঘটনাটো বুজাই ক’লো, তেতিয়া সি মূৰে কপালে হাত দিছে আৰু কৈছে,-“ইচ, মই একেবাৰে ক’বই নোৱাৰো ৰাতি কি হৈছিল! বেচেৰাটো ৰাতিৰ ঠাণ্ডাত হাফ পেন্ট টি চাৰ্ট পিন্ধি ক’ত বা গ’ল গৈ!”\nপাছত সেই ল’ৰাটোৰ কি হ’ল নাজানো, কিন্তু ৰূমটোৰ আবাসী ল’ৰাটোক সকলোৱে মিলি ঠিক এজাৰণ দিলে!\n◾তৃতীয়- লোকৰ মূৰ্গীৰে এসাঁজ:\nআমাৰ হোষ্টেলৰ গাতে লাগি থকা সীমাৰ ওখ ৱালখনৰ পাছ ফালেই পল্টনবজাৰ ৰে’লৱে কলনিৰ কোৱাটাৰ বিলাক আছিল। তাত ৰে’লৱেৰ কোনোবা চাকৰিয়াল থাকিছিল নে নাই আমি জনা নাছিলোঁ, কিন্তু সেই বিলাকৰ কাষে কাষে কিছুমান জুপুৰিৰ দৰে অস্থায়ী ঘৰেৰে গোটেই ঠাইখন ভৰি আছিল। ৰে’লৱেৰ মাটিত অবৈধ ভাৱে গঢ় লোৱা এই বস্তীখন লাহে লাহে যথেষ্ট ডাঙৰো হৈ পৰিছিল। সেইবিলাকৰ মাজত দুখনমান দোকানো আমি হোষ্টেলৰ চাঁদৰ পৰা দেখা পাইছিলোঁ।\nবস্তীৰ মানুহবিলাকৰ বেছি ভাগেই দিন হাজিৰা কৰিছিল আৰু ৰাতি মদ খাই আহি নিজৰ মাজতে কাজিয়া পেছাল কৰি ৰাতিৰ পৰিৱেশ হুলস্থুলীয়া কৰি তুলিছিল। হুলস্থুলত অতিষ্ঠ হৈ হোষ্টেলৰ ল’ৰাবিলাকে খঙত হোষ্টেলৰ চাঁ‌দৰ পৰা প্ৰায়েই মানুহবিলাকক উদ্দেশ্যি গালি পাৰিছিল। কেতিয়াবা কোনো কোনো ল’ৰাই খঙত বস্তিৰ ঘৰবিলাকৰ টিঙত শিলগুটিও মাৰিছিল, আৰু অলপ সময়লৈ এনেদৰে হুলস্থুল শাম কাটিছিল। পাছে দুই এদিনৰ মূৰে মূৰে এনেকুৱা খণ্ড যুদ্ধ হৈয়েই থাকিছিল, ফলত হোষ্টেলৰ ল’ৰা আৰু বস্তিৰ মানুহে পৰস্পৰে পৰস্পৰক শত্ৰু জ্ঞান কৰিছিল। হোষ্টেলৰ পাছ ফালৰ সীমাৰ ৱালখন যথেষ্ট ওখ আছিল বাবে যেনিবা পাৰ হৈ কোনেও কাজিয়া কৰিবলৈ নগৈছিল, তথাপি ল’ৰাবিলাকে সুবিধা পালে বস্তিৰ মানুহবিলাকৰ ওপৰত প্ৰতিশোধ লোৱাৰ ধান্দাতে থাকিছিল।\nএবাৰ চেমিষ্টাৰ ব্ৰেকত আমি দূৰৰ কেইটা ঘৰলৈ অহা নাছিলোঁ, একেবাৰে পূজাৰ বন্ধত ঘৰলৈ অহাৰ কথা। গুৱাহাটীৰ আশে পাশে থকা বেছি ভাগ ল’ৰাই ঘৰলৈ গৈছিল। হোষ্টেল প্ৰায় খালীৰ নিচিনা। ৰাতিপুৱা ন মান বজাত মোৰ ৰূমতে আমি কেইটামানে আড্ডা দি আছোঁ। তেনেকুৱাতে জুনিয়ৰ এটাই আহি আমাক খবৰ দিলে, -আজি বস্তিৰ ভাল চিকাৰ এটা পাইছোঁ, মোৰ লগত আহক।\nআমি কেইটা দৌৰি ওলাই আহিলোঁ। তলত আহি দেখোঁ, বেলেগ এটা জুনিয়ৰে দৌৰি দৌৰি মুৰ্গী এটা খেদি ফুৰিছে। আটাইকেইটাই মিলি অৱশেষত ধৰিলোঁ মূৰ্গীটো।\nবস্তিৰ মানুহবিলাকৰ বেছি ভাগৰ ঘৰতে হাঁহ, মুৰ্গী, ছাগলী, গাহৰি আদি পুহিছিল। জুনিয়ৰ দুটাৰ মতে এইটো মুৰ্গী বস্তীৰ পৰাই ৱাল পাৰ হৈ উৰি আহিছে। গতিকে বস্তিৰ মানুহৰ ওপৰত ইমান দিনে উঠি থকা খং মুৰ্গীটোৰ ওপৰতে ল’ব লাগে। ইতিমধ্যে এটাই মুৰ্গীটো টেপা মাৰি মাৰিলেই। মতা মুৰ্গীটোৰ ওজন দুই কিলোৰ কম নহ’ব।\nহোষ্টেলত বনাই খালে বস্তিৰ মানুহে গম পাই বুলি উজান বজাৰৰ লগৰ এটাৰ ভাড়া ৰুমত বনাই খোৱাৰ প্লেন বনালে সকলোৱে। ভবা মতেই কাম, ছটা ল’ৰাই মিলি মুৰ্গীটো কাটি বাছি ৰান্ধি বাঢ়ি আনন্দ মনেৰে এসাঁজ খালোঁ।\nসন্ধ্যা হোষ্টেললৈ ঘূৰি আহি দেখোঁ, আমাৰ ৰান্ধন্ধিজনে টৰ্চ লৈ হোষ্টেলৰ সীমাৰ ৱালৰ ওচৰত কিবা বিচাৰি ফুৰিছে। আমি কথাটো ইমান গুৰুত্ব নিদি নিজ নিজ ৰুমত সোমালোঁ।\nৰাতিৰ ভাত খাবলৈ যেতিয়া দাইনিং ৰূমলৈ যাওঁ, তেতিয়াহে ৰান্ধনিজনে আমাক ক’লে, তেওঁৰ বোলে মতা মুৰ্গীটো আজি হেৰাল। দুদিনমানৰ পৰা মুৰ্গীটোৱে উৰি উৰি ৱালখনৰ ওপৰত উঠা তেওঁ নিজেই দেখিছিল, সম্ভৱ বস্তিৰ মানুহেই পাই, মাৰি খাই পেলালে।\nকথাটো শুনি আমাৰো দুখ লাগিল, পিছে এতিয়া কওঁনো কেনেকৈ যে তেওঁৰ মুৰ্গীটো বৰ্তমান বস্তিৰ মানুহৰ পেটত নহয়, আমাৰ পেটতহে! সেয়ে আমিও তেওঁৰ দুখতে দুখী হৈ ঘঁ‌ৰিয়ালৰ চকুপানী টুকিলোঁ, আৰু বস্তিৰ মানুহক উদ্দেশ্যি তেওঁৰ লগতে গালি দুটামানো পাৰি মনে মনে আহি নিজ নিজ ৰুমত শুই থাকিলোঁহি!\nহোষ্টেল এৰাৰ দিনলৈ এই কথাটো কোনেও কাৰো আগত নুলিয়ালে। কেতিয়াবা ভাবোঁ, নানা ৰসেৰে ভৰা এইবিলাক দিন আকৌ ঘূৰাই পোৱা হ’লে!\n« তোমাৰ গেঞ্জিৰ ৰং – অতনু ভট্টাচাৰ্য\nলাজ – সঞ্জীৱ পল ডেকা »


Thursday, 18 February 2021 09:48 PM\nবহুতো মানুহ ওজনৰ সমস্যাত ভুগি আছে। তেওঁলোকে ওজন হ্ৰাস কৰিবলৈ একাধিক পদ্ধতি ব্যৱহাৰ কৰে। বহুতো লোকৰ ভুল ধাৰণা আছে যে খোৱাৰ পৰিমান কমালে বা খাদ্য তালিকা হ্ৰাস কৰি ওজন হ্ৰাস কৰিব পাৰে। কিন্তু চিকিৎসক আৰু পুষ্টিবিদসকলে কয় যে যদি আপুনি আপোনাৰ প্রয়োজনীয় খাদ্য গ্রহণ নকৰে বা এসাঁজা লঘোনে থাকে, তেনেহ'লে ওজন হ্ৰাস নহয়৷ ইয়াৰ বিপৰীতে, ই পাচন সমস্যা সৃষ্টি কৰে আৰু বিপাক প্ৰভাৱিত কৰে। গতিকে, খাদ্য তালিকা হ্রাস নকৰাকৈ বা পৰিমাণ নকমাকৈ এই নিয়মবোৰ অনুসৰণ কৰিলে ওজন হ্ৰাস হ'ব পাৰে। আপোনাৰ পেটও ভাল হ'ব পাৰে।\nওজন হ্ৰাস কৰিবলৈ বা স্বাস্থ্যৱান থাকিবলৈ সকলোৱে প্ৰথমে খাদ্যৰ গ্রহণত সর্তক হব লাগিব। সুষম আহাৰ গ্ৰহণে এই ক্ষেত্ৰত যথেষ্ট সহায় কৰে। আপুনি নিজকে জাঙ্ক ফুডৰ পৰা আঁতৰত ৰাখিব লাগিব আৰু তেলযুক্ত খাদ্যৰ পৰা নিজকে দূৰত ৰাখিব লাগিব। এই খাদ্যবোৰৰ পৰিৱৰ্তে, আহাৰত অধিক শাক-পাচলি গ্রহণ কৰিব পাৰে।\nনিয়ম সমূহ -\n1.বাহিৰৰ খাদ্যৰ পৰিৱৰ্তে ঘৰত তৈয়াৰ কৰা খাদ্য খালে পেট আৰু শৰীৰ দুয়োটা স্বাস্থ্যকৰ ৰাখিব পাৰে। অধিক গাখীৰ, দৈ, পিনাট বাটাৰ খালে ওজন হ্ৰাস হ'ব পাৰে। ক্ৰীম, মাখন বা মেওনেজ নোখোৱা ভাল। অধিক প্ৰ'টিন আৰু ফাইবাৰযুক্ত খাদ্য খাব। ইয়াৰ ফলত সোনকালে ওজন হ্ৰাস হয়। ফল, দৈ, মুৰ্গী আৰু পাচলি, কণী-ময়দাৰ ৰুটি, ৰাজমা-পাচলি খালে পেট ভাল হ'ব। ওজনও নিয়ন্ত্ৰণত থাকিব।\n2. জীৱনশৈলীৰ পৰিৱৰ্তন - দীঘলীয়া সময় ধৰি এটা ঠাইতে বাহি কাম কৰিব নালাগে। মাজে মাজে অলপ ঘূৰি ফুৰিব লাগে। কেতিয়াবা কাষত হাত ভৰি প্ৰসাৰিত কৰাটো ভাল। প্ৰতিদিনে ৩০ মিনিট খোজ কাঢ়ি ব্যায়াম কৰাটো অতি গুৰুত্বপূৰ্ণ। ই ওজন হ্ৰাস কৰে।\n3. কফি আৰু মিঠা পানীয় পৰিহাৰ কৰিব লাগে - কফি খোৱা কম কৰিব লাগে আৰু মিঠা পানীয়, বিশেষকৈ শীতল পানীয় বা পেকেট পানীয় খোৱাটো কমাব লাগে। ইয়াৰ পৰিৱৰ্তে ফলৰ ৰস, নাৰিকলপানী আদি খোৱা ভাল। ই ওজন নিয়ন্ত্ৰণ কৰে, ডায়েবেটিচ বা মেদবহুলতা হ্ৰাস কৰে।\n4. ওজন বৃদ্ধিৰ অন্যতম কাৰণ হৈছে মানসিক চাপ। গতিকে হাজাৰ হাজাৰ কামৰ চাপতো নিজকে সতেজ কৰাটো অতি গুৰুত্বপূৰ্ণ। ইয়াৰ উপৰিও, সুৰা সেৱন আৰু ধূমপান কমোৱা প্ৰয়োজনীয়তা আছে।\nEasy tips to weight loss How to lost weight Krishi jagran weight lose Assam Krishi jagran


ৰাতুল গোস্বামীৰ ধাৰাবাহিক লেখা\nHomeধাৰাবাহিক লেখাৰাতুল গোস্বামীৰ ধাৰাবাহিক লেখা\nবিষ্ণুৰাভাঃ জনগণৰ বাবেই এৰিছিল পুলিচি চাকৰিৰ মোহ ----------\n"তোমালোকৰ ভালনে ?\nআজি বাৰু আমি কাৰ সৈতে চিনাকি হ’ম ?\nঠিক, যোৱা শুক্ৰবাৰে আধৰুৱা হৈ ৰোৱা বিষ্ণুৰাভাৰ বৰ্ণিল জীৱনৰ আৰু এটি অধ্যায় আমি আলোচনা কৰিম ।\nআচলতে কি জানা ! বিষ্ণুৰাভাক বুজিবলৈ আমাক বহুদিন লাগিব । হ’লেও খৰখেদাকৈ ভুৰুকাত হাতী নভৰাওঁ ।\nকি ! বুজা নাই ? মানে বিশাল জীৱনটোৰ কথা এদিনতে চমুৱাই নকওঁ । নহ’লে তোমালোকৰ জ্ঞান খণ্ডিত হ’ব । খণ্ডিত জ্ঞান বৰ ভয়ঙ্কৰ ।\nবাৰু , তোমালোকৰ নিশ্চয় আগৰ কথাখিনি মানে ৰাভাদেৱৰ শৈক্ষিক যাত্ৰা সম্পৰ্কে কোৱা কথাখিনি মনত আছে । ভাৰতৰ স্বাধীনতা আন্দোলনত সক্ৰিয় অংশ লৈ ৰংপুৰৰ পৰা ১৯৩১ চনত পলাই গৈ কলিকতা পাইছিলগৈ। সেই সময়চোৱা যেন কলিকতা হৈ পৰিছিল ভাষা-সাহিত্য-সংস্কৃতিৰ এক জীৱন্ত সাধনা ক্ষেত্ৰ । ৰাভা আছিল আজন্ম শিল্পী । সেই সময়ত তেওঁৰ মনৰপৰা স্বাধীনতা সংগ্ৰামৰ সক্ৰিয়তা লুপ্ত হ’বলৈ বাধ্য হৈছিল । কলিকতা পোৱাৰ পিচতে ৰাভাৰ মন-গহনত সুপ্ত হৈ থকা শিল্পী প্ৰাণটোৱে সাৰ পাই উঠিল । সাহিত্য- সংস্কৃতিৰ কাম কৰাৰ দুৰ্বাৰ হাবিয়াসে তেওঁৰ মনটোক উত্ৰাৱল কৰি তুলিলে। কথাছবি আৰু সাহিত্য দুয়োটা ক্ষেত্ৰতে ৰাভা হৈ পৰিল অগ্ৰণী ।\nতোমালোকে জানি থোৱা ভাল, ঊনবিংশ শতিকাত কলিকতাত হোৱা নৱজাগৰণৰ পৰিপ্ৰেক্ষিতত সেই সময়ত কলিকতাত অধ্যয়ন কৰি থকা সমূহ অসমীয়া ছাত্ৰই ১৮৮৫ চনত অসমীয়া ভাষা উন্নতি সাধিনী সভা গঠন কৰি 'জোনাকী ' আলোচনী প্ৰকাশ কৰিছিল । জোনাকী আলোচনীয়ে অসমীয়া সাহিত্যত নৱন্যাস যুগৰ সূচনা কৰে । ১৯০৭ চনত পদ্মনাথ গোহাঞি বৰুৱাৰ সম্পাদনাত 'উষা' নামৰ আলোচনীখন প্ৰকাশ হৈছিল। প্ৰকাশৰ সময়ৰে পৰা লক্ষ্মীনাথ বেজবৰুৱাই উষাত 'কৃপাবৰ বৰুৱা' ছদ্মনামত প্ৰৱন্ধ ৰচনা কৰে। উষাৰ তৃতীয় ভাগৰ তৃতীয় সংখ্যাত 'কৃপাবৰ বৰুৱাৰ প্ৰত্যাগমণ' নামৰ প্ৰৱন্ধৰ তলত প্ৰকাশ হোৱা 'এংলো ইণ্ডিয়ান' নামৰ প্ৰৱন্ধটিক লৈ হোৱা সমস্যাৰ বাবে জোনাকীৰ গতি কিছু স্তব্ধ হৈ পৰে ।\n১৯০৯ চনৰ আগষ্ট মাহত কলিকতাত অধ্যয়নৰত ছাত্ৰ আৰু কেইজনমান প্ৰৱাসী অসমীয়াই মীৰ্জাপুৰ ষ্ট্ৰীটৰ লায়েক জুবিলী ইনষ্টিটিউটৰ এটা কোঠাত ছাত্ৰসকলৰ মাজত পুনৰ যোগাযোগ স্থাপনৰ বাবে গোট খায় । এই সভাত তেওঁলোকে জোনাকী কাকতৰ পুনৰ প্ৰকাশ কৰিবলৈ ঠিক কৰে । কিছুদিন পিছত সভাত উপস্থিত থকাসকলে লক্ষ্মীনাথ বেজবৰুৱাক কথাখিনি কোৱাত তেওঁ কয় যে কলিকতাত প্ৰৱন্ধ গোটাই সম্পাদনা কৰি , যোৰহাটলৈ পঠিয়াই , তাত ছপা কৰি , পুনৰ কলিকতাত বিতৰণ কৰাটো দুৰূহ কথা হ’ব । সেয়ে বেজবৰুৱাই নিজে সাহিত্য চৰ্চাৰ বাবে এক প্ৰকাশিত ৰূপ দিয়াৰ মানসেৰে তেওঁলোকৰ পৰা প্ৰৱন্ধ বিচাৰে । সেইমতে তেওঁলোকে প্ৰৱন্ধ লিখি বেজবৰুৱাৰ হাতত অৰ্পণ কৰে । এই কথাত যতীন্দ্ৰনাথ দুৱৰাৰ সমৰ্থন পাই তেওঁ আলোচনীখনৰ নাম 'বাঁহী' ৰাখে । লক্ষ্মীনাথ বেজবৰুৱাৰ হাওড়াৰ আৱাসৰ ওচৰতে 'সলকিয়া প্ৰিণ্টিং ৱৰ্কছ' নামৰ এক ছপাখানা আছিল । ১৮৩১ শকৰ আঘোণ মাহ অৰ্থাৎ ১৯০৯ চনৰ নৱেম্বৰ মাহত লক্ষ্মীনাথ বেজবৰুৱাৰ সম্পাদনাত বাঁহী আলোচনীৰ প্ৰথম বছৰৰ প্ৰথম সংখ্যা প্ৰকাশ হৈ ওলায় । প্ৰথম বছৰৰ প্ৰথম সংখ্যাৰ বাঁহীত, প্ৰথম পিঠিত এগৰাকী মহিলাই গছৰ তলত বাঁহী বজোৱা ছবি এখনৰ তলত লক্ষ্মীনাথ বেজবৰুৱাৰ বাঁহী কবিতাটি প্ৰকাশ কৰা হৈছিল । তোমালোকে জানি আচৰিত হ’বা ৩২ পৃষ্ঠাৰ বাঁহীৰ মূল্য আছিল এটকা আঠ অনা মাত্ৰ । এই বাঁহী আলোচনীৰ ‘চিত্ৰলেখা’ নামৰ শিতানটি পৰিচালনাৰ দায়িত্ব লৈছিল বিষ্ণুৰাভাই । সেই সময়তে তেওঁ শাস্ত্ৰীয় সংগীতৰ অনুশীলনো চলাইছিল । কি যে আচৰিত ! সেই সময়তে ৰাভাই কলিকতাত অনুষ্ঠিত হোৱা এক প্ৰদৰ্শনীত ভিক্টৰ হিউগ নামৰ ইংৰাজ লেখক এজনৰ চৰিত্ৰৰ মেকআপ কৰি সকলোৰে প্ৰশংসা পাইছিল । ৰাভাই নিজাকৈ এটা ‘অৰ্গো পিকচাৰ্চ ক'ৰপ'ৰেচন’ খোলাৰ কাম কৰিব লৈছিল ; কিন্তু দুখৰ বিষয় সেই সময়ত আকৌ ইংৰাজ পুলিচৰ নজৰত পৰিল। চট্টগ্ৰামত হোৱা এক সংঘৰ্ষত ৰাভাকো সন্দেহ কৰি তালাচী কৰে । চিনেমা কৰা আশা মনতে সামৰি ৰাভা গৈ ঢাকা পালেগৈ । ৰাভাৰ ককায়েক নন্দলাল ৰাভাই বিষ্ণুক পুলিচৰ চাকৰিত মকৰল কৰাৰ চেষ্টা কৰে । ৰাভাক চাকৰিৰ বাবে শ্বিলঙলৈ যাবলৈ দিয়ে, কিন্তু ৰাভা ওলালগৈ ভিনিহিয়েক ধাবাৰাম মেচৰ বৰপেটাৰ বাসভৱন । সত্ৰীয়া -সংস্কৃতিৰ প্ৰাণকেন্দ্ৰ বৰপেটাত ৰাভা হৈ পৰিল তন্ময় । পুলিচৰ চাকৰি পিঠি দি গায়ন-হৰমোহনৰ তলত বৰগীতৰ অনুশীলনহে আৰম্ভ কৰিলে । কিছুদিন পাছত এই কথা ককায়েকেও গম পালে । ভিনিহিয়েকে ৰাভাই চাকৰিৰ কামৰ বাবে শ্বিলঙলৈ নগৈ বৰগীত শিকি থকা গম পাই পিছদিনাই তেওঁক শ্বিলঙলৈ পঠিয়াই দিলে । বৰগীতৰ শিক্ষা আধৰুৱা কৰি ৰাভা শ্বিলং পালেগৈ । হাতত নিয়া কৰ্ণেল ডি. স্মিথৰ চিঠি নি শ্বিলঙৰ বিষয়া মিঃ কালাঘণক দিলে । কেইদিনমানৰ ভিতৰতে ৰাভাই ডি. এচ. পি. পদত নিযুক্তি পালে । কিন্তু পুলিচ বিষয়া হৈ ইংৰাজৰ বাবে সেৱা কৰি নিজৰ মানুহক লাঠি চলাব ! তেনে কাম কৰিবলৈ ৰাভাক অন্তৰাত্মাই অনুমতি নিদিলে । সেয়ে পুলিচ চাকৰিৰ মোহ এৰি তেওঁ শ্বিলং ত্যাগ কৰিলে । গুচি আহিল তেজপুৰলৈ ।\nনবীন, উৎপল ! আজি তোমালোকক ৰাভাৰ পুলিচি চাকৰিৰ আঁৰৰ কথাখিনি কʼলোঁ। অহা সপ্তাহত তেজপুৰৰ আলোকময় সাংস্কৃতিক পৰিক্ৰমাৰ কিছু ঘটনা জনাম । আজিলৈ এৰো--- "\nৰাতুল চন্দ্ৰ গোস্বামী\nঅসম ৰাজ্যিক প্ৰাথমিক শিক্ষা সন্মিলনী\nদ্বিতীয় বছৰ-১ম সংখ্যা ধাৰাবাহিক লেখা


ভূ পৃষ্ঠৰ পৰিৱৰ্তন (ভূগোল) প্ৰশ্ন উত্তৰ নৱম শ্ৰেণীৰ\nভূ পৃষ্ঠৰ পৰিৱৰ্তন Class IX প্রশ্ন উত্তৰ নৱম শ্ৰেণীৰ ভূগোল অধ্যায় 1 অনুশীলনীৰ প্ৰশ্নৰ উত্তৰ || Class9social science geography chapter 1 Assamese\nঅধ্যায়/ পাঠ 1\n১। ভূ-পৃষ্ঠৰমহাদেশ আৰু মহাসাগৰৰ বিতৰণৰ এটি আভাস দিয়া।\nউঃ ভূ-পৃষ্ঠ মহাদেশ আৰু মহাসাগৰেৰে গঠিত। ইয়াৰ ৭১ শতাংশজল আৰু ২৯ শতাংশ স্থলভাগে আগুৰি আছে। স্থলভাগত সমভূমি, পাহাৰ-পর্বত, নদনদী,উপত্যকা, মৰুভূমি, উপকূলীয় সমতল আদি আছে। আনহাতে মহাসাগৰ কেইখন পানীত বুৰ গৈ আছে। ইয়াৰ তলিত মালভূমি, সমতল, গভীৰ খাদ, পাহাৰৰ লানি, সৰু-ডাঙৰ দ্বীপ আদি আছে।\n২। ভূ-পৃষ্ঠৰ পৰিৱৰ্তন কিয় ঘটে ব্যাখ্যা কৰা।\nউঃ কিছুমান বাহ্যিক আৰু আভ্যন্তৰীণ কাৰকৰ বাবে ভূপৃষ্ঠৰ পৰিৱর্তন ঘটে। বাহ্যিক কাৰক হ’ল বতাহ, বৰষুণ, সূৰ্যৰ উত্তাপ,নদ- নদী, সাগৰৰ ঢৌ, হিমবাহ আদি। আনহাতে আভ্যন্তৰীণ কাৰকবােৰ হ’ল ভূমিকম্প আৰু আগ্নেয়গিৰিৰ উৰ্গীৰণ।\n৩। বাহ্যিক কাৰক মানে কি? কেইটামান বাহ্যিক কাৰকৰনাম লিখা।\nউঃ যিবােৰ কাৰকৰ বাবে বাহিৰৰ ফালৰ পৰা ভূ- পৃষ্ঠৰ পৰিৱৰ্তন সংঘটিত হয়, তাকে বাহ্যিক কাৰক বােলে। কেইটামান রাহিক কাৰক হ’লঃ বতাহ, বৰষুণ, সূৰ্যৰ উত্তাপ,নদনদী, সাগৰৰ টৌ, হিমবাহআদি।\n৪। ভূমিকম্পআৰুআগ্নেয়গিৰিক কিয় আভ্যন্তৰীণ কাৰক বুলি কোৱা হয়?\nউঃ ভূমিকম্প আৰু আগ্নেয়গিৰিভূ-পৃষ্ঠৰ ভিতৰভাগৰ পৰা সংঘটিত হয় বাবে এইবােৰক আভ্যন্তৰীণ কাৰক বুলি কোৱা হয়। এই কাৰকবােৰে ভূ-পৃষ্ঠৰ উপৰিভাগ আনকি অন্তর্ভাগতত পৰিৱৰ্তন সাধন কৰে।\n৫। নদী অবাহিকা বুলিলে কি বুজায় ? নদী অববাহিকাৰ এটি চিত্র আঁকা।\nউঃ এখন নদীয়ে ইয়াৰ উপনদী, শাখা নদী আদিৰ যােগেদিবৰষুণৰ পানী, পৰ্বতৰ ওপৰত জমা হৈথকা পানী, বৰফৰ পানী আদি কঢ়িয়াই নিয়ে। এনেদৰে এখন নদীয়ে যি অঞ্চলৰ মাজেদি পানী কঢ়িয়াই নিয়ে সেই অঞ্চলক নদী অৱবাহিকা’ বােলে।\n৬। উপনদী কি ? ব্ৰহ্মপুত্ৰৰ দুখন প্রধান উপনদীৰ নাম লিখ।\nউঃ যিবােৰনদী কোনাে উৎসৰ পৰা সমভূমিৰ মাজেদি বৈ আহি অইন কোনাে ডাঙৰ নদীত পৰে তাকে উপনদী বােলে। ব্ৰহ্মপুত্ৰৰ দুখন উপনদী হল – মানহি আৰু ধনশিৰি।\n৭ নদীৰ খনন কাৰ্যৰ এটি আভাস দিয়া।\nউঃ নদীৰ সোঁতে ইয়াৰ নামনি অঞ্চলত পাৰ ভাঙি নিয়া কার্যক নদীৰ খনন কার্য বােলে। যেতিয়া নদীয়ে অধিক পানী বহন কৰিব লগা হয় তেতিয়া ইয়াৰ পানীৰ গতিয়ে দুয়ােপাৰে হেঁচা দিয়ে। ফলত খনন কার্য সংঘটিত হয়। সাধাৰণতে বাৰিষাকালত খনন কার্য বৃদ্ধি পায়। নদীৰ খান কার্যই উচ্চ অঞ্চলৰ পৰা শিল, বালি, মাটি আদি কঢ়িয়াই নিম্ন অঞ্চলত জমা কৰে।\nভূ পৃষ্ঠৰ পৰিৱৰ্তন question answer\n৮। নদীৰ পাখনন বুলিলে কি বুজায় ?\nউঃনদী এখন উচ্চ ভূমিৰ পৰা বৈ আহােতে ইয়াৰ গতিৰ পৰিৱর্তন ঘটে। ভৈয়াম অঞ্চলত ইয়াৰ গভীৰতা কম হয় বাবে ই ধাৰণ কৰা পানী বৈ নিবলৈ দুয়ােপাৰে হেঁচা প্রয়ােগ কৰে। ফলত নদীৰ দুয়ােপাৰ খহিবলৈ ধৰে। এনেদৰে নদীৰ দুয়ােপাৰ খহি যােৱাকে নদীৰ পাৰ্শ্বখনন বােলে।\n৯। অশ্বখুৰা হ্রদ কি। চিত্ৰৰ সহায়ত ইয়াৰ সৃষ্টি কৈনেকৈ হয় বুজোৱা।\nউঃ নদী এখন সমতল ভূমিৰে বৈ যাওঁতে ইয়াৰ গতিপথ-একা-বেঁকা হয়। একা-বেঁকা পথেৰে নদীয়ে কৰা এনে গতিক বক্ৰগতি বাসর্পিল গতি বােলে। কোনাে কোনাে অঞ্চলত নদীৰ গতিপথ অধিকভঁজযুক্ত হয়। বাৰিষাকালত এনে গতিত নদীয়ে অধিক পানী কঢ়িয়াব নােৱাৰি নিজৰ গতিপথৰ ভাজ থকা অংশ এৰি পােনভাৱে গতি কৰে। এনেদৰে এৰি যােৱা অংশ সাধাৰণতে ঘোঁৰাৰ খুৰাৰ আকৃতি হয় আৰু পিছত তাত পানী জমা হৈ হ্রদৰ সৃষ্টি হয়। ইয়াকে অশ্বখুৰা হ্রদ বােলে।\nচিত্ৰ: অশ্বখুৰা হ্রদ\n১০। প্লাৱন ভূমি কি আৰু ইয়াৰ সৃষ্টি কেনেকৈ হয় লিখা।\nউঃ বানপানীৰ সময়ত নদীৰ সোঁতে কঢ়িয়াই অনা বােকা, পলস আদি নদীৰ দুয়ােপাৰে বিয়পি পৰি প্লাবন ভূমিৰ সৃষ্টি কৰে। প্লাবনভূমি সাৰুৱা হয় বাবে এনে ভূমি খেতিৰ বাবে অতি উপযােগী।\nভূ-পৃষ্ঠৰ পৰিৱৰ্তন Class 9\n১১। নদীৰ গতিপথৰ ক’ত কেনেকৈ বালিচৰৰ সৃষ্টি হয় লিখা।\nউঃ নদীৰ বুকুত বালি, বােকা আদি কেতিয়াবানদীৰ দাঁতিত আৰু কেতিয়াবানদীৰ মাজভাগত জমা হৈ বালিচৰৰ সৃষ্টি কৰে। বালিচৰবােৰ অস্থায়ী আৰু বিভিন্ন আকৃতিৰ\n১২। বদ্বীপৰ সৃষ্টি কেনেকৈ হয় লিখা।\nউঃ উপকূলৰ কাষৰীয়া অগভীৰ সাগৰত, য’ত কোনাে নৈ গৈ পৰে, তাত নৈয়ে কঢ়িয়াইনিয়া গেদ জমা হৈদ্বীপৰ সৃষ্টি হয়। এনে দ্বীপৰ আকৃতি ইংৰাজী (Delta) দৰে অর্থাৎ অসমীয়াত ব’আকৃতিৰ হয় বাবে এনে দ্বীপক ব-দ্বীপ’ বােলে।\n১৩।মৰুভূমিত বতাহৰ ক্রিয়া কিয় প্রবল হয় লিখা।\nউঃ মৰুভূমিত গছ-গছনি নথকা বাবে বতাহে এনে অঞ্চলত অধিক ক্রিয়া কৰিব পাৰে। সেয়ে মৰুভূমিত বতাহৰ ক্রিয়া প্ৰৱল হয়।\n১৪। অৱনমন বুলিলে কি বুজায় ?\nউঃ মৰুভূমিত গছ-গছনি নথকা বাবে বতাহ প্ৰৱল হয়। প্ৰৱল বতাহে মৰুভূমিৰ বালি এঠাইৰ পৰা কঢ়িয়াই আন ঠাইত তৰপে তৰপে জমা কৰে। এনেদৰে বালিউৰুৱাই নিয়া কাৰ্যক ‘অৱনমন’ বােলে।\n১৫। বালিয়াৰিৰ সৃষ্টি কেনেকৈ হয়?\nউঃঅৱনমন প্রক্রিয়াৰে কঢ়িয়াই নিয়া ধূলি-বালিবােৰ এঠাইত জমা হৈ মৰুপৃষ্ঠ ক্রমে ওখ হৈ পাহাৰৰ ৰূপ লয়। এনে পাহাৰক বালিৰ পাহাৰ বা বালিয়াৰি বােলে।\n১৬। ইছেলবার্গ কি?\nউঃ ইছেলবার্গ হৈছে মৰুভূমিত অৱস্থিত একো- একোটা ক্ষয়প্রাপ্ত চাপৰ পাহাৰ। অর্থাৎইএকোখন পৰ্বতৰ ক্ষয় হৈ ৰৈ যােৱা কঠিন অংশ মাথােন ইছেলবার্গ’ শব্দটি জাপানী শব্দ। ইয়াৰ অৰ্থ হ’ল দ্বীপৰ দৰে অকলশৰীয়া পাহাৰ।\n১৭।হিমবাহৰ সংজ্ঞা দিয়া আৰু নদীৰ লগত ইয়াৰ পার্থক্য কি লিখা।\nউঃ পৃথিৱীৰ অতি শীতল দুই মেৰু অঞ্চলৰ পাহাৰবােৰত তৰপে তৰপে বৰফ জমা হৈ আছে। এনেদৰে জমা হৈ থকা বৰফবােৰ ভূ-পৃষ্ঠৰ ঢাল অনুসৰি লেহেম গতিৰে নামি আহে। এনেদৰে নামি অহা বৰফক ‘হিমবাহ বােলে।\nনদী আৰু হিমবাহৰ মাজত থকা পার্থক্যবােৰ হ’ল —\n(ক) নদীৰ সোঁতৰ গতি প্ৰৱল হয়। কিন্তু হিমবাহৰ গতি লেহেম হয়।\n(খ) নদী হ’ল বােৱতী পানীয়ে সৃষ্টি কৰা জলৰাশি। কিন্তু হিমবাহ হ’ল জমা হৈ থকা হিম খণ্ড।\n(গ) সাধাৰণতে নদী গ্রীষ্ম প্রধান অঞ্চলত সৃষ্টি হয়। কিন্তু হিমবাহ শীত প্রধান অঞ্চলত সৃষ্টি হয়।\n১৮।গ্রাব কি? চিত্র আঁকিবিভিন্ন শ্রেণীৰ গ্ৰাববােৰ দেখুওৱা।\nউঃ হিমবাহেকঢ়িয়াইঅনাবৰফৰ উপৰি অন্য বহুতাে পদার্থ কঢ়িয়াই আনে। এনেদৰে কঢ়িয়াই অনা অন্য পদার্থবােৰক সামগ্রিকভাৱে ‘গ্রাব’ বােলে ।\nগ্রাব চাৰি প্ৰকাৰৰ: (ক) পার্শ্বগ্রাব (খ) ভূমিগ্রাব (গ) মধ্যগ্রাব আৰু (ঘ) প্রান্ত গ্রাব।\nচিত্র – হিমবীহীয় গ্ৰাব\n১৯। হিমবাহৰ ক্ৰিয়াৰ ফলত জোঙা শৃঙ্গৰ সৃষ্টি কেনেকৈ হয় লিখা।\nউঃ হিমবাহে ফখণ্ডৰ লগত শিল, বালি, আৰু অন্যান্য জৈৱিক পদার্থ কঢ়িয়াই আনি গতিপথত খনন কার্য চলায়। প্ৰৱল ঘর্ষনৰ ফলত গতিপথ গভীৰ আৰু থিয় ধৰণৰ হয়। সকলাে ফালৰ খনন কাৰ্যৰ ফলত পৰ্বতৰ শীৰ্ষাংশ জোঙা হৈ জোঙা শৃঙ্গৰ সৃষ্টি কৰে।\n২০। উপকূল কাক বােলে?\nউঃ সাগৰ-মহাসাগৰৰ তীৰ বা পাৰক উপকূল বােলে।\n২১। বালিয়াতট কি?ইয়াৰ গুৰুত্ব সম্বন্ধে লিখা।\nউঃউপকূলত সদায় ঢৌয়ে ক্রিয়া কৰি থকাৰ ফলত ওখােৰা-মােখােৰা হয়। উপকূলৰ তট অংশত জমা হােৱা গেদ, বিশেষকৈ বালিৰ পৰিমাণ বেছি হ’লে এক প্ৰকাৰৰ সমতল অবয়বৰ সৃষ্টি কৰে। এনে বালি জমা হৈসৃষ্টি হােৱা ঢালযুক্ত অবয়বক বালিয়াতট’ বােলে। বালিয়াতটৰ বালি অতি মিহিৰ পৰা শিলৰ আকাৰৰ\nহ’ব পাৰে। উপকূলৰ বালিয়াতটবােৰ মানুহক বিনােদন কাৰণে আকর্ষণ কৰে।\n২২। সাগৰ মহাসাগৰৰ ঢৌৱে উপকূলৰ কেনেদৰে পৰিৱর্তন সাধন কৰে চমুকৈ লিখা।\nউঃ উপকূল অঞ্চলত একাধিক বাহ্যিক কাৰকে ক্রিয়া কৰে।বৰষুণ, বতাহআৰু সাগৰৰ ঢৌ আদিয়ে অহৰহ ক্রিয়া কৰি উপকূল অঞ্চলত ব্যাপক পৰিৱর্তন সাধন কৰে। সাগৰৰ ঢৌৱে উপকূলৰ ভূ-তাত্বিক গঠন, কাষৰীয়া সাগৰৰ গভীৰতা, নৈৰ উপস্থিতি, বতাহ ক্রিয়া, উপকূলীয় উদ্ভিদৰ আভৰণ আদিৰ বহুতাে পৰিবর্তন সাধন কৰে।\n২৩। তলত দিয়া কাৰক আৰু অৱয়ববােৰৰ কোনটো কাৰ সৃষ্টি কাড় চিনেৰে দেখুওৱা।\nউঃ কাৰক ↔অবয়ব\nনদী →প্লাৱন ভূমি\nবতাহ →বালিৰ পাহাৰ\nসাগৰৰ ঢৌ →উপকূল\n২৪। ভূ-পৃষ্ঠত ভবিষ্যতে কেনেধৰণৰ পৰিৱর্তন ঘটিব পাৰে চিন্তা কৰি লিখা।\nউঃ পৃথিৱীৰ উপৰিভাগ আৰুআভ্যন্তৰীণ ভাগৰ বিভিন্ন কাৰকে ভূ-পৃষ্ঠত পৰিবর্তন সাধন কৰি আছে। এই পৰিবর্তন পৃথিৱী সৃষ্টিৰ পাতনিৰে পৰা ঘটি আছে আৰু ঘটি থাকিব। কিন্তু ভৱিষ্যতে এইপৰিবর্তন কেনেহ’ব সেয়া নিশ্চিতভাৱে ক’ব নােৱাৰি যদিও পৃথিৱীৰ মানৱ-সৃষ্ট পৰিবেশৰ ওপৰতাে ভূ-পৃষ্ঠৰ পৰিবর্তন নিৰ্ভৰ কৰিব। উদাহৰণস্বৰূপে পৃথিৱীত কার্বন-ডাই-অক্সাইডৰ পৰিমাণ বেছি হ’লে ভূ-পৃষ্ঠৰ উত্তাপ বৃদ্ধি পাব। উত্তাপ বৃদ্ধি পালে মেৰু অঞ্চলত জমা হৈ থকা\nবৰফবােৰ গলি সাগৰত পানীৰ পৰিমাণ বৃদ্ধি পাব আৰু সাগৰত জলৰ পৰিমাণ বৃদ্ধি পালে জলপৃষ্ঠ ওপৰলৈ উঠি আহিব।ফলত পৃথিৱীৰ বহুতাে দেশ সাগৰৰ বুকুত ডুব যাব। ভূ-পষ্ঠৰ ওপৰত বতাহ গতি বৃদ্ধি পাব। ফলত সঘনে ঘূর্ণি বতাহ হব, সমভূমি অঞ্চল মৰুভূমিত পৰিণত হ’ব, নদীৰ গতিপথ সলনি হ’ব, শস্য উৎপাদনৰ পৰিমাণ কমি যাব। পৃথিৱীখন মানুহৰ বাবে বসবাসৰ অনুপযােগীহ’ব।\n1 thought on “ভূ পৃষ্ঠৰ পৰিৱৰ্তন (ভূগোল) প্ৰশ্ন উত্তৰ নৱম শ্ৰেণীৰ”\nSujoy TalukdarSujoy Talukdar


ধৰাৰ দিহিঙে-দিপাঙে: বিদেশত সময়ৰ টিকনি- ৰাণা গগৈ – সাহিত্য ডট অৰ্গ\nধৰাৰ দিহিঙে-দিপাঙে: বিদেশত সময়ৰ টিকনি- ৰাণা গগৈ\nSeptember 17, 2018 kikhobor0Comments\nসময়ৰ প্ৰতি আমি বাৰু কিমান সংবেদনশীল? সময়ৰ প্ৰতি আমাৰ মানসিকতা কেনেকুৱা? এই বিষয়ে বৰ বেছি ভবা-গুণা কৰিব নালাগে৷ দৈনন্দিন জীৱনত ঘটি থকা দুই-এটা কথা মনত পেলালেই ইয়াৰ সঠিক উত্তৰ সহজে পাব পাৰি৷ উদাহৰণ স্বৰূপে ইলেক্ট্ৰিছিয়ানজনক মই আগতীয়াকৈ বাৰে বাৰে ক’লোঁ তেওঁ যাতে পলম নকৰি দিনৰ এক বজাত মোৰ ঘৰত যোৱা দুদিন ধৰি বেয়া হৈ থকা চিলিং ফেনখন ঠিক কৰিবলৈ উপস্থিত হয়। দুপৰীয়াৰ এই সময়খিনিত মই অফিচৰ পৰা কিছু সময়ৰ বাবে ঘৰলৈ আহিব পাৰোঁ৷ সিদিনা এক বাজি পাৰ হৈ গ’ল, ইলেক্ট্ৰিছিয়ানজনৰ কোনো উম-ঘাম নাই৷ ফোনৰ ওপৰত ফোন আৰু তেওঁৰ উত্তৰ মাথোঁ এটাই- “আহি আছোঁ দাদা৷” অৱশেষত প্ৰায় দুইমান বজাতহে তেওঁ হাজিৰ হ’ল৷ অৰ্থাৎ বাৰম্বাৰ কোৱা স্বত্বেও এক বজা সময় হৈ গ’ল দুই৷\nই এটা তেনেই সৰু উদাহৰণহে মাথোঁ৷ আমাৰ দৈনন্দিন জীৱনত এনেবোৰ কথা খুবেই গতানুগতিক য’ত পুৱাৰ ৯.০০ বজা সময় গৈ দুপৰীয়াৰ ১২.০০ বাজি যায়, আজি হৈ যায় কালি অথবা এই সপ্তাহ গৈ অহা সপ্তাহ হৈ যায়৷ তাতোকৈ ডাঙৰ কথা, এনেবোৰ কথা আমি সহজে মানি লওঁ৷ সময় দি নিৰ্দিষ্ট সময়ত উপস্থিত নোহোৱা, যাত্ৰীসকল বহি থকা স্বত্বেও বাছখন সময়মতে নেৰা, ৰে’লখন ষ্টেচন পলমকৈ এৰা বা ষ্টেচন পলমকৈ আহি পোৱা, সময়মতে অফিচ গৈ নোপোৱা, অফিচত মিটিংখন সময়মতে আৰম্ভ নোহোৱা- নিত‍্যনৈমিত্তিক এনে সমস্ত কথাবোৰ আমাৰ বাবে কোনো ডাঙৰ কথা নহয়, ই তেনেই গতানুগতিক৷ ক্ৰিয়া-প্ৰতিক্ৰিয়া কৰিবলৈ এনেবোৰ কথাত আমাৰ একো নাই, কাৰণ ‘সময়’ৰ প্ৰতি আমাৰ চিন্তাধাৰা এনে ধৰণৰ যে, কথাবোৰ যেন আচলতে এনেকুৱাই, এনেদৰেই হয় বা হোৱা উচিত৷ ওপৰত উল্লেখ কৰা সৰু সৰু এই সময়ানুৱৰ্তিতাৰ কথাবোৰ আচলতে আমাৰ স্বভাৱত পৰিণত হৈ আমাৰ জাতীয় আচৰণ হৈ পৰিছে৷ ই আচলতে আমাৰ সংস্কৃতি৷\nইউৰোপ আৰু আমেৰিকাৰ দেশবোৰ আজি কিছু বছৰ ভ্ৰমি ফুৰি এটা কথা ভাল দৰে বুজি উঠিছোঁ যে, “সময়ানুৱৰ্তিতা“ এটা ডাঙৰ কথা এই দেশবোৰত৷ এই দেশবোৰত ‘সময়ক সন্মান কৰা’ মানসিকতাটো সুদূৰপ্ৰসাৰী৷ ই অনুকৰণীয়৷ সমস্ত কথাবোৰ সময়তে হ’ব লাগে- এই কথা কেৱল এজন বিশেষ ব‍্যক্তিৰ ক্ষেত্ৰত আবদ্ধ নাথাকি, এটা কাৰ্যালয়, এখন সমাজ, এখন দেশ আৰু সমস্ত ‘ছিষ্টেম’টো এই চিন্তাধাৰাৰে গঢ়ি তোলা হৈছে৷ একে এষাৰে ক’বলৈ হ’লে সময়ানুৱৰ্তিতা এই দেশবোৰৰ এক মজবুত সংস্কৃতি৷\nযোৱা জুন মাহত, বেলজিয়াম দেশৰ ৰাজধানী ব্ৰাছেলচ্ (Brussels) চহৰৰ আন্তঃৰাষ্ট্ৰীয় বিমানবন্দৰত মই উপস্থিত হ’লোঁ৷ এই চহৰৰ নিকটৱৰ্তী এণ্টৱাৰ্প (Antwerp) নামৰ আন এখন চহৰলৈ মই যাব লাগে৷ সেয়ে বিমানবন্দৰৰ পৰা স্থানীয় ৰে’লেৰে যোৱাটো সিদ্ধান্ত ল’লোঁ আৰু সেই অনুসৰি বিমানবন্দৰটোৰ মূল গৃহৰ তলৰ মহলাত (basement) থকা ৰে’ল ষ্টেচনত উপস্থিত হ’লোঁ৷\nএই সুযোগতে এটা কথা কৈ থওঁ যে, এই উন্নত দেশসমূহৰ মুখ্য চহৰবোৰত অৱস্থিত বিমানবন্দৰৰ লগতে ৰে’ল ষ্টেচনবোৰ সংলগ্ন থকা প্ৰায়েই দেখিছোঁ আৰু বেছি ভাগেই ষ্টেচনবোৰ তলৰ মহলাত থাকে৷ অৰ্থাৎ ওপৰ মহলাত বিমানকোঠ আৰু তলৰ মহলাত ৰে’ল ষ্টেচন৷ যাতায়াতৰ এনে ব‍্যৱস্থা থকাৰ বাবে যাত্ৰীবোৰৰ যথেষ্ট সুবিধা হয়৷ যাত্ৰাত সাধাৰণতে একো একোজন যাত্ৰীৰ লগত এক বা একাধিক ডাঙৰ টোপোলা থাকেই৷ গতিকে এনে ডাঙৰ টোপোলাবোৰ লৈ প্ৰস্থানৰ বাবে, ৰে’ল ষ্টেচনৰ পৰা ওপৰ মহলালৈ গ’লেই হ’ল, ’চেক্-ইন কাউণ্টাৰ’ তুৰন্ত পোৱা যায়৷ ঠিক তেনেকৈ, আগমনৰ ক্ষেত্ৰত, বিমানৰ পৰা নামি টালি-টোপোলাবোৰ লৈ তলৰ মহলালৈ নামি গ’লে হ’ল, ‘লিফ্ট’ অথবা ’এস্কেলেটৰ’ৰ (চলন্ত চিৰি) সহায়েৰে৷ ইয়াৰ উপৰিও, নিশা যথেষ্ট পলমকৈ যাত্ৰা কৰা, ধাৰাসাৰ বৰষুণ অথবা বেয়া বতৰত যাত্ৰা কৰা আদি কথাবোৰত, ৰে’ল ষ্টেচনটো বিমানকোঠৰ লগত সংলগ্ন থকাৰ বাবে যথেষ্ট সহায় হয়৷ এনে উত্তম সুবিধা সঁচাকৈয়ে প্ৰশংসনীয়৷ যা হওক, সিদিনা মই ষ্টেচনলৈ বুলি এস্কেলেটৰৰে তললৈ নমাৰ আগতে টিকট কাউণ্টাৰত ৰে’লৰ টিকট এটা ল’লোঁ৷ লগতে টিকট দিয়া ৰে’লৱে কৰ্মচাৰীজনক সুধি জানিব বিচাৰিলোঁ পৰৱৰ্তী ৰে’লখন কিমান সময়ত৷ কৰ্মচাৰীজনৰ উত্তৰ- “ৰে’লখন দুই বাজি সোতৰ (২:১৭) মিনিটত পাবহি আৰু দুই বাজি ঊনৈশ (২:১৯) মিনিটত এৰিব, মুঠেই দুই মিনিটৰ বাবে ৰয়৷ আপুনি সোনকালে যাওক, ৰে’লখন বোধহয় তলত ৰৈ আছে৷” মই মোৰ হাতঘড়ীটোলৈ চাই দেখোঁ ২ বাজি ১৯ মিনিট হ’বৰ হ’ল৷ মোৰ বেগটো টানি টানি মই দৌৰ দিলোঁ আৰু চলন্ত চিৰিৰে তললৈ নামিলোঁ৷ আনকি চিৰিতো ৰৈ নাথাকি বেগটো দাঙি মই বেগেৰে খোজ দিলোঁ৷ মই সেই ঠাই পাওঁ মানে মোৰ চকুৰ আগতেই ৰ’লখন গুছি গ’ল, কাঁটাই কাঁটাই ২ বাজি ১৯ মিনিটত৷ মই সেই সময়ৰ ৰে’লখন ধৰিব নোৱাৰিলোঁ৷ মোৰ পৰৱৰ্তী ৰে’লখন আছিল আধা ঘণ্টাৰ পাছত৷\nসেই আধা ঘণ্টা সময় ৰৈ থাকোঁতে এটা কথা লক্ষ্য কৰিছিলোঁ যে, সেই প্লেটফৰ্মত আহি ৰ’বলগীয়া পৰৱৰ্তী ৰেলসমূহৰ (আন আন গন্তব‍্যস্থানৰ বাবে) বিষয়ে যাত্ৰীৰ জ্ঞানাৰ্থে “ডিজিটেল ব’ৰ্ড”ত দেখুৱাই থাকে৷ দেখি মই মুগ্ধ হৈছিলোঁ যে ব’ৰ্ডখনত আগতীয়াকৈ দেখুৱাই থকা সময়ানুসৰিয়েই ৰে’লবোৰ আহি প্লেটফৰ্মত ৰৈছিলহি, সময়ৰ হেৰফেৰ অলপো হোৱা নাছিল৷ সময়ৰ এনে সঠিকতাই মোৰ মন মোহিত কৰিছিল, চিন্তাৰ খোৰাক যোগাইছিল৷\nইয়াৰ অৰ্থ এইটোও নহয় যে সেই দেশৰ লোকৰ কেতিয়াও পলম নহয়৷ পলম নিশ্চয় হয়৷ কিন্তু পলম হোৱাটো ‘ব‍্যতিক্ৰম’হে, নিয়ম নহয়৷ আমাৰ দেশত তাৰ ঠিক বিপৰীতটোহে হয়৷ পলম হোৱাটো ধুৰুপ, ই আমাৰ নিয়ম৷ সময় মতে উপস্থিত হোৱা অথবা কামটো নিৰ্ধাৰিত সময়তকৈ আগে সমাপ্ত হোৱা কথাটোহে এক ব‍্যতিক্ৰম৷ লগতে এই কথাও মন কৰিছোঁ যে, কেনেবাকৈ পলম হ’লে সেই দেশৰ লোকসকলে কথাটো নজনোৱাকৈ নাথাকে৷ উদাহৰণ স্বৰূপেআপোনাক এজনে নিৰ্দিষ্ট সময়ত লগ ধৰিবলগীয়া আছে। কিন্তু কিবা কাৰণত যদি পলম হয়, আপোনাক তেওঁ অনতিপলমে জনাব যাতে আপুনি তেওঁৰ বাবে ৰৈ থাকিবলগীয়া নহয়৷\nযোৱা প্ৰায় তিনিটা দশক ধৰি ভাৰতীয় অৰ্থনীতিত আউটছ’ৰ্চিং’ (outsourcing) কোম্পানীবোৰে এক গুৰুত্বপূৰ্ণ অৱদান আগবঢ়াই আহিছে৷ আউটছ’ৰ্চিং কামবোৰ সৰ্বপ্ৰথমে ভাৰতলৈ আহিছিল আমেৰিকাৰ পৰা৷ সেই সময়ত আমেৰিকাই ভাৰতবৰ্ষলৈ আউটছ’ৰ্চিং কৰাৰ ক্ষেত্ৰত যিসমূহ অসুবিধা বা প্ৰত‍্যাহ্বানৰ সন্মুখীন হৈছিল তাৰ ভিতৰত ডাঙৰ সমস্যাটো আছিল এই সময় অৰ্থাৎ ‘অসময়’ সম্বন্ধীয় আমাৰ মনোভাৱ অৰ্থাৎ সংস্কৃতিটো৷ একো একোটা ‘প্ৰজেক্ট’ৰ বাবে ভাৰতীয় কোম্পানীবোৰে নিৰ্দিষ্ট সময়সীমা (deadline) মানি লয়; কিন্তু দুখজনক কথা যে নিৰ্দিষ্ট সময়সীমাৰ ভিতৰত প্ৰজেক্টটো হৈ নুঠে আৰু বাৰম্বাৰ সময়সীমা সলনি কৰিব লগীয়াত পৰে৷ এনেবোৰ কথাৰ বাবে আউটছ’ৰ্চ কৰা আমেৰিকাৰ কোম্পানীবোৰ নিৰাশাত ভুগিছিল৷ তাতোকৈ বেছি হতাশাৰ কথা আছিল এই যে, প্ৰজেক্টটো পলম হ’ব, আঁচনি অনুযায়ী আগবঢ়া নাই, অথবা সময়সীমাৰ ভিতৰত সম্পূৰ্ণ হৈ উঠাটো অসম্ভৱ- এই কথা আমি আগতীয়াকৈ নজনাওঁ৷ ইয়াৰ কাৰণ হ’ল আমি সাধাৰণতে আনক দুঃসংবাদ দি মনোকষ্ট দিবলৈ বেয়া পাওঁ৷ সেয়ে আমি নজনাওঁ আৰু অৱশেষত উপায়বিহীন হৈ শেষ মুহূৰ্ততহে জনাবলৈ বাধ্য হওঁ৷ আনহাতে আমেৰিকা আৰু ইউৰোপৰ লোকসকলে কথাবোৰৰ লুক-ঢাক নথকা স্বচ্ছতা কামনা কৰে৷ সময়ে সময়ে প্ৰজেক্টটোৰ অগ্ৰগতিৰ কথা ’আপডেইট’ দি থাকিলে বেছি ভাল পায়৷ থোৰতে, সময় সম্পৰ্কীয় আমাৰ মনোভাৱ আৰু সংস্কৃতিৰ সেই দেশবোৰৰ সৈতে যথেষ্ট পাৰ্থক্য আছে৷\nওপৰত উল্লেখ কৰাৰ দৰে ইউৰোপ, আমেৰিকা অথবা অষ্ট্ৰেলিয়া মহাদেশৰ অন্তৰ্গত দেশবোৰত সময়ানুৱৰ্তিতা এটা বলিষ্ঠ সংস্কৃতি৷ ইউৰোপ মহাদেশৰ যিসমূহ দেশত এই সময়ানুৱৰ্তিতা বোলা কথাটোক বেছি গুৰুত্ব দিয়ে, সেই দেশসমূহৰ ভিতৰত জাৰ্মানী হ’ল ঊৰ্দ্ধত৷ সচৰাচৰ জাৰ্মানসকলে সময়ানুৱৰ্তিতাক এক প্ৰকাৰ আপোচবিহীনভাৱে মানি চলে। এই কথা মই নিজ চকুৰে দেখিছোঁ, পূৰ্বেও এই বিষয়ে মই অলপ-অচৰপ জানিছিলোঁ৷\nকি কাৰণেনো এই সকল লোক সময়ৰ প্ৰতি ইমান সংবেদনশীল, এই কথা মই মোৰ জাৰ্মানীৰ বন্ধু ৰবাৰ্টক এবাৰ সুধিছিলোঁ৷ ৰবাৰ্টৰ উত্তৰ আছিল এনেধৰণৰ-“নিসন্দেহে ই এক যুগমীয়া সামাজিক ৰীতি-নীতি (culture)৷ মই সময়ত গৈ উপস্থিত হওঁ ইয়াৰ অৰ্থ এইটো নহয় যে মই সময়ানুৱৰ্তী (punctual)৷ হয়তো মই নহয়৷ মোৰ চিন্তাধাৰা হ’ল, মোৰ বাবে যাতে আনৰ সময় নষ্ট নহয় সেইটোহে জৰুৰী কথা৷ কোনে জানে, তেওঁৰ সময় কিজানি মোতকৈ বেছি মূল‍্যবান৷ আমি আন এজনৰ সময়ক সদায় সন্মান কৰিব লাগে।” আন এজনৰ সময়ক সন্মান কৰাৰ এই যি মানসিকতা, এই কথাই সিদিনা মোৰ মন চুই গৈছিল৷\nসময়ানুৱৰ্তিতা লোকসকলৰ আচৰণ আৰু এনে আচৰণ বৰ্তাই ৰখাত উন্নত ‘ইনফ্ৰাষ্টাকচাৰ’ অৰ্থাৎ আহল-বহল আৰু উন্নত বাট-পথ, বাছ-ৰে’লগাড়ী আদি ৰাজহুৱা পৰিবহণৰ সু-ব‍্যৱস্থা কথাবোৰে যথেষ্ট সহায় কৰে৷ এই কথা এই বাবেই উল্লেখ কৰিলোঁ- দিল্লী, মুম্বাই, কলকাতা, বাংগালুৰু, চেন্নাই আদি চহৰবোৰত দেখিছোঁ যে নিৰ্দিষ্ট একেখিনি দূৰত্ব অতিক্ৰম কৰিবলৈ প্ৰয়োজনীয় সময় প্ৰত‍্যেক দিনাই সুকীয়া৷ নিৰ্দিষ্ট পাঁচ কিলোমিটাৰ দূৰত্ব অতিক্ৰম কৰিবলৈ আজি যদি আধা ঘণ্টা সময় লৈছে, কালিলৈ ডেৰ ঘণ্টাও লাগিব পাৰে৷ সময়ৰ ইমান তাৰতম্য থকাৰ বাবে যাত্ৰা সময় মতে আৰম্ভ কৰিও যথাসময়ত উপস্থিত হোৱাটো কঠিন৷ বহুতে অৱশ্যে এই কথাৰ সুযোগ লৈ ‘ট্ৰেফিকত ফচি আছিলোঁ’ বুলি অজুহাত দেখুৱাই মিছা মাতে৷\nঘড়ীৰ কাঁটা অনুসৰি চলা সময়ানুৱৰ্তিতা কথাটো মোৰ দৰে অসমীয়া বা ভাৰতীয় মানুহৰ ক্ষেত্ৰত নিসন্দেহে বৰ সমস্যাজনক, যিহেতু এই কথা আমাৰ তেজত নাই, আমাৰ ডি.এন্.এত সম্পূৰ্ণ অনুপস্থিত৷ কোনো এখন মিটিঙৰ বাবে নিৰ্দিষ্ট সময়ৰ অলপ আগে উপস্থিত হ’বলৈ হ’লে, শৰীৰত যিমানেই ভাগৰ নাথাকক কিয়, চকুত যিমানেই টোপনি নাথাকক কিয় সময় মতে শোৱাৰ পৰা উঠিবই লাগিব, সময়ত তৈয়াৰ হ’বই লাগিব৷ নিজ দেশত হোৱা হ’লে “মিটিংখন আধা ঘণ্টা পলমকৈ আৰম্ভ হ’লে কিনো মহাভাৰতখন অশুদ্ধ হ’ব” মনোভাৱেৰে শুই থাকিলোঁহেতেন৷ জাৰ্মানীৰ নিচিনা দেশ য’ত সময়ৰ সৈতে কোনোও আপোচ নকৰে তেনে দেশত এনে টুলুঙা মন্তব্য একেবাৰেই নাখাটে৷\nএই লেখাটোত দেশ-বিদেশত মই দেখি অহা সময়ানুৱৰ্তিতাৰ কথাহে লিখিছোঁ, সময়ৰ সদ্‌ব‍্যৱহাৰৰ কথা লিখা হোৱা নাই৷ নক’লেও হয় যে সময়ানুৱৰ্তিতাৰ লগে লগে পাৰ্যমানে সময়ৰ সদ্‌ব‍্যৱহাৰ হ’ব লাগে৷ বিজ্ঞসকলে কয়, জন্ম সূত্ৰে পোৱা এই পৃথিৱীৰ সমস্ত সম্ভাৰ অত‍্যন্ত আপোন হ’লেও একান্ত নিজস্ব নহয়৷ এজন ব্যক্তিৰ বাবে এই পৃথিৱীত একান্ত নিজস্ব বস্তু দুটাহে৷ প্ৰথমটো নিজৰ শৰীৰটো আৰু দ্বিতীয়টো হ’লনিজস্ব সময়খিনি৷ এই দুয়োৰে সঠিক আদৰ-যত্ন হ’ব লাগে৷\nসদৌ শেষত, আমাৰ সকলোৰে প্ৰিয় আৰু শ্ৰদ্ধাৰ সুধাকণ্ঠ ড° ভূপেন হাজৰিকাৰ গীতৰ এটি কলিৰ উদ্ধৃতি দি এই লেখাটো সামৰণি মাৰিছোঁ।\nকঁহুৱা বন, মোৰ অশান্ত মন\n, আলফুল হাতেৰে লোৱা সাৱটি;\nএটি এটি ক্ষণ, যেন মুকুতাৰে ধন,\nএনেয়ে হেৰুৱালে নাহে উভতি।”\n← উপহাৰ – নীলাক্ষি গোস্বামী\nসেমেকা ৰাতিৰ এটা জীপাল অনুভব ডঃ দিব্যজ্যোতি ওজা →\nApril 14, 2013 kikhobor 0\nDecember 16, 2011 March 10, 2021 kikhobor 0\nApril 14, 2012 March 10, 2021 kikhobor 0


আই পি এল-২০২০: একোজন প্ৰশিক্ষকে কিমান দৰমহা লাভ কৰে? শুনিলে আচৰিত হ'ব আপুনিও - Olympia Sports\nHomeNewsআই পি এল-২০২০: একোজন প্ৰশিক্ষকে কিমান দৰমহা লাভ কৰে? শুনিলে আচৰিত হ'ব...\nক’ভিডৰ মাজতে ইতিমধ্যে ২০২০ৰ আই পি এল ইউনাইটেড আৰব এমিৰাটছত আৰম্ভ হৈছে। এইবাৰ আই পি এলৰ মুঠ আঠটা দলৰ সাতটাৰে প্ৰশিক্ষক বিদেশী। কেৱল কিংছ ইলেভেন পঞ্জাৱৰহে প্ৰশিক্ষকৰ পদত আছে ভাৰতৰ কিম্বদন্তী বলাৰ অনিল কুম্বলে। আই পি এলৰ প্ৰশিক্ষকসকলে অন্যান্য সুবিধাৰ লগতে সমগ্ৰ বৰ্ষৰ বাবে লাভ কৰে এক মোটা অংকৰ ধন। আই পি এল আৰম্ভ হোৱাৰ আগতে জানো আহকচোন কোনগৰাকী প্ৰশিক্ষকে লাভ কৰে কিমান ধন?\n১)মাহেলা জয়াবৰ্ধনে :শ্ৰীলংকাৰ প্ৰাক্তন অধিনায়ক মাহেলা জয়বৰ্ধনে মুম্বাই ইণ্ডিয়ানছ দলৰ প্ৰশিক্ষক। প্ৰাক্তন শ্ৰীলংকান ক্ৰিকেটাৰজনৰ ওপৰতে নিৰ্ভৰ কৰিছে মুম্বাই ইণ্ডিয়ানছৰ সাফল্য। নীতা আম্বানী মালিকানাধীন দলটোৱে জয়বৰ্ধনেলৈ আগবঢ়াইছে ২.২৫ কোটি টকাৰ মোটা অংকৰ ধন।\n২)ট্রেভৰ বেলিছ: চানৰাইজাৰ্ছ হাইডৰাবাদ দলৰ প্ৰশিক্ষকৰ ৰূপত আছে ট্রেভৰ বেলিছ। দলটোৱে এইগৰাকী প্ৰশিক্ষকৰ নামত খৰছ কৰিব ২.২৫ কোটি টকা।\n৩) ব্ৰেণ্ডন মেককুলাম: নিউজিলেণ্ডৰ প্ৰাক্তন বিস্ফোৰক বেটছমেনগৰাকীয়ে এইবাৰ কলকাতা নাইট ৰাইডাৰ্ছৰ প্ৰশিক্ষণৰ দায়িত্ব চম্ভালিছে। ব্ৰেণ্ডন মেককুলামক প্ৰশিক্ষক হিচাবে ৰখাৰ বাবদ দলটোৱে খৰছ কৰিব ৩.৪ কোটি টকা।\n৪)ৰিকী পন্টিং: অষ্ট্ৰেলিয়া দলৰ অন্যতম সফল অধিনায়ক ৰিকী পন্টিং আছে দিল্লী কেপিটলেছ দলৰ প্ৰশিক্ষকৰ ৰূপত। শ্ৰেয়াছ আয়াৰৰ নেতৃত্বত খেলপথাৰত নামিবলগীয়া দলটোৱে প্ৰশিক্ষকৰ নামত ব্যয় কৰিব ৩.৪ কোটি টকা।।\n৫) ষ্টিফেন ফ্লেমিং: নিউজিলেণ্ডৰ এইগৰাকী কিম্বদন্তী ক্ৰিকেটাৰৰ টেষ্ট আৰু এদিনীয়া উভয়তে ভাৰতৰ বিপক্ষেই অভিষেক ঘটিছিল। ভাৰতৰ পৰিৱেশৰ লগত তেওঁৰ আছে বিশেষ চিনাকি। দীৰ্ঘদিন ধৰি তেওঁ চেন্নাই ছুপাৰ কিংছ দলৰ সৈতে জড়িত হৈ আছে। দলটোৰ প্ৰশিক্ষকৰ দৰে গধুৰ দায়িত্বত আছে তেওঁ। চেন্নাই ছুপাৰ কিংছে তেওঁৰ নামত খৰছ কৰিছে প্ৰায় ৩.৪ কোটি টকা।\n৬)চাইমন কাটিছ: অষ্ট্ৰেলিয়া দলৰো প্ৰশিক্ষকৰ ভূমিকা পালন কৰা ছাইমন কাটিছে পূৰ্বতে কিংছ ইলেভেন পঞ্জাৱৰ হৈ আই পি এলতো ভুমুকি মাৰিছিল। সেই ছাইমন কাটিছৰ হাততে আছে বৰ্তমান ৰয়েল চেলেঞ্জাৰ্ছ বেংগালুৰু দলৰ প্ৰশিক্ষণৰ দায়িত্ব। তেওঁৰ বাবদ দলে খৰছ কৰিব ৪ কোটি টকা।\n৭)এন্ড্ৰু মেকড’নাল্ড: অষ্ট্ৰেলিয়া দলৰ প্ৰাক্তন ক্ৰিকেটাৰ তথা প্ৰশিক্ষক এন্ড্ৰু মেকড’নাল্ডৰ হাতত আছে ৰাজস্থান ৰয়েলছ দলৰ প্ৰশিক্ষকৰ দায়িত্ব। তেওঁ এই দায়িত্বৰ বাবদ লাভ কৰিব ৩.৪ কোটি টকা।।\n৮) অনিল কুম্বলে: ২০২০ বৰ্ষৰ আই পি এলৰ একমাত্ৰ ভাৰতীয় প্ৰশিক্ষকজনেই হৈছে অনিল কুম্বলে। অনিল কুম্বলেই ইতিপূৰ্বে ভাৰতীয় দলৰো প্ৰশিক্ষকৰ দায়িত্ব পালন কৰিছে। এইবাৰ তেওঁ আছে কিংছ ইলেভেন পঞ্জাৱ দলৰ প্ৰশিক্ষকৰ দায়িত্বত। ক্ৰিকেটৰ পথাৰত তেওঁৰ দীৰ্ঘদিনীয়া অভিজ্ঞতাই নিশ্চয়কৈ দলটোক সহায় কৰিব। দলটোৱে তেওঁৰ বাবে খৰছ কৰিব ৪ কোটি।\nPrevious articleআই পি এলৰ প্ৰাকমুহূৰ্তত সমালোচিত ধোনি!\nNext articleআম্পায়াৰৰ ভুলে কাঢ়ি নিলে পঞ্জাৱৰ জয়? সামাজিক মাধ্যমত ব্যাপক প্ৰতিক্ৰিয়া\n১১ বছৰীয়া নিজৰেই ৰেকৰ্ড ভংগ কৰিলে বিৰাটে : শতক অবিহনে পাৰ কৰিলে ২০২০ বৰ্ষ\nগুৱাহাটীত ৰাষ্ট্ৰীয় পৰ্যায়ৰ টেনিছৰ সূচী\n২৩ জানুৱাৰীত গুৱাহাটীত বিদাং ফাইটিং চেম্পিয়নশ্বিপ ছিজন-২